
Prefaţă 
De Edmond Jaloux 


Parizienii, cari trec prin faţa Operei şi privesc, cu ochi distraţi, măreaţa figură 
ce pare că ţâşneşte, în chiar pragul teatrului, din mijlocul unui grup prins de vârtej, 
personificând, după Carpeaux, Geniul Dansului, nu bănuiesc că această femeie 
înflăcărată nu este o alegorie, ei reprezintă aidoma pe o frumoasă bavareză, care a 
fost, în secolul al nouăsprezecilea, eroina unei tragedii din cele mai romantice de 
pe vremea aceea, vreme obişnuită totuşi cu astfel de tragedii. Femeia aceasta era 
Elena van Donning, mai târziu princesa de Racoviţă şi a cărei vieaţă o va povesti D- 
na Fauchier Delavigne, în paginile următoare. Vieaţă ciudată, tipică pentru 
începutul secolului al nouăsprezecelea, care ne dovedeşte cât de departe este 
vremea noastră de epoca aceea, ale cărei mituri şi moravuri n'au nimic de aface cu 
miturile şi moravurile noastre. 

Legenda a întunecat oarecum figura Elenii de Racoviţă, aşa că astăzi estefoarte 
greu să ştii exact care a fost, în realitate, caracterul acestei femei capricioase şi 
ciudate, la fel de impetuoasă în aventurile ca şi în resemnările sale. Ceeace pare 
sigur, e că a fost, mai ales, romanţioasă şi vaniloasă, că n'a prea avut nici inimă şi 
nici sensibilitale, şi-că, în tot cazul, n'a fost deloc sentimentală. Cât despre 
senzualitatea ei, bine înţeles că nu se poate şti nimic, dar, o repetăm, nevoia de a 
străluci şi de a ocupa imaginaţia celor din jurul său, a fost, probabil mai puternică 
decât toate celelalte patimi. Se prea poate să fi fost lipsilă, într'o oarecare măsură, 
de simţul inerent al adaptării la vieaţă, datorită probabil, trufiei şi incapacității ei 
de a deosebi visurile de realităţile de toate zilele. Lungul şir de înfrângeri şi de 
manopere stângace, de care îi e plină vieaţa, ar fi o dovadă. Pe de altă parte, ea 
întră în vieaţă prin poarta feeriei, ceeace este un debul prost, dacă mai târziu eşti 
nevoit să dai piept cu realismul mijlociu şi mediocru al vieţii obişnuite. Tatăl ei a 
fost acel Van Donning, consilierul intim al regelui Bavariei, Maximilian, fiul lui 
Ludovic I şi tatăl lui Ludovic al II-lea, care rămâne suveranul necontestat al acelei 
lumi de feerie, pe care Elena van Donning a străbătut-o, ca o zvăpăiată, dar în care 
nu s'a oprit. Viitorul rege al Bavariei, viitorul prieten al lui Richard Wagner, copil 
fiind, trăise singur la Curtea din Muenchen, singur moralmente, căci eticheta 
severă a Curţilor germane îi interzicea să se întâlnească cu copii de vârsta lui. Avea 
un caracter serios şi melancolic, ce nu era făcut pentru joc, afară, poate, de jocul 
cu propriile sale visuri. Mica Elena, care era ambițioasă, descoperi taina acestei 
sihăstrii şi se pricepu să se împrielenească cu micul prinţ. O porniră împreună pe 
drumul strălucitor al deghizărilor şi prefăcătoriei. Fu o mare petrecere pentru ei. Şi 
în palatul acesta, creat pentru legende, ei îşi dădură lecţii, unul altuia, pregătindu- 
se pentru rolul de eroi legendari, pe care aveau să-l joace mai târziu. O ceartă puse 
capăt idilei acesteia a lui Daphnis şi Chloe. Poema copilăriei ei se sfârşi într'o zi, 
când, luându-se la ceartă, Ludovic îi smulse o şuviţă de păr blondei copile, atât de 
autoritară din fire. In ziua aceasta, taina prieteniei celor doui copii fu dată în vileag. 
Ei fură despărțiți. Ce debul rău în vieaţa de toate zilele, dar în acelaş timp, ce 

tovărăşie măreaţă, de a fi trăit în copilărie cu acela despre care un poet francez a 
putut spune pe bună dreptate: 
Cu toate c'ai fost rege aicea, pe pământ, 
Al tău regat, o rege, nu fu pe lumea asta! 

Cea de-a doua iniţiare în vieaţă a Elenii van Donning, fu tot aşa de frumoasă, 
dar poate, şi tot atât de vătămătoare. Van Donnig era de origine nordică. El găzdui 
la Muenchen pe unul din cei mai mari vrăjitori, ce au trăit pe pământul nostru. E 
vorba de Andersen, care se întorcea dintr'o călătorie în Ilalia. Elena se stre-cura în 
toate diminceţile în odaia bătrânului vrăjitor, care-i povestea din basmele lui 
minunale, dându-le şi mai mult suflet prin figuri, ce le tăia din hârtie. Faptul că 
cunoscuse în copilărie pe Ludovic al Bavariei şi pe Andersen, ne pare acum 
aproape tot aşa de frumos, şi, în tot cazul tot alât de necrezut, ca şi Povestea micei 
sirene sau a privighetori, care cu cântecul ei vrăjit a îndepărtat moartea, scăpând 
pe Împăratul Chinei. Există însă o formă de romanesc care prezintă o mare 
primejdie: când se înlocuieşte gustul adânc pentru poezie şi vis lăuntric; prin acela 
pentru deghizare şi afectaţie teatrală. Duşmanii romantismului, atât de severi cu el, 
n'au deosebit cum trebuie, falsul romantism de cel adevărat, adică acela de-a juca 
în faţa lumii comedia iluziei, de acela, care se mulţumeşte să creeze un univers 
imaginar, orânduind mai armonios elementele disparate ale lumii, în care trăim. 
Unul a avut de rezultat pe Andersen şi pe Ludovic de Bavaria, al doilea, care este 
un fel de parodie a celui dintâi, a dat pe Elena de Racoviţă. Ori cât ar căuta Elena 
să-şi îndreptă-ţească purtarea în legătura ei de dragoste, care a avut de urmare 
moartea lui Lassalle, ai impresia că n'a fost sinceră, că a jucat un rol dublu. Elo 
fermecase, dar nu poţi crede că ea l-a iubit cu adevărat. Cu toată pasiunea, pe care 
pare că a avul-o pentru el în momentul culminant al dramei, n'a fost însă destul de 
pasionată, ca să poată ţine piept părinţilor. Poate că, în adevăr, ar fi fost foarte 
greu, Putem însă presupune, că i-ar fi fost posibil să câştige vreme şi să nu se 
învoiască aşa de repede la căsătoria ei cu prinţul Racoviţă. Moartea lui Lassalle a 
fost o urmare a purtării ei nehotările, în doi peri. N'a fost însă, numai ea de vină, 
căci şi Lassalle şi-a pregătit pieirea, prin încăpăţânarea şi absurditatea omului 
stăpânit de trufie. E vădit că, în această idilă tragică, ambii protagonişti s'au lăsat 
târâţi mai mult de amorul lor propriu decât de iubire. Ar trebui să se citească, 
într'unul din cele mai frumoase romane ale lui George Meredith, Comedianii 
tragici, analiza genială, pe care o face marele romancier acestei drame istorice. 
Chiar dacă n'ar mai exista şi altele, admirabile, acest roman, numai el singur, ar fi 
de ajuns ca să garanteze autenticitatea absolută a genului literar, numit roman, şi 
să dea o dovadă de temeinicia lui. Căci, aplicând legile genului la o întâmplare 
cunoscută şi reală, Meredith a reuşit să creeze din nou adevărul şi să-i descopere 
toate rădăcinile: numai creerul unui romancier este în stare să o facă. La rândul 
său, domnul Henry Bordeaux, în Amanţii din Geneva, a publicat, şi el, un studiu 
frumos şi serios asupra acestei întâmplări pasionante. 

Datoria mea nu este să vă povestesc aici vieaţa Elenii de Racoviţă, pe care o 
veţi găsi mai departe, expusă cu multă graţie, inteligenţă şi exactitate de d-na 
Fauchier Delavigne, al cărei debut, în literatură, ne încântă şi ne îndeamnă să 
aşteptăm de la dânsa şi alte evocări interesante. 

Analiza, pe care o face tragediei lui Lassalle, este complectă şi pătrunzătoare. 

Veţi vedea de asemenea, şi un tablou amuzant al vieţii de sub imperiul al doilea, 
când toală lumea se silea, după puteri, să fie spirituală şi originală. Dar vă veţi 
întrista cu dânsa de trista decadenţă a Elenii de Racoviţă şi de nesfârşilele ei 
sforţări de a eşi dintr'o mediocritate, care, în cele din urmă, o va omori, Născută ca 
să fie regină, Elena nu fu decât o semi-aventurieră, care căuta în mii de manifestări 
exterioare, un adevăr, pe care nu l-ar fi putul găsi decât în sufletul său şi care se 
sforţa totdeauna şi peste tot să se impuie lumii, nu s'o cucerească. Întâlnirea cu d- 
na Blawatsky o îndrumă spre teosofie; dar nici aceasta nu-i dădu înţelepciunea 
lăuntrică, după cum nici pilda lui Ludovic al II-lea, sau a lui Andersen, nu o 
influenţaseră în direcţia aceasta. O fiinţă ca dânsa nu putea sfârşi decât prin 
sinucidere. Era concluzia logică a unei vieţi, ce nu cunoscuse decât înfrângerile. 
Muri de durere că-şi pierduse bărbatul? Sau de oboseală, de disperare, văzându-se 
singură, simțind că şi destinul o părăseşte? Adusese nenorocire tuturor acelora, 
cari o iubiseră; uneori a fost numai o simplă întâmplare, alteori datorită numai 
caracterului ei. Îşi aduse mai ales sieşi nenoroc, de sigur, numai din pricină că nu 
putuse să aleagă cu fermitate, între diferitele tendinţe la care era predestinată prin 
caracterul ei; dar, mai ales, o repet, pentru că romanescul a fost la dânsa ceeace e 
foarte deseori la femei, o formă a vanităţii. 

Fermecătoarea carte a d-nei Fauchier Delavigne, familiarizând pe cititori cu 
această viaţă neobişnuită şi întunecată, însufleţeşte din nou statuia lui Carpeaux şi 
scoate în relief figura unei femei, impetuoasă în aspiraţiunile ei, uneori nobilă în 
dorinţe şi în fapte, nenorocită, prin ambiţiunile ei şi care a intrat în istorie prin 
poarta pe jumătate voalată a legendei. 

EDMOND JALOUX 

Cuvânt de introducere al autoarei 

Adevărata glorie cu care se poate mândri o femeie şi care o face adorabilă şi 
celebră pentru posteritate, este să fi iubit sau să fi fost iubilă, cu condiţia ca 
sentimentul acesta, prin înflăcărarea lui, să se ridice la o înălţime neasemuită. Este 
de preferat ca protivnicul să fie şi un personagiu cu renume. 

Cum se explică atunci, că Elena de Racoviţă na putut străbate negura 
primejdioasă, care se numeşte „timpul”? Ea trezise în inima unui om celebru o 
pasiune, a cărei violenţă nu poate fi întrecută şi care se sfârşi printr'o dramă. Nu 
este oare aceasla de-ajuns ca să facă un nume ilustru? Margarela de Scafia a rămas 
celebră pentru un sărut! 

Şi Elena avea mai mult drept la nemurire: ea era frumoasă, frumoasă ca Elena 
din Troia, atât de frumoasă, încât aprindea entuziasmul artiştilor, ce o vedeau. 
Carpeauzx o alese de model şi-i imortaliză trăsăturile în centrul celebrului grup al 
Dansului. Ea este geniul acela săltăreţ, plin de praf şi de murdărie acum, care, 
aşezat chiar în inima Parisului, pare că susţine şi accentuiază, prin avântul lui 
supraomenesc, bătăile înfrigurate ale inimii acestui oraş. 

Nu este oare acesta încă un motiv de nemurire? 

Există ceva misterios în farmecul atrăgător pe care îl are pentru noi, un 
personagiu, atins de un artist cu scânteia geniului său: Mona Lisa, enigmatica 
florentină, înspiratoarea lui Leonardo da Vinci, trăeşte în memoria tuturor. Turiştii, 
cari vizitează Verona, cer să li se arate tot, ce a rămas de la Romeo şi Julieta. Şi nu 
trece o zi fără ca o pereche de îndrăgostiţi să nu vie la cimitirul din Montmartre să 
depuie un buchet de flori pe mormântul Margaretei Duplesis, dama cu camelii. 

Să-i depunem şi ei o floare, aceleia care a fost frumoasă, care a fost iubită, ca 
pe urmă să fie insultată şi ponegrită, aceleia care a suferit aşa de mult, dar care a 
avut onoarea să fie aleasă ca să întruchipeze Dansul, Nu arta de o preciziune aşa 
de adorabilă şi de iscusită, care ne farmecă la balete, ei dansul dionisiac şi sfânt, 
acela al lui Bachus, întruchiparea tinereţii, veseliei şi a Vieţii! 

CAPITOLUL 1 
Vraja 

O viaţă aventuroasă. O inimă pasionată. 

Elena van Donning, mai târziu Elena de Racoviţă, este una din ultimele eroine 
romantice; are tot entuziasmul şi toate absurdităţile unei astfel de eroine. Excesivă 
în faptă ca şi în vorbă, nu ştie ce e măsura sau nuanţa; ea se năpusteşte în viaţă, 
cum se năpusteşte şi în mijlocul unui grup de oameni, nebunește, ca un element 
deslănţuit. 

Setoasă de plăceri, orgolioasă până la prostie, neadmiţând nici un fel de 
constrângere, ca îşi luase drept deviză: „Aşa sunt eu!”. 

Născută la Muenchen la 1845, îşi petrecuse copilăria în palatul regal, atât de 
frumos şi atât de plin de amintiri. In jurul ei se însufleţeau toate visurile, toate 
amorurile, toate ambiţiunile, toate năzuinţele prinților Bavarici, atât de ciudaţi şi 
melancolici. 

Erau nişte monarhi foarte curioşi, Wittelsbachii aceştia, familia domnitoare cea 
mai veche din Europa. Rafinaţi şi sensibili până la extrem, unii suferiseră şi de 
turburări nervoase. Şi dacă vre-unul câştigase glorie, gloria aceasta era numai 
artistică: dela ducele Ioan, în 1422, care se făcuse cunoscut pentru că chemase pe 
Van Eyck, şi până la Ludovic I, care voise să schimbe Muenchenul într'o Atenă 
modernă, clădind palate, muzee, teatre, biserici, şi care, apoi, după ce golise 
tezaurul, trebuise să abdice în favoarea fiului său, Maxi-milian. 

Acesta din urmă, urcându-se pe tron, îşi păstră preceptorul, ajuns acum sfetnic 
şi prieten. Preceptorul acesta era Van Donning. Regele îi asculta sfaturile, 
socotindu-le foarte preţioase, mai ales când cra vorba de artă şi ştiinţă. Tatăl Elenii 
era un om cult, de origină scandinavă. El ocupase câţiva ani o catedră de istorie la 
Berlin; apoi, câştigând încrederea lui Humboldt, acesta îl recomandă ca preceptor 
pentru prinţul regal. 

După mamă, Elena aparţinea unei vechi familii evreeşti din Berlin, familie care 
dăduse Germaniei mai mulţi poeţi şi filosofi, printre cari şi pe Heinrich Heine. 

De când se suise Maximilian pe tron, viaţa la Curtea Bavariei, se scurgea lină, 
fără nici o turburare. 

Maximilian era un rege model, regele bun din poveşti: virtuos, înţelept, cu 
socoteală, numai cu gândul la buna-stare a supuşilor săi - „Conştiinţa pe tron”. 
Soţia lui, principesă de Prusia, îl egala în virtuţi: pe cât de frumoasă pe atât de 
bună, poporul îi dăduse numele imaculat de „Inger”. Amândoi nu se gândeau decât 
la datorie; ea vizita pe săraci, îngrijea pe bolnavi şi se închina ore întregi Domnului; 
el, aduna pe miniştri şi, îngrijind de nevoile poporului, lucra la înflorirea statului. 

Dar în timp ce sub tavanurile aurite ale Palatului, se adunau sfetnicii, miniştrii 
regelui, ca să discute cu gravitate, un prinţ micuţ rătăcea melancolic prin sălile 
mari, deşerte. Era prinţul moştenitor. Frumos, serios, singur, el se pliclisea. 
Educaţia îi era foarte neglijată; nimeni nu se ocupa de el, dar eticheta îi interzicea 
să se joace şi să se amuze. Nu avea voie să se întâlnească cu vre-un alt copil de 
vârsta lui şi-şi petrecea ceasuri întregi cu ochii la legendele lui Lohengrin sau ale 
Niebelungilor de pe pereţii palatului. Astfel debutase în viaţă regele Ludovic al Il- 
lea al Bavarici. 

Intr'o bună zi i se păru că visează: în fundul uneia din sălile mari de gală, 
apăruse o fetiţă. Sau poate o mică zână? Ea se repezi la dânsul, surâzătoare, vioaie, 
îndrăzneață, blondă, de un blond arzător ca focul; atât de uşoară, încât picioarele-i 
păreau că nu ating pământul, pe-atât de sprintenă, pe cât ora el de greoi, pe-atât 
de veselă, pe cât era el de serios şi de visător, dar frumoasă tot ca şi dânsul: era 
Elena van Donning. 

Cum trecuse oare peste toate barierele de neînvins ale etichetei şi ajunsese 
până la dânsul? Nimeni n'a ştiut vre-odată. Reuşise oare să cucerească cu surâsul 
ei pe şambelani, pe ofiţeri şi pe funcţionari? în toată viaţa ei, pentru Elena nu vor 
exista bariere. Ca o putere a naturii, ea va şti să abată totdeauna din cale ori ce 
piedică. Ea îl atrase după dânsa pe tânărul prinţ, într'un vârtej de voioşie. El o 
urmă, trufaş dar încântat. Din clipa aceasta avu o prietenă. O prietenă mică, de 
şapte ani, dar cât de precoce pentru vârsta ei! 

Elena îşi pusese în gând să ajungă la prinţ şi reuşise. Dar la început, copilul 
mohorit nu-i plăcu. Nu înţelegea jocurile; nu-i plăcea să alerge şi nu râdea nici 
odată. Fiinţa aceasta atât de nervoasă, nu era totdeauna stăpână pe sine; de multe 
ori era copleşit de sensibilitatea-i nervoasă. Astfel, dacă întălnea pe vre-un servitor 
de-al palatului, cu care soarta nu prea fusese darnică, el îşi acoperea ochii şi 
începea să tipe, atât îi era de groază de uriţenia fizică. Ca să se poată distra, avea 
nevoie de un joc liniştit, care să vorbească ima-ginaţiei şi să-i îngăduie să viseze. 
Elena îl nimeri repede. Ei îi plăcea să se deghizeze, să joace teatru. Cu ajutorul 
câtorva zdrenţe, pe cari le găsi uşor, ea îşi conduse prietenul în ţări frumoase, din 
basme, în lumi imaginate de ei, unde se găseau la largul lor, în ţara Broceliandei şi 
a vrăjitorului Merlin. 

Frescele de pe pereţii palatului, reprezentând legenda sfântului Graal sau a 
Cavalerilor Mesei Rotunde, le dădeau subiecte minunate de deghizare. Prinţul 
admira pe Lohengrin. Elena se pricepu să facă arme ca să-l gătească pe cavalerul 
ei; vopsi cartoane ca să-l împodobească cu haine de argint. lar ea, cu o cămaşe de 
noapte pe umeri, legată cu un şnur în talie, cu lânurile, cu cari mama ei lucra la 
covor, în loc de cosiţe, întruchipă pe Elsa. Şi cei doi captivi, atât de îmbătaţi de 
ideal, se refugiau astfel, mulţumită imaginaţiei lor, departe de zidurile palatului 
regal, în mijlocul zeilor şi al eroilor. 

Părinţii Elenii, absorbiți cu totul de primirile lor, de care erau atât de mândri, 
nu prea aveau timp să poarte de grijă copilei. In salonul lor, care, cu drept cuvânt, 
era socotit ca unul din cele mai strălucite din Munchen, se perinda elita lumii 
politice şi literare. Afară de aceasta, pe zi ce trecea, regele tot mai puţin se putea 
lipsi de van Donning, căruia îi cerea acum sfaturile nu numai în chestiunile de artă 
ei şi în politică. Îl însărcina de multe ori cu misiuni diplomatice şi avea neîncetat 
nevoie de el. Soţia lui van Donning, destul de uşuratecă din fire, dar foarte 
seducătoare, se pricepuse să se facă bine văzută la curte şi se afla aproape mereu 
în apropierea reginei. Cu chipul acesta, fetiţa îşi putea petrece zilele cu Fătul ei 
Frumos, fără ca să bănuiască cineva. Incepuseră să-şi ia rolurile foarte în serios, 
închipuindu-şi că sunt de douăzeci de ani, că inimile li sunt pline de dragoste şi că 
au piedici îngrozitoare de înlăturat. Dar drama se deslănţui. 

Cum amândoi aveau caractere violente, autoritare, jocurile le erau dese-ori 
întrerupte de certuri aprinse. Nici unul nu voia să cedeze. Intr'o zi cearta izbucni 
din pricina unei zdrenţe, a unei panglici. Elena, turbată de mânie, dădea din 
picioare, voind să zmulgă din măinile prietenului obiectul, pe care îl doria. El, palid, 
cu buzele strânse, se împotrivea fără să scoată o vorbă, dar deodată izbucni într'o 
mânie brutală, neînfrinată şi năvălind asupra tovarăşii, care nu mai avu vreme să se 
ferească, o înşfăcă de una din şuviţele de păr şi i-o zmulse. 

La tipetele de durere ale copilei, alergară toţi din toate părţile. Regina, în 
persoană, puse capăt luptei. Sub privirea ei blândă, dar plină de imputare, mânia 
lor se stinse ca prin farmec. Nu mai simțeau acum decât părere de rău. Elena 
plângea, iar Ludovic, grav şi întunecat, privea şuviţa de aur pe care o ţinea încă în 
mână. 

Dar cu asta se puse capăt jocurilor frumoase şi visurilor încântătoare, din 
palatul regal. 

Elena fu chemată în faţa tatălui său, care nu-i mai îngădui să se ducă la palat. 

„Nu e cuviincios să baţi pe viitorul tău rege, îi zise el, cu o voce aspră; o 
prietenie atât de ilustră nu e făcută pentru o sălbatecă ca tine”. 

Caracterul Elenii, ce-i drept, de o violenţă nemăsurată, se găsise faţă în faţă cu 
o fire încă şi mai împetuoasă, şi mai greu de mănuit. 

Ludovic era un om foarte înzestrat de natură, nu mai încape nici-o îndoială, dar 
era prea stăpânit de nervi. Copleşit repede de emoție, arţăgos, stăpânit des de 
mânii violente, cu dispoziţii ce se schimbau brusc, fără pricină aparentă, nu era în 
stare să-şi puie frâu firii. 

Mânia accasta îl făcu să-şi piarză pe frumoasa tovarăşe, singura rază de soare 
care însufleţea nesfârşitele galerii ale palalului. El îşi reîncepu plimbările 
singuratece prin sălile deşarte. Pe jos mai zăceau încă hârtiile aurite, satinurile, 
damascurile atât de grele, dar lipsite de micul suflet, ce-şi luase zborul! Mai mult 
trufaş decât trist, el trecu, de sigur, fără să le vază, cu ochii visători, căutând mai 
sus, mai departe şi strângând în mână şuviţa blondă. Şi de câte ori căpăta 
bomboane, i le trimetea Elenii. 

Ultimele bomboane le trimise, peste câţiva ani, prin fiul mareşalului Von der 
Tann, Însoţindu-le de acesle cuvinte: „Salută din partea mea pe teribila mea 
tovarăşe de joc de odinioară”. 

Nu se putea uita aşa de uşor zâmbetul Elenii. 

Fetiţa simţi o mare durere, plânse, se văită şi după puţin timp uită. Părinţii; 
mândri de frumuseţea ei, îi îngăduiau, cu toate că era numai de zece ani, să stea în 
salon când aveau oaspeţi. Mica Elena nu se lăsa rugată. I se făceau complimente, 
era măgulită; ochii ei frumoşi, părul admirabil şi graţia-i prea timpurie îi câştigau 
laude, ce n'o lăsau rece. Şi apoi, pentru a se mângâia de lipsa lui Făt-Frumos, nu 
găsise ca pe un vrăjitor, urit aşa cum trebuie să fie un adevărat vrăjitor, dar care se 
pricepea să făurească cele mai frumoase visuri? Andersen, poetul, minunatul 
povestitor, întorcându-se dintr'o călătorie în Italia şi suferind din pricina unei 
înţepături infectate, trebuise să se oprească la Mucnchen şi fu găzduit de familia 
van Donning. Disdedimineaţă, pe când mama ei mai dormea, fetiţa se ducea la el și- 
l ruga să-i povestească basme. El îi făcea pe voie, cu plăcere; îi reveneau în minte 
toate poveştile şi princesele blonde, moroii, micile sirene, ce se însufleţeau încetul 

cu încetul. Şi vorbind, ţinea mai întotdeauna în mână nişte foarfeci cu care nu 
înceta să taie din hârtie, mii de figuri ce-i ilustrau cuvintele: castele, grădini întregi 
cu flori, copaci şi fluturi, pitici şi zâne. Elena păstră multă vreme unul din aceşti 
fluturi, în amintirea marelui ei prieten, care-i procurase atâta bucurie. 


Câte odată îşi improspăta în minte copilăria la Odensa, patria lui, într'o mică 
insulă a Fioniei, în Danemarca. Ţară poetică cu zicători şi cântece bătrâneşti. 
Părinţii îi erau atât de săraci încât trăiau numai într'o singură odaie. Tatăl îşi 
înjghebase singur tejgheaua de cismar şi patul de dormit, la care se adăogase 
repede şi leagănul copilului. Poetul crescuse astfel în mizeria cea mai aspră; dar 
tatăl lui, în orele de odihnă, îl lua în pădure şi-i povestea „o mie şi una de nopţi” 
sau, ca să-l amuze, făurea personagii de teatru şi câte odată îi citea din comediile 
lui Holberg. Copilul, furat de visuri, îşi petrecea tot timpul cu ochii pe jumătate 
închişi, încât, într'un timp, părinţii crezuseră că nu vede bine. Vedea foarte bine, 
dar frumuseţea visurilor îi făcea fără preţ vederea lumii, ce-l înconjura. 

In ziua, în care intră pentru prima oară în teatrul din Odensa, avu o adevărată 
revelaţie. Singurul gând, care-l preocupa acum, era să se mai poată duce la teatru, 
dar sărăcia nu-i îngăduia. Ceru atunci afişerului unul din afişele de teatru şi cu 
titlul şi personagiile din el, compuse o comedie, prima lui lucrare. Toată viaţa avu 
pasiunea teatrului, care-l urmăria fără încetare; făurea ca şi tatăl său, mici 
personagii de comedie pe care le îmbrăca cu cârpe şi le făcea să joace piese 
compuse de el. Ori unde se ducea, primii paşi erau la teatru. Rând pe rând fu 
cântăreţ, dansator, actor, apoi autor dramatic. 

Cum s'ar fi putut ca Elena van Donning să nu socotească şi ea teatrul ca scopul 
cel mai ideal al vicţii, după ce-şi petrecuse copilăria între tânărul prinţ şi bătrânul 
povestitor, amândoi poeţi? Tânărul prinţ era foarte frumos, bătrânul povestitor 
foarte urit. Unul o făcu să iubească frumusaţea, celălalt voi s'o facă să înţeleagă că, 
cu imaginaţia, poţi făuri o frumuseţe, cu atât mai frumoasă cu cât nu e aevea, şi că, 
mai ales trebuie să dai crezare visurilor. 

Dar Elena nu avea o fire visătoare. Ea fu încântată de povestea micii Sirene 
„nesăţioasă, curioasă, care vrea să cunoască lumea şi să trăiască lângă prinţul, pe 
care-l iubeşte” şi-i făcu plăcere că i se zicea şi ei, ca şi zânei mărilor: mica sirenă. 
Dar când, în cursul povestirii, sirena suferă din pricină că prinţul iubeşte pe altă 
femeie, şi cu toată această necredinţă, rămâne credincioasă şi se jertfeşte, ca să 
mântuie pe îndrăgostiţi, ştiind bine că după aceasta nu va mai rămâne din ea decât 
puţină spumă plutind pe valuri. Elena se revoltă şi-l ceartă pe bătrânul prieten: ea 
urăşte resemnarea. 

Bine înţeles că copilul acesta, atât de răsfăţat şi de nealârnat, nu se va învoi 
niciodată să stea într'un pension. Nu stătu nici măcar un an în şcoala unde fusese 
trimeasă. Nu numai că nu învăţă nimic, dar puse pe foc şi tot institutul. Părinţii 
fură rugaţi să o ia cât mai repede acasă, şi ca continuă să le împodobească salonul, 
neînvăţând decât cronica scandalurilor mondene, de care era foarte sctoasă şi 
căutând, la doispre-zece ani, mijlocul cel mai sigur de a plăcea. Ea avea de pe acum 
o frumuseţe strălucitoare, fără de seamăn. 

„Când intrai în faimosul salon albastru, - zice baronul Belderndorff după întâia 
vizită la van Donning - un fel de extaz mă înmărmuri pe pragul uşii. O! ce apariţie 
minunată! în pervazul ferestrii, scăldată toată de soare, şedea o fetiţă tânără, de-o 
frumuseţe atât de extraordinară, încât fără de voie îmi oprii răsuflarea, ca în faţa 
unei apariţii supranaturale, de care mă temeam că o să dispară”. 

Frumuseţea, când ajunge la acest grad de perfecţiune, este un lux greu de 
purtat. Elena trebui să suporte greutatea acestei poveri regale, la vârsta când alţi 
copii se mai gândesc la joacă. Nu este oare aceasta o scuză pentru nechibzuinţele 
ei şi nu se poate admite că tinereţea ei cu greu ar fi lăsat-o să ia în serios patimile 
ce aşa de timpuriu o înconjurară? 

Pilda mamei nu contribuia să trezească în copil gustul de viaţă serioasă şi 
aşezată. Frumoasa d-nă van Donning avusese nenumărate succese şi se spunea că 
nu era nici prea sfântă. 

Prea tânără şi prea frumoasă încă, alăturea de o fiică, a cărei frumuseţe începea 
să strălucească, nu se putea să nu se nască între ele rivalități serioase; încă de la 
vârsta de doisprezece ani, Elena are de suferit din pricina aceasta. 

In timpul unei călătorii prin Sardinia, mama ei întâlnise pe un ofiţer italian 
văduv, un bărbat foarte frumos, care o vrăjise. Din nenorocire, călătoria durase 
prea puţin. Trebuise să se despartă prea repede de frumosul ilalian. D-na van 
Donning, disperată, căută în zadar să-l atragă prin toate chipurile; toate erau însă 
în zadar căci frumosul ofiţer părea că fuge de ea. Obosită, plină de nerăbdare, ea 
făcu planul, pentru a-l atrage pe necredincios, să-i ofere mâna fiicei sale. Copila 
avea doisprezece ani, pretendentul patruzeci şi doi. Când mama îi anunţă această 
veste, Elena fu mai întâi uluită; dar pe urmă fu încântată de noutatea acestei 
situaţii, care-i da mai mare importanţă. Mama ei o convinse că n'ar putea visa ceva 
mai frumos decât să fie soţia acestui mare luptător, la vârsta lui, deja colonel şi 
comandant al oraşului Alexandria. In curând avea să fie făcut general şi servitorii 
aveau să-i zică „Excelenţă!”. Se putea visa o mai mare glorie? Copila se lăsă 
convinsă. Primea scrisori de dragoste, cari o făceau să petreacă, şi pe cari le citea 
micilor ei prietene, ca să le trezească gelozia. Se juca de-a logodnica, încântată de 
acest rol nou, ea, care iubea aşa de mult teatrul. Lucrurile merseră bine până în 
ziua când pretendentul apăru în faţa ei. El îi pricinui o frică grozavă: foarte înalt, 
foarte oacheş, avea o mustață aproape tot aşa de mare ca a regelui Victor Emanuel. 
Ea-şi aminti de „Fata cu scufiţa roşie” când întâlneşte pe lup şi fugi înspăimântată. 
Fu certată. Mama încercă în toate chipurile să o facă să-şi schimbe purtarea dar în 
zadar. 

Autoritatea bunicei aduse puţină linişte în familie. Ea declară că Elena este încă 
prea mică, şi nu se poate vorbi despre o căsătorie. Mai întâi trebuiau să se 
gândească la educaţia ei şi să o înveţe tot ceeace trebue să ştie o fată. Va fi vreme 
după aceea să facă cunoştinţă mai de aproape cu înflăcăralul ei logodnic şi să-i 
preţuiască calităţile. Şi ea o luă pe nepoată la Berlin. 

Timpul acesta fu foarte fericit pentru copilă, bucuroasă că nu mai era urmărită 
de atenţiile îndrăgostitului, care o îngrozea. Ea se puse pe lucru cu înflăcărarea, 
care-i caracteriza toate întreprinderile. Limbile străine şi, mai ales, teatrul o 
pasionară. În scurt timp învăţă franţuzeşte, englezeşte, italieneşte, puţin ruseşte şi 
studie foarte serios dicţiunea. Era obsedată mereu de teatru. Îşi închipui că numai 

în teatru ar putea găsi adevăratele bucurii ale vieţii, beţia succesului, ameţeala 
pricinuită de acele incarnaţiuni fictive care te fac să-ţi uiţi personalitatea. 

Avea însă o personalitate prea puternică ca să poată fi uitată. In curând Elena 
se făcu, la bunică-sa, ceeace fusese şi la mamă-sa: o cochetă desăvârşită. Cu toate 
că studia sârguincios, singurul ei gând era să placă şi reuşia fără greutate. La 
Berlin ca şi la Muenchen, avu numeroşi adoratori. Biata bunică nu mai ştia ce să 
facă. 

Cu toată vărsta ei fragedă, Elena târa după dânsa un adevărat cârd de 
adoratori. Erau şi tineri, erau şi bătrâni, toţi o făceau să petreacă. Le făcea tuturor 
ochi dulci, apoi, când începeau s'o încolţească, le întorcea spatele, râzând. 

Printre adoralori, se găsea şi un tânăr prinţ român, un băiat foarte frumos. El o 
privea cu o admiraţie, care se apropia de extaz; dar admiraţia aceasta nu putea 
decât să fie mută, căci tânărul nu ştia nici un cuvânt nemţesc. Ea îi arăta oarecare 
dispreţ, dar cum tânărul ştia bine franţuzeşte, uneori îi dăruia câteva momente de 
convorbire, pentru a face exerciţii de conversaţie franceză. 

Tânărul avea ochi negri, mari, superbi, plini de foc, o figură înfrigurată de 
bolnav şi o voce adorabilă, duioasă şi tristă. Ea fi cerca de multe ori să-i cânte 
cântece romăneşti, cu vocea lui nostalgică.! Se numea prinţul Iancu de Racoviţă. 
Elena nu putea şti, pe atunci, ce loc însemnat va avea mai târziu prinţul acesta în 
vieaţa ei. Ea râdea de privivile lui pline de foc şi nu se gândea decât la teatru. 


Iancu de Racoviţă 


Şederea la Berlin dură un an şi jumătate; bunica neliniştită de apucăturile ei 
prea independente şi de cochetăria ci, socoti că e mai bine s'o trimeată înapoi la 
părinţi. Ei tocmai se instalaseră la Turin, unde van Donning fusese numit 
reprezentant al Prusiei pe lângă regele Piemontului, Victor Emanuel. 


1 Nota traducătorului, - în original este: „des airs tsiganes, de sa voix dechirante”. Este de 
presupus că autoarea romanului se înşală. Un tânăr boer român, chiar de la mijlocul secolului 
trecut, nu ar fi recurs la cântece ţigăneşti, pentru a încerca să farmece pe aleasa inimei sale. De 
alfel, nici lăutarii ţigani, de prin meleagurile noastre, nu cântă arii ţigăneşti, ci cântece româneşti, 
cari dacă par „sfâşâetoare” pentru o ureche occidentală, pentru noi sunt mai mult duioase. 

Traducătorul şi-a permis să facă această modificare a textului atât aci, cât şi în paginile 
următoare, unde mai vine vorba despre micile concerte ale tânărului boer român. Acesta cânta 
mereu „des tristes airs tsiganes” - poate doine? - sau numai „des chants tsiganes” - după cum scrie 

autoarea şi unde am tradus „cântece de alplăşarilor români”. 

CAPITOLUL II 
Cea dintâi dragoste 

Elena porni la drum fără de părere de rău, căci îi plăcea schimbarea. Când 
părăsi Berlinul, cu o pălărioară mică pe părul auriu, cu o crinolină uriaşă, care se 
agita mereu la gesturile ei vioaie, cu umerii strânşi într'un şal, nimeni n'ar fi putut 
crede că această tânără şi fermecătoare femeie este o fetişcană de paisprezece ani. 

Trenurile în 1856 erau foarte încete; tuşeau, fumegau, scuipau şi abia se urneau 
din loc. Dar ce bine se pălăvrăgea în ele! în munţi, trebuia să iei diligenţa. Elena fu 
şi mai încântată. La toate staţiile, toate mâinile se întindeau ca s'o sprijine pe 
frumoasa călătoare. Elena petrecu de minune. La ultima staţie, în toiul nopţii, 
trebui să meargă prin zăpadă. Cu toată oboseala şi frigul, ea tot căută să placă, şi 
când caleaşca greoae se puse din nou în mişcare, pentru a cobori coasta repede a 
Alpilor italieni, toată lumea din diligenţă nu-şi mai lua ochii dela „mica sirenă”. 

La Turin, ea regăseşte autoritatea părinţilor, un jug pe care îl va îndura 
totdeauna cu greu. Regăseşte mai ales pe teribilul ei logodnic. Atenţiile lui i se par 
acum şi mai obositoare decât la Muenchen. Ea e foarte mândră, văzând importanţa 
pe care i-o dă, la Curtea din Piemont, titlul ei de logodnică a unui ofiţer superior, 
dar nu admite ca acesta să-şi ia aere de stăpân. El e autoritar, destul de brutal şi de 
despot, ceeace o îngro-zeşte. Dar ceeace pune vârf exasperării: este de o gelozie, 
pe care purtarea logodnicii ar putea-o oarecum îndreptăţi. 

Tânăra fata fu primită la Curtea Piemontului, aşa cum ştia să se facă primită 
peste tot. Când sosi ea, în anul 1857, toată lumea deplângea plecarea bruscă a unei 
fiinţe adorabile, Nina Oldoini, o florentină, vara ministrului Cavur, care se 
căsătorise de curind cu contele de Castiglione. Fusese chemată pe neaşteptate la 
Paris. 

Elena trebuia să ţie locul frumuseţii, ce plecase. 

Pentru orice altă femeie, moştenirea aceasta ar fi fost foarte grea. Contesa de 
Castiglione era inzestrată cu o mare perfecţie a trăsăturilor şi puterea ei de seduc| 
iune a rămas celebră până în zilele noastre. Toată Curtea din Turin fusese la 
picioarele ci. Elena fu încântată, văzând că, la rândul ei, este înconjurată de oma- 
giile tuturor, omagii pe cari le primi, fără să-i pese de privirile mohorite ale 
furiosului ei Otello. 

Unul, dintre primii adoratori, fu Cavur. Celebrul ministru venea de multe ori să- 
şi sfârşească seara la Van Donning. După munca doboritoare de peste zi, îi plăcea 
să râză şi să glumească. Vederea feţii fragede a tinerii fete îi procura o odihnă 
plăcută şi-i aducea aminte şi de frumoasa-i verişoară. lar Elena se simţea foarte 
bine, când îl vedea pe omul acesta mic de statură, dar vioi şi bine dispus, care-şi 
ducea cei patruzeci şi şapte de ani şi grijile serioase cu atâla frăgezime şi voie 
bună. Chipul marelui om aducea puţin aminte de acela al ministrului Cremieux. Ca 
şi el, avea o faţă atât de de spirituală, încât i se trecea cu vederea uriţenia. Purta, 
după moda timpului, o barbă mică, ca o salbă, în jurul fălcilor voluntare. Privirea 
făcea tot farmecul acestei feţe. In dosul unor ochelari mari, cu rame de aur, se 
ascundeau nişte ochi aşa de buni, aşa de fini, aşa de maliţioşi, încât nimeni nu li se 
putea împotrivi. Povestitor plin de haz, prezenţa lui însufleţea numai decât salonul 
Van Donning, şi de cum începea să vorbească, toată lumea îl asculta cu încordare. 

În anul 1857, era pe punctul să-şi îndeplincască marele său vis, scopul întregii 
lui vieţi şi triumful geniului său diplomatic: unirea Italiei. 

Tot timpul şi toate puterile şi le întrebuința pentru îndeplinirea acestui proiect 
înălţător. 

Prin tactica lui iscusită, reuşise să-l facă pe Napoleon al III-lea să privească în 
faţă problema ajutorului în războiul pe care Piemontul vroia să-l facă Austriei. Dar 
de câtva timp, ştirile dela Paris nu mai erau mulţumitoare. Cavalerul Nigra scria că 
împăratul se făcuse mai enigmatic, că-l ocolea şi că-i era cu neputinţă să capete un 
răspuns hotărît. Trebuia, deci, să caute din nou să înfluenţeze pe suveranul acela 
atât de zgârcit la vorbă şi să-i înlăture şi cele din urmă îndoieli. Cavur ştia că 
împăratul este foarte sensibil faţă de farmecul femeiesc şi aceasta era explicaţia 
plecării neaşteptale a contesii de Castiglione. Ministrul rugase pe frumoasa lui 
verişoară să plece cât mai de grabă la Paris, şi la îmbarcare, îi şoptise cuvintele 
acestea: „Vezi de reuşeşte, verişoară, prin ori ce mijloace vrei, dar numai să 
reuşeşti”. 

Elena trăia în această grea şi frumoasă perioadă din istoria Piemontului. In cei 
doi ani cât petrecu la Turin, ea fu o vizitatoare credincioasă a palatului regal, unde- 
şi mai pierdu din aerele ei trufaşe, căci Curtea lui Victor Emanuel era foarte 
simplă, foarte burgheză, fără fasoane. Regele, erou rustic şi simplu, nu iubea decât 
vânătoarea şi războiul. Dacă trebuia să asiste la vre-un prânz oficial, o făcea cu 
neplăcere; se aşeza la masă, cu sabia între picioare şi nu deschidea gura în tot 
timpul mesii. 

Regina, o arhiducesă de Austria, privea, nu fără durere, proectele duşmănoase 
ce se făceau împotriva ţării sale de naştere, dar avea un suflet atât de sfânt şi de 
nobil, încât îndura toate, fără să murmure. Ea o primea totdeauna pe Elena cu un 
zâmbet blajin, nădăjduind că prin pilda ei, o va influenţa pe mica descree-rată. 
Elena însă o privea cu o admiraţie amestecată cu spaimă. 

Principesa Clotilda, fiica regelui, un înger de blândeţe şi de bunătate, se 
împrietenise cu Elena şi îi era confidentă. Aproape de acecaşi vârstă, ele se 
deosibeau cu totul una de alta: pe cât era de zvăpăiată Elena, pe atât era Clotilda 
de serioasă şi de cumpănită. Dar vai! pe cât de strălucitor era fizicul Elenii, pe atât 
de urîtă era Clotilda. Una avea toate însuşirile să placă şi să facă pe alţii să sufere, 
cealaltă, toate însuşirile mărinimioase ale inimii, ca să poată îndura suferinţele, ca 
să se poată devota şi să poată mângâia. Clotilda ştia, pentru că Elena i-o 
mărturisisc, că nu-şi putea suferi logodnicul şi căuta să-i facă morală şi s'o mai 
liniştească. Elena îşi petrecea la ea ore întregi, se aşeza pe patul ci, şi după ce 
plângea cu capul vărit în perne, sărea pe neaşteptale, sub ploaia de sfaturi bune, şi 
o zbughia afară, fără să mai vrea să asculte ceva. 

La Turin, ca şi la Muenchen, familia van Donning făcea primiri strălucite: toate 
personalităţile diplomatice şi mondene defilară prin saloanele ei. Bine înţeles că 
Elena era una din principalele atracţii ale acestor adunări. La un prânz, în iarna 
anului 1858, la care luară parte şi contele Cavur, frumoasa princesă Ratazzi, 
contele Hohelberg, ambasadorul Rusiei şi un ataşat de la ambasada engleză, Elena 
şezu între tânărul ataşat englez şi logodnicul său. Se vorbi mult de chestia care 

preocupa pe toată lumca, adică de apropiatul război cu Austria. Tânărul englez, 
însă, nu luă parte deloc la convorbirea generală. S'ar fi putut spune că frumoasa lui 
vecină îşi pusese în gând să-l facă să-şi piarză capul; în tot timpul mesei, îi adresase 
mereu cuvântul, ba în franţuzeşte, ba în englezeşte, nedând nici o atenţie 
logodnicului, care se înfurie la culme. La sfârşitul mesii, el o conduse într'un salon 
îndepărtat şi-i făcu o scenă atât de violentă, încât bunica, atrasă de zgomot, veni în 
grabă, îi închise mojicului gura şi-i porunci să părăsească oraşul chiar a doua zi. 

Elena, speriată, crezu că întrecuse măsura; de aceea, a doua zi de dimineaţă, 
alergă la palatul regal, să-i povestească prietenei întâmplarea. In pragul uşii, se 
opri puţin cam uimită, văzând pe Cavur că iese aşa de dimineaţă din apartamentul 
prinţesii. Părea foarte mulţumit şi puse vârf curiozităţii tinerii fete cu vorbele: „Du- 
te repede şi felicită pe prinţesă!” Când intră, Elena o găsi pe prinţesă şezând lângă 
foc; era o zi foarte rece de sfârşit de Decembrie. Ea broda. Cu toate că faţa ei avea 
aceeaşi expresie liniştită, ca de obicei, Elena observă că degetele-i tremurau şi că 
era foarte palidă. 

Clotilda îşi sărută prietena cu mai multă căldură, ca de obicei, şi-i spuse că 
acum o înţelege şi o iubeşte mai mult, de când soarta amândorora a devenit aşa de 
asemenătoare. Şi ea era logodită de câteva minute, şi vai!... fără să i se ceară 
părerea şi fără să-i fie întrebată inima; fusese logodită cu un prinţ francez, pe care 
nu-l cunoaşte şi către care nu se simţea de loc atrasă. Dar nu se putea vorbi acum 
de simpatiile ei. Ministrul Cavur îi explicase rolul frumos pe care-l putea avea şi ea 
se plecase în faţa datoriei. 

Pentru a ajuta Piemontul în războiul împotriva Austriei, Napoleon cerea, ca 
ultimă condiţie, ca regele Victor Emanuel să-i dea mâna fiicei sale pentru prinţul 
Napoleon, vărul său şi fiul regelui Jérôme. Prinţul acesta era mai mare cu douăzeci 
şi unu de ani decât tânăra fată şi la Turin era cunoscută reputaţia lui de om stricat, 
mitocan şi brutal. Plompon, cum i se zicea la Paris, era o adevărată sperietoare 
pentru vărul său, un zvăpăiat, un revoluţionar; căsătoria ar fi putut fi o mântuire 
pentru el. Trebuiau să primească. Cavur căpătase consimţământul regelui, dar 
bietul tată nu se simţea în stare să vorbească fiicei despre proectul acesta şi - 
ministrul se însărcinase el cu această misiune neplăcută. 

Elena se revoltă la auzul acestei povestiri, făcută cu atâta linişte şi energie, de 
către prinţesa Elena. Nu trebuia să lase să fie jertfită în chipul acesta. De altfel 
făgăduiala nu putea fi decât o formalitate deşartă, căci fata nu avea decât 
cincisprezece ani şi cine ştie când avea să se facă nunta. 

— Căsăloria va avea loc la 30 Ianuarie, răspunse domol Clotilda, data a şi fost 
fixată. 

— Dar nici nu-l cunoşti pe prinţ! 

— O să fac cunoştinţă cu el la 16 Ianuarie, cu cinsprezece zile înainte de 
căsăstorie; toate au fost orânduite dinainte. 

Elena rămase înmărmurită de brutalitatea acestor hotăriri. 

Timp de o lună ea trăi în aşteptarea prinţului, îndurind mai uşor prezenţa 
logodnicului, care nu plecase, cu toale stăruinţele bunicii, căci mama Elenii ştiuse 
să-l oprească. Elena nu mai părăsea palatul regal, petrecându-şi zilele cu Clotilda. 

Regele Victor Emanuel îşi pierduse buna dispoziţie şi veselia; regina plângea 
mereu. Numai Cavur nu-şi mai găsea locul de bucurie. Toate pregătirile de război 

erau gata; trupele franceze porniseră la drum, sub comanda împăratului însuşi şi a 
prinţului Napoleon. Ce importanţă aveau lăcrimile şi melancolia, simpatiile şi 
sentimentele unei fete tinere? Sosi şi ziua de 16 Ianuarie, care aduse pe prinţul 
Napoleon, pântecos, greoi, puternic. Faţa lui aducea aminte de faţa Marelui 
Impărat. Lipsa lui de delicateţe, disprețul pentru tradiţii şi credinţe, totul la prinţul 
Napoleon era făcut să respingă pe timida prinţesă; totuşi când tatăl ei o întrebă 
pentru ultima oară, dacă se învoieşte la căsătorie, ea răspunse: 

— Legătura aceasta trebuie să-mi fie pe plac, de vreme ce mi-o propuneţi. Mă 
supun deci orbeşte voinţei d-voastre. 

Rămânea numai să se pregătească în grabă ceremonia, care trebuia să aibă loc 
în capela palatului Carignan. 

Palatul acesta vechiu, frumos din cărămidă, cu forme rotunde, rococo, fu 
decorat în ziua de 30 Ianuarie cu un fast extraordinar; peste tot flori, lumini; capela 
regală îţi lua ochii. La orele zece, sosi mica logodnică, atât de tânără, aproape 
copilă; băeţoasă, fără graţie, cu buza austriacă, dar atât de nobilă şi de demnă! 
Indreptându-se emoţionătă spre altar, îşi evoca poate în minte o prinţesă, tot atât 
de tânără ca şi dânsa, de o rară frumuscţe, care venise, şi ea, într'o dimineaţă rece 
de lanuarie să îngenunchie în aceeaş capelă, pentru a primi binecuvăntarea 
nupţială... La 17 Ianuarie 1767, Maria Tereza Luiza de Savoia-Carignan devenise 
prinţesa de Lamballe!... 

Arhiepiscopul de Verceil, ajutat de patru episcopi, primi pe tinerii soţi. Dar pe 
când princesa, în genunchi, mai albă decât voalurile cari o înfăşurau, se uita pe 
sine şi toate gândurile i se îndreptau spre Dumnezeu, prinţul rămase în picioare, cu 
capul drept, cu mâinile în şolduri, şi se uita, cu o privire semeaţă, la mulţimea 
înzorzonată a curtenilor, sau îşi rotea ochii în aer, parcă ar fi studiat architectura 
sălii. Părea chiar atit de străin de ceremonie, încât de mai multe ori, la pronunţarea 
consimţământului, la unirea mâinilor, la schimbarea inelelor, un preot, care se 
furişase în spatele lui, fu nevoit să-i şoptească mereu ce avea de făcut. 

La ora unsprezece, ceremonia se sfârşi. Elena asistă mai rece ca o marmoră. 
Firea ei aprinsă nu putea îndura spectacolul unui astfel de sacrificiu. Şi, în minte, 
se vedea şi ea jertfită unui soţ, pe care nu-l iubea. De ce să facă asta? Pe ea n'o 
îndemnau raţiuni de stat. 

Eşi din capelă, hotărită să rupă definitiv cu logodnicul ei. 

Dar întorcându-se acasă, o găsi pe mama sa bolnavă. Frigul puternie, ce 
domnea la Turin, nu-i priia. Suferea de mai multe săptămâni din pricina aceasta şi 
doctorii o sfătuiseră să se ducă să petreacă sfârşitul iernii la Nisa. Elena trebui să 
amâne încă odată proectul de ruptură. Şi pe când tânăra căsătorită se îmbarca spre 
Marsilia, Elena pleca, şi ea, spre Mediterana, fericită că va vedea orizonturi noi şi 
că va scăpa pentru câtva timp de uriciosul ei logodnic. 

Nisa era pe vremea aceea paradisul florilor. 

Alphonse Karr se stabilise acolo de câtva timp, cu gândul că cultura florilor şi a 
legumelor preţuiesc mai mult decât jurnalismul; violetele lui deveniseră celebre în 
toată lumea şi se înmulţiseră atât de mult, încât le vindea cu un franc kilogramul. 

„Dacă în cartea vieţii e scris ca oraşul să dispară vre-odată, scria Theodore de 

Banville, va pieri fiind înăbuşit de trandaliri”. 

D-na van Donning se instalase, împreună cu fiica sa, într'o vilă, în stil italienesc, 
aşezată la capătul Promenudei des Anglais şi ascunsă între tufişuri de portocali. 
Aerul era îmbălsămat de parfumurile cele mai plăcute. Elena este fericită. 
Călăreşte, galopând prin meleagurile acelea încă sălbatece, prin pădurile de pini şi 
de stejari, îmbătată de aier şi setoasă de mişcare. Când singurătatea o oboseşte, se 
duce să se plimbe pe bulevardul des Anglais, sau pe cheiul Massenas, unde 
întâlneşte toate celebrităţile momentului şi elegantele zilei, care de-abia se mişcă, 
stânjenite de uriaşele lor crinoline, de şalurile lor, de căţeluşii lor lăţoşi, de micile 
lor umbrele frânte, urmărite de un cavaler servant, ca de-o umbră uşoară. Ea 
zăreşte acolo pe bătrânul rege al Bavariei, pe Ludovic, pe care nu-l văzuse nici 
odată la Muenchen, pe regele Maximilian, ba chiar şi pe tânărul prinţ, mai frumos, 
dar şi mai mohorit decât atunci când sc jucau amândoi de-a eroii din legende. 
Plimbându-se pe marginea apei, el n'o observă. Cu atât mai bine. Ei nu-i plac 
slrigoii. 

Toate celebrităţile o atrag. Ea povesteşte că, fiind invitată odată la o plimbare 
cu Meyerbeer şi cu fiica lui, fu nevoită să nu deschiză gura în tot timpul plimbării, 
căci celebrul muzicant avea obiceiul să compuie în mers. Nu va căuta prea des 
onoarea unei astfel de tovărăşii. 

Lordul Bilwer o amuză grozav prin îmbrăcămintea lui de modă veche. Poartă 
părul lung, buclat, castaniu, dar se vede de departe că e vopsit. Hainele sunt după 
moda de la 1830. Aşa se arată la seratele mondene, unde recitează din operele 
sale, acompaniat la harfă de vre-una din tinerele sale admiratoare. Cu toate că, pe 
vremea aceca, ilustrul scriitor trecuse de şaizeci de ani, se zice că nu ducea lipsă 
de admiratoare tinere. Elena râde de aceasta. Lordul Brougham, Dickens, 
împărăteasa văduvă a Rusiei, prinţul Barclay de Tolly, toţi pe rând, împodobesc, cu 
numele lor ilustru, oraşul mediteranean, în schimbul unei raze de soare. O parte 
din flota rusă, comandată de marele duce Constantin, venea adesea să arunce 
ancora în apropierea Nisei. 

Intr'o zi, pe când Elena visa, întinsă în grădina vilei, fu anunţat prinţul Barclay 
de Tolly. El propuse mamei şi fiicei să facă o plimbare până în rada orăşelului 
Villefranche, unde acostase în ajun escadra rusă. 

Decum soseşte escadra, Nisa e în sărbătoare. 

Elena sare în sus de bucurie. O pălărie mare de paie şi o rochie de organdi o 
făcură într'o clipă personi-ficarea tinereţii; strălucia ca soarele, ca marea, ca toată 
natura din ziua aceea. Doui ofiţeri de marină, ce-l întovărăşiseră pe prinţul Barclay 
de Tolly, se adăogară grupului lor, trebuind să se întoarcă pe bord. Amândoi erau 
tineri, amândoi erau blonzi şi uniformele lor albe străluceau şi ele în soare. Fură 
prezentaţi: baronul de Krusenstern, locotenent şi baronul de Kotzebue, aspirant pe 
bordul vasului Palkan. Elena se simţi cucerită din prima clipă. Avea cincisprezece 
ani, era plină de entuziasm, liberă şi neatârnată. Se îndrăgosti pe dată, ca 
străfulgerată, de Paul de Krusenstern. 

După plimbarea în radă şi vizita vaporului, avu loc pe bord un dejun, plin de 
vesclie. La plecare, inima tânărului fu tot atât de aprinsă ca şi a Elenii. 

De la sosirea escadrei, Nisa o ducea tot într'o sărbătoare. In onoarea ofiţerilor, 
avură loc baluri, redute, prânzuri, unde şampania curgea în valuri. Luată de 

vârtejul acesta, şi lăsată cu totul în voia ei, Elena îşi cam pierdu capul. Nu se mai 
despărţia de Paul, obiectul dragostei ei; îşi petreceau toate zilele împreună. Când 
Paul avea de lucru pe bord, eu venea să-l aştepte la debarcader. Copleşită de 
această pasiune, Elena van Donning îşi dă pe faţă firea ei impetuoasă. 

Baronul de Kotzebuc, camaradul lui Paul, mai târziu ambasador la Berlin, zicea, 
vorbind de această întâie dragoste a Elenii: „Am asistat la trei lucruri grozave în 
viaţa mea: am îndurat un taifun în marea Chinei, am fost martor la una din cele mai 
teribile erupţiuni vulcanice şi am fost de faţă la explozia primei iubiri a Elenii van 
Donning”. Un cutremur de pământ în domeniul sentimentelor. lată ceva foarte 
puţin obişnuit. 

Bine-inţeles că nenorocitul de logodnic fu înghiţit de această vijelie, şi nimicit. 
Venind să petreacă câteva zile la Nisa, el îşi dădu numai decât seama de turburarea 
din inima Elenii; de altfel, ea nici nu-şi ascundea sentimentele şi nu vorbea decât de 
ofiţerul rus. Când italianul i se plânse, ea se supără, şi smulgând depe deget inelul, 
îl călcă în picioare, în faţa lui. Ruptura fu definitivă, cu toată mânia mamei, şi Elena 
rămase liberă, ca să se dedea, cu tot sufletul, întâiei ei iubiri. 

Câteva zile însă, idila nu fu decât un duo melodios, pe care valurile mării, 
lumina lunii, parfumul porto-calilor şi al trandafirilor îl însoțeau cu un 
acompaniament fermecălor. Dar jocul era plin de primejdii. Foarte tineri încă 
amândoi, şi foarte frumoşi într'o seară, sub portocali, printre trandafiri, sub 
farmecul lunii, ei îşi uniră buzele... 

Puțin după aceea, escadra plecă iar spre Rusia. Elena rămase turburată, 
fericită, continuând să guste în singurătate şi tăcere emoția primei iubiri. Apoi află 
de sosirea tatălui lui Paul, care venise să ceară mâna fetii pentru fiul său. Avu o 
clipă de fericire triumfătoare. Dar bucuria nu dură mult. Aştepta mereu vestea 
fericită, dar de geaba. Mama ei, nemulțumită, de sigur, că proectele ei de căsătorie 
căzuseră în baltă, refuză mâna fiicei, ofițerului rus, sub pretext că „copila n'ar fi 
putut trăi în latitudinile acelea îngheţate”. 

Elena fu grozav de desnădăjudită, dar nu trecu mult şi ea se aruncă din nou în 
vârlejul vieţii mondene, cu o înflăcărare şi mai mare, parcă ar fi voit să-şi înece 
durerea în plăceri. 

In Europa se întâmplau atunci evenimente mari. Elena le urmăria cu atât mai 
mult interes, cu cât le văzuse începutul la Turin. 

La 12 Mai 1859, Napoleon debarcă de pe „Regina Hortansa” în portul Genuei, 
pe o vreme admirabilă, sub o ploaie de trandafiri, în sunetele clopatelor şi ale 
tunurilor. 

Evenimentul acesta face mare impresie şi la Nisa. Toată lumea urmăreşte 
întâmplirile cu mare emotie. Impăratul, cu toată vărsta şi sănătatea lui şubredă, 
arată încă bine, dar se spune că e foarte palid. 

A doua zi, se duce la cartierul general, la Alexandria, şi ia comanda trupelor. 
Cum se face că visătorul acesta, atât de puţin războinic, avusese ideea să se 
improvizeze generalisim? Providența e însă cu el, căci se găseşte în faţa 
generalisimului austriac, tot de talia lui, feldmareşalul conte Giulay. 

La 4 lunie, lumea află de victoria de la Magenta. La Paris e mare entuziasm. In 

seara zilei acesteia, împărăteasa şi principesa Clotilda se plimbă, pe bulevarde, în 
trăsură deschisă şi sunt aclamate. In ziua de 7, aliaţii intră triumfători în Milano; 
dar aceasta nu e decât începutul şi situaţia începe să se complice. Austriacii trimit 
întăriri mari, iar tânărul şi frumosul împărat Franz Joseph se pune singur în capul 
trupelor. Totuşi, după câteva lupte fără de rezultat, aliaţii câştigă iar o victorie, la 
Solferino. 

De data aceasta, toţi cred că s'a câştigat victoria definitivă şi că trupele 
austriace o vor rupe la fugă. Dar nu e aşa. Aliaţii, în loc să urmărească pe duşman, 
rămân pe poziţiile câştigate, Lumea e uimită, şi uimirea ajunge la culme, când se 
află că, la 8 Iulie, regele Victor Emanuel şi împăratul Napoleon al II-lea au propus 
un armistițiu împăratului Franz-Joseph. 

De ce? Van Donning e în curent: pentrucă Prusia ameninţă şi pentrucă-şi 
mobilizează trupele la frontiera Rinului. Napoleon se vede silit să părăsească Italia. 

El se întâlneşte cu împăratul Franz-Joseph la 11 Iulie, în cetatea Villafranca şi 
iscăleşte pacea. E grăbit să puie capăt războiului, şi se retrage, după ce obţine ca 
Lombardia să fie cedată Piemontului. La Turin, desamăgirea e mare, Cavur visase 
mai mult. De aceea când, după câteva zile, Napoleon străbate oraşul, pentru a se 
întoarce acasă prin Mont-Cenis, primirea este cu totul alta, şi Victor Emanuel se 
vede silit să-l întovărărăşească, el însuşi, cu escorta regală, pe care poliţia crezuse 
că mai e nevoie să o întărească şi cu un regiment de cavalerie franceză. 

Locuitorii Nisei urmăriseră cu emoție peripeţiile războiului. Nu trece mult şi 
soarta oraşului e în joc. Se vorbeşte de alipirea lui la Franţa. Proiectul acesta dă loc 
la manifestații de bucurie din partea populaţiei, şi când vine momentul plebiscitului 
lumea votează pentru Franţa, cu mare avânt. 

Rezultatul întrece toate aşteptările. Din 30.000 de alegători, 28.000 votează 
pentru Franţa. In Savoia, succesul e acelaş. 

Nisa e din nou în sărbătoare. Elena, foarte înflăcărată, se lasă târită de 
entuziasmul general. Impăratul Napoleon şi împărăteasa Eugenia se hotărăsc, în 
vara anului 1860, să facă o călătorie în ţările anexate. La 28 Aprilie sosesc la 
Chambery, apoi peste câteva zile la Nisa, unde sunt aclamaţi. 

Oraşul este pavoazat, tunurile bubuie, clopotele sună. Impăratul şi împărăteasa 
se apropie, escortaţi de un pluton din garda imperială şi se opresc în mijlocul pieţii, 
unde primarul le oferă, în mod solemn, cheia oraşului. Seara, municipalitatea dă un 
bal în onoarea oaspeţilor imperiali. Elena străluceşte de frumuseţe şi tinereţe, şi, 
cum mama ei e tot suferindă şi nu poate lua parte la serbare, ea, ca fiică a 
singurului ambasador prezent, ia loc în faţa perechii imperiale, alături de consulul 
Rusiei, în faimosul cadril. E orbită de frumuseţea împărătesci, care, cu colierul şi 
diadema de nestimate, poartă, cu măreție, o rochie brodată cu argint, foarte 
decoltată, lăsând să i se vază umerii admirabili. Tănăra fată se emoţionează, 
greşeşte paşii şi vede cu groază că se apropie momentul când va încurca şi pe 
cavalerul ei, care, şi el, e foarte emoţionat. 

Impăratul nu-i face o impresie tot atât de bună. El pare prea serios, blazat, cu 
gândurile în altă parte. Când i se adresează, Elena nu se simte la largul ei. 

Cu toate că nu trecuse de cincizeci de ani. Napoleon este, totuşi, un cavaler 
destul de iscusit şi dansează mai bine decât mulţi alţi suverani, şi mai ales decât 
ilustrul său unchiu. 

Elena stă la Nisa până în 1862. Ce frumoasă i se pare viaţa! Nimic nu-i rezistă, 
totul îi surâde şi, din prima ei dragoste dezamăgită, nu mai păstrează decât 
amintirea unei nopţi foarte dulci, plină de beţie, pe malul Mediteranci. 

CAPITOLUL III 
Drama 

Dar drama se apropie. Elena nu e încă decât un copil, dar zilele de fericire se 
apropie de sfârşit. Viaţa veselă, fără de griji, încetează. Trebuie să plece la Berlin, 
unde o chiamă bunică-sa, care se plânge de singu-rătate. Elena pleacă, căci îşi 
iubeşte mult bunica, căreia i-ar jertfi, bucuroasă, şi tinereţea. Dar schimbarea e 
foarte greu de îndurat. 

După viaţa leneşe, în căldura zilelor de vară, iat-o că duce, din nou, o viaţă 
serioasă, o viaţă de studiu. 

Gustul pentru teatru o îndeamnă să reia cu aprindere studiul dicţiunii. Sunt zile, 
însă, când simte că-i înghiaţă inima; ea tremură şi fiziceşte şi moraliceşte, în clima 
aceasta duşmănoasă. 

Ca să-şi mai dea curaj, are nevoie de câţiva îndrăgostiţi, pe cari nu întârzie să'i 
găsească. Întâiul este frumosul ei adoralor, prinţul român, Iancu de Racoviţă, cu 
ochii mari de gazelă, şi care-i cânta, pe vremea când ca avea doisprezece ani, doine 
duioase româneşti. Tot credincios, cu inima plină de acelaş sentiment de admiraţie 
umilă, el îşi pierde cumpătul în faţa tinerei fete atât de turburătoare, pe care o 
iubeşte acum şi mai mult. Elena se amuză cu declaraţiile arzătoare ale „micului ei 
paj maur”, cum obişşnuia să-l numească, dar inima îi rămâne rece. A lui Iancu însă 
este cuprinsă de foc. Vrea să capete o făgăduinţă de căsătorie: „Dacă între timp nu 
mă voi îndrăgosti de altul, dacă nu voi intra în teatru, ceeace este visul vieţii mele, 
atunci, mai târziu, poate că mă voi mărita cu tine”. 

Această aşa zisă făgăduială, ce o lega atât de puţin, îi fu de ajuns lui Racoviţă, 
care, din clipa aceasta, îşi închină toată fiinţa şi toată vieaţa aceleia, care avea s'o 
merite atât de puţin. 

Elena se plictisea. 

Viaţa liniştită şi atât de burgheză din casa bunicii, nu putea să-i fie pe plac. 
lancu îşi petrecea zilele la picioarele ci, cu alăuta în mână, dar şi cântecele 
lăutarilor români încep să a plictisească de la o vreme, De aceia caută să se ducă 
cât mai mult în lume, unde se îmbată de succesele, pe cari le are. Unul din 
saloanele cele mai căutate din Berlin era al preşedintelui Bonseri. Bătrâna d-nă 
Bonseri primea cu multă plăcere şi graţie, societatea cea mai felurită; oameni de 
teatru, ofiţeri, funcţionari. Elena petrecea acolo foarte bine şi „bătrânul fluture” 
cum îi zicea ca d-nei Bonseri, prinsese dragoste de dânsa şi nu se mai putea lipsi de 
prezenţa ei. 

Intr'o seară de bal, marea tragediană, Augusta Fornus, îi prezentă pe unul din 
prietenii ei, baronul Korff, ofiţer de dragoni. Elena voi să-l uluiască. Convorbirea fu 
foarte aprinsă. Se discuta politica zilei. Fie că voia să uimească pe ascultători, fie 
din adevărată convingere, căci firea ei impetuoasă o făcea să se revolte împo-triva 
ori cărei autorităţi, Elena exprimă ideile cele mai subversive. Cuvintele ei făcură 
senzaţie. 

— Cunoaşteţi pe Lassalle? o întrebă interlocutorul. 

— Nu. Cinc e? 

Surprinsă, Elena puse întrebări. 

— Nu puteţi tăgădui că-l cunoaşteţi, căci îi repetaţi, aidoma, cuvintele. 

După câteva săptămâni, în timpul unui prânz la bancherul Jacques, Elena avu 
iar o discuţie politică cu vecinul ei, doctorul Karl Oldenburg. Acesta o întrerupse cu 
cuvintele: 

— Hotărit, sunteţi o elevă demnă a lui Lassalle. Aţi fi potrivită să-i fiţi soţie, căci 
nu văd pe altcineva mai demn de rolul acosta. 

— Va să zică şi d-voastre îl cunoaşteţi?” - observă fata, din ce în ce mai 
intrigată. 

— Dacă-l cunosc? Nu numai atât, dar îl iubesc şi-l admir, şi sunt mândru de 
prictenia lui. 

Curiozitatea Elenii atinse culmea. 

Cine era acest Lassalle, despre care i se pomenea mereu? Chestionând mereu 
pe toţi cunoscuţii, ea află că Lassalle era omul cel mai cu vază din partidul 
democrat. În momentul acela, când toate ţările erau cuprinse de frigurile libertăţii, 
Lassalle se ridicase ca apărător al poporului şi apostol al sufragiului universal. 
Inteligența lui foarte vie, vorba lui entuziastă, căreia nu i se putea rezista, îi 
câştigaseră toate inimile ce băteau pentru cauza poporului. El era unul din primii 
reprezentanţi ai socialismului în Germania. 

Fără ca să-l fi văzut, Elena se simţi cucerită de tribun. El îi stăpânea gândurile, 
prefăcându-se, în visurile ei, în Făt-Frumosul micii Sirene. Ea vorbea cu toată 
lumea de eroul ei. Pomenindu-i numele în faţa bunicii, aceasta exclamă: 

— Lassalle? Ce oroare! Un om, care ar voi ca bogaţii să-şi împartă bunurile la 
cei săraci. 

În clipa aceasta, Elena simţi că între ea şi bunică-sa se ridică un zid. 

Cu adoratorul ei atât de drăguţ şi de credincios, ea vorbea mereu despre 
Lassalle, punându-i fel de fel de întrebări asupra firii lui, asupra politicii şi ideilor 
lui. El îşi dădea toate silinţele să-i răspunză, cu o răbdare fără sfârşit. 

Intr'o zi însă, puţin cam obosit: 

— La ce bun să te interesezi de un individ, pe care eşti sigură că nu-l vei întâlni 
nici odată în lumea noastră? 

Dar chiar a doua zi, ea îl întâlni. 

Prima întrevedere avu loc la o serată, la avocatul Hirzemensal. Decum sosi 
acolo, soţia avocatului, care ştia cât se interesa Elena de Lassalle, o luă la o parte 
şi-i zise: 

— E aici, e în biroul bărbatului meu. Ai să-l vezi peste o clipă. 

Elena se înfioră. 

— Nu mi-l prezenta acum“ - răspunse ea, tărind-o pe gazdă, după dânsa, în 
grădina de iarnă. 

— „Aş vrea mai întâi să-l văd, fără să ştie. 

De-abia avu timp să se ascunză şi doi domni intrară în salon, Unul era mărunt. 
Un tip curat evreesc, destul de urit. Celălalt era un om înalt şi frumos, de vre-o 
patruzeci de ani, zvelt, cu privirea plină de foc. 

Fiindcă ştia că Lassalle e evreu, nu stătu nici o clipă la îndoială că bărbatul cel 
urit e el. „Oamenii mari sunt totdeauna uriţi”. Şi dezamăgită, se gândea să se 
retragă discret, când bărbatul cel frumos începu să vorbească cu multă autoritate. 

Toată lumea se adunase în jurul lui, şi în tăcerea care se aşternuse, „elocinţa lui 
puternică, furtunoasă, tîra, ca un torent, pe cei ce-l ascultau”. 

Era Lassalle. Cucerită, încântată, fericită, că acela pe care îl căutase era demn 
de aşteptările ei, Elena se repezi la el, şi, fără să să ştie de nimeni, exclamă: 

— Daţi-mi voie, eu nu sunt de părerea d-voastre. 

Lassalle nu cra obişnuit să fie contrazis astfel în vre-un salon. El se opri brusc, 
se uită la ochii înflăcăraţi ce-l priveau, la părul acela roşu, îmbelşugat, ce era gata 
să se desfacă. Incepu să râză şi luând-o pe tânăra fată de talie, cu un gest de 
îndrăgostit, îi spuse: 

— Aveţi dreptate! 

Sorţul fusese aruncat! După cum avea să scrie Elena mai târziu: „Am simţit 
amândoi că fiecare însemna pentru celălalt deslinul”. 

Nu se mai despărţiră toată seara. Lumea încetase să mai existe pentru ei. Era 
ceeace Stendhal numeşte cristalizaţie imediată. După bal şi după supeul luat la 
mese mici, toţi invitaţii fură rugaţi să se coboare în pivniţile foarte celebre ale 
amfitrionului unde trebuiau să-şi dea părerea asupra vinurilor. La plecare, Lassalle 
o înveli pe tânăra fată în mantoul ei mare de blană şi o duse în braţe, pe scară, 
până jos. 

În amintirile ei, Elena mărturiseşte că gestul acesta în adevăr „incalificabil” i se 
păruse atunci foarte firesc şi că crezuse că e „răpită de o divinitate”. Apoi avu loc 
întoarcerea, la orele patru de dimineaţă, într'o noaple străvezie de primăvară. 
Strălucea o lună plină argintie, iar crăcile, abea înmugurite, erau legănate de o 
adiere uşoară. 

— Mâine, îi zise Lassalle la despărţire, voi veni să fac o vizită mamei D-tale! 

Nu plânge, păstoriţo. 
Mâine, eu şi cu mama... 

Păstoriţa însă nu avea de loc poftă de plâns, dar îi era frică de impresia rea pe 
care o va face părinţilor acest nou adorator. De aceea căută să-l liniştească, pe cât 
putu, pe înflăcăralul Lassalle şi câtva timp nu se mai văzură. 

Sosind la Berlin, un prieten de-al lui Lassalle, contele de Haltorff, care avea să 
joace un rol mare în evenimentele viitoare, ei putură avea câteva întâlniri tainice, la 
teatru şi la concerte. Haltorff voi să le procure o întrevedere mai lungă. Hotăriră să 
se găsească la balul juriştilor. 

Pentru seara aceea, Elena alese toaleta ei preferată: o rochie albă, cu ghirlande 
de trandafiri pe fusta înfoiată şi cu spice de argint ce-i străluceau în păr. 

De data aceasta, Lassalle fu foarte serios. Nu-i plăceau balurile. Deşertăciunea 
lor nu se potrivea cu poza pe care şi-o alesese el în purtare. Se dusese acolo numai 
ca să se poată înţelege cu iubita asupra mijloa-celor celor mai bune prin cari să 
înlăture duşmănia ce o aveau Van Donningii pentru el. 

Ea îl descurajă cu totul. Trebuia să mai aştepte... Şi mai ales, trebuia să-i dea 
răgaz să danseze... O făcea din cochetărie sau din copilărie? „Mica vulpe de aur”, 
cum îi zicea Lassalle, era ameţită în seara aceea de dans. Iancu o târî într'un vals; 
privirea lui Lassalle se întunecă şi câtva timp nu mai căută s'o vază. 

Mai lârziu pe neaşteptate, bunica muri. Nenorocirea o atinsese mult pe Elena. 
Rămasă singură la Berlin, trebui să plece în Elveţia, unde tatăl ei fusese însărcinat 
să reprezinte Prusia. Familia van Donning se instalase la Geneva. 

Ea plecă cu inima grea, întovărăşită de pajul ei credincios, de Iancu de 
Racoviţă, cu care se logodise, fie dintr'o toană oarecare, fie ca să trezească gelozia 
lui Lassalle, a cărui dragoste părea că începe să se răcească. De ziua naşterii, 
Elena primise un coş uriaş de trandafiri şi o poemă, dar fără de nume; după semnul 
acesta de amintire, nu mai auzise nimic de elocventul tribun. Tăcerea aceasta îi 
rănisc, de sigur, amorul propriu şi o îndemnă să caute şi mai mult să placă. Este 
primul simptom al acelui joc dublu pe care ciudata fată îl va juca, cu o perfidie 
curioasă, în tot timpul dramei. 

După spusele tuturor celor, cari l-au cunoscut, Lassalle cra seducţiunea 
personificată. Ochii lui albaştri-cenuşii, precum şi vocea lui caldă, aveau un farmec 
irezistibil. Avea părul castaniu şi foarte ondulat, capul trufaş şi ţinuta fără de greş a 
maestrului său Robespierre, al cărui baston îl păstra ca pe o relicvă foarte scumpă. 
Îşi da seama de puterea lui şi ştia să se servească de ea. De data aceasta, Elena se 
găsea în faţa unui adversar de talia ei. Şansele amândorura păreau egale, dar ea 
avea să câştige victoria. 

Ferdinand Lassalle se născuse la 11 Aprilie 1825, ca fiu al unui comerciant din 
Breslau. La paisprezece ani, începuse să-şi scrie jurnalul, în care se găseşte un 
tablou ciudat al vieţii de familie, la tatăl său, negustor de ştofe. 

Nu trece zi fără de ceartă, care se sfârşeşte de multe ori cu bătaie. Mama lui 
Lassalle, trăgând o palmă servitoarei, fiica sa o insultă; toată lumea se porneşte pe 
plâns, iar Ferdinand, scos din fire, scrie: „Mă aruncai în genunchi, spumegând de 
furie, îmi frânsei mâinile, ca un nebun, şi strigai cu atâta putere încât răguşii numai 
decât: Doamne, Doamne, fă ca să nu uit niciodată clipa aceasta!” apoi adresându-se 
surorii sale: „Piei, şarpe, pici, cu lacrimile tale de crocodil”. Şi blestemurile 
continuă în chipul acesta. 

Fusese un copil rău, un desmăţat. Totdeauna ducând lipsă de bani, o ştergea de 
acasă, ca să se ducă la cafenea, unde îşi petrecea vremea jucând şah sau biliard. 
Dacă norocul nu-i surădea, vindea tot ce-i cădea în mână. Odată schimbând o hartă 
vechie pentru un atlas nou, el scrie încântat: „Ce bou! Heine are dreptate, cei mai 
buni prieteni sunt acei pe cari îi poţi trage pe sfoară. Mă bucur grozav când 
descopăr pe vre-unul şi-mi fac numai decât planul cum l-aş putea înşela”. Îşi vinde 
până şi cărţile de şcoală, dar rezultatul este foarte nenorocit. Purtarea îi este atât 
de rea, încât este dat afară din şcoală. Profesorul notează pe marginea caietului 
elevului: „Rău, foarte rău” şi Lassalle scrie în aceeaş zi: „Fui cuprins de o furie 
nebună; I-aş fi supt sângele”. 

La Lipsca, unde intră la şcoala comercială, în este de-ajuns o săptămână ca să 
fie la cuțite cu profesorii şi elevii. Comerţul nu-l înteresează. l-o spune şi tatălui dar 
acesta stăruie. De-abia pe la şaisprezece ani, începu să i se îndrepte caracterul; 
reuşeşte să capete învoirea tatălui să intre la Universitate, ca să urmeze cursurile 
de filosofie şi de drept. Din primele clipe se pot ghici adâncimea inteligenţii şi 
puterea creatoare a minţii lui, când sunt puse în serviciul unei cauze, ce-l 
interesează. El, care fusese un elev rău, se pune acum pe carte, cu învierşunare. 
Politica îl atrăsese încă de tânăr. Adept al ideilor noui, ce-şi făceau acum drum în 
Germania, el intră numai decât în grupul celor mai înaintați, acela al 

revoluţionarilor, şi de îndată ce-i este cu putinţă, pleacă la Paris, unde vrea să 
studieze chestiunile sociale. Acolo este foarte bine primit, mai ales de compatriotul 
şi coreligionarul său, Heinrich Heine, prin care face cunoştinţă cu toate 
personalităţile politice ale timpului. După câteva luni, când se întoarse în 
Germania, el are scrisoarea aceasta de recomandaţie de la Heine: 

„Prietenul meu, care vă aduce această scrisoare, Lassalle, este un tânăr 
înzestrat cu o inteligenţă remarcabilă, care posedă cunoştinţi foarte temeinice şi un 
dar de pricepere, cum n'am mai întâlnit. La toate acestea, se mai adaogă şi o voinţă 
şi o iscusinţă în acţiune, care uimesc. Este un fiu al vremurilor noui, care nu ştie ce 
e acea abnegaţie sau modestie, pe cari le-am practicat noi, cu mai multă sau mai 
puţină ipocrizie. El face parte dintr'o generaţie, care vrea să se bucure de viaţă şi 
să stăpânească”. 

Lui Lassalle îi plac laudele, dar părerea pe care o are singur despre persoana 
lui, întrece totdeauna chiar şi părerea celor mai zeloşi admiratori. De altfel, el nu 
doreşte admiratori, el caută admiratoare. Scopul lui este să fie bărbatul cel mai 
căutat de femei şi se pricepe să şi-l ajungă. 

Intors în ţară, reia studiile cu înflăcărare şi ajunge unul din advocaţii cei mai 
preţuiţi din Berlin. Intră în legături cu toţi savanții şi literaţii de pe vremea aceea. 
Devotat susţinător al poporului, din oportunism, este însă, din instinct, foarte 
aristocrat. Astfel, la sfârşitul unei adunări populare, unde trebuise să strângă multe 
mâini, el îşi bagă, foarte desgustat, mâna în buzunar, zicând: „Nu vă puteţi face 
idee cât de asudate sunt mâinile acestor oameni!” 

Şi într'unul din manifestele lui către muncitori, se găsesc cuvintele: „Am fost 
totdeauna republican, dar făgăduiţi-mi, prieteni, că, dacă va izbucni vreodată lupta 
între regalitatea de drept divin şi această mizerabilă burghezie liberală, veţi fi 
pentru rege, împotriva burgheziei”. 

De altfel Bismark nu se lăsase înşelat. Personalitatea lui Lassalle îl interesase 
mult şi el avusese câteva întrevederi cu tânărul advocat. Mai târziu scrisese: 
„Caracterul lui mă atrăgea peste măsură, dar numai ca om privat. Era omul cel mai 
spiritual şi amabil din câţi am cunoscut, un ambițios în stil mare, cu totul opus firii 
unui republican. Avea sentimente naţionale şi patriotice foarte pronunţate. inta lui 
era imperiul german, şi aceasta era un punct comun între noi. Poate că ar fi stat la 
îndoială să declare dacă imperiul german va fi făcut pentru dinastia Hohenzollern 
ori pentru dinastia Lassalle, dar spiritul lui era adânc monarhic. Era un om energie 
şi foarte inteligent, de la care aveai ce învăţa. Convorbirile noastre au durat 
totdeauna ore întregi, şi totdeauna mi-a părut rău, când se terminau”. 

Cu tot paradoxalul, ce se găseşte în aceste cuvinte, portretul pe care-l face 
Bismarck despre acela care trece drept unul din cei mai aprigi democrați ai 
Germaniei, îl arată pe Lassalle sub o formă nouă. 

În 1845, întâlneşte pe femeea, care avea să ocupe un rol mare în viaţa lui: 
contesa Sofia de Hatzfeld. Ea se măritase, la vârsta de şaisprezece ani, cu un văr al 
ei, cel mai mare ticălos din tot principatul de Hessa şi o făcuse cu nădejdea că va 
putea mântui câteva fărimituri din averea, pe care acesta o toca. Incepând un 
proces foarte greu şi penibil cu soţul său, ea avu ideea de a se adresa lui Lassalle, 
ca să-i apere interesele, Acesta fu începutul unei prietenii, unei legături, unei 
colaborări, unei iubiri, care, cel puţin din partea doamnei de Hatzfeld, avea să 

dureze până la moartea lui Lassalle, ba chiar şi dincolo de moarte. 

Cum reuşise femeea aceasta să ocupe un loc aşa de mare în viaţa lui Lassalle? 
Cu siguranţă că nu datorită farmecelor ei fizice, de vreme ce prietenii lui Lassalle 
se plângeau că nu se pot duce la el, fără să dea peste „această babă de şaizeci de 
ani, groaznic de vopsită, cu gene falşe, cu dinţi falşi, şi totdeauna cu havana în 
gură”. Se spune însă că era foarte inteligentă, îi plăcea să se ocupe de chestiile 
politice şi sociale şi nu se speria nici de ideile cele mai îndrăzneţe, mai ales când 
erau exprimate de un om seducător şi frumos, cu douăzeci de ani mai tânăr decât 
dânsa. 

Lassalle, atras de greutatea cauzei ei, ademenit fără îndoială şi de spirilul ei, şi 
măgulit de admiraţia ei nemărginită, se jură că va da câştig de cauză clientei sale. 
Se apucă de lucru cu toată aprinderea de care era capabil, îşi puse în joc tot 
talentul, se zice chiar că merse şi mai departe... căci avu loc o întâmplare 
neplăcută, ce nu putu fi nici odată lămurită pe de-a'ntregul. 

Procesul ţinea de trei ani. Contesa şi cu Lassalle erau nedespărţiţi. Lucrau 
împreună proectele de reforme sociale. Dar mai întâi trebuia să se puie capăt 
procesului, care mergea prea încet, după părerea lor. Intr'o zi, baroneasa de 
Meyendorff se întorcea de la contele de Hatzfeld, cu care avea legături de 
prielenie, aducând acasă o casetă, care, se credea că conţine documente foarte 
împortante pentru rezultatul procesului. Cum ajunse acasă, fu victima unui furt 
foarte ciudat. Doi indivizi, identificaţi apoi, Mendelsohn şi Oppenheim, doi prieteni 
ai lui Lassulle, se introduseseră în odaia baronesei şi furaseră caseta, în care însă 
nu se găseau decât bijuterii. A doua zi ea fu găsită iar la locul ei, cu conţinutul 
neatins. Urmă proces. Unul din făptaşi fu achitat, celălalt însă nu. Lassalle fu 
bănuit că pusese la cale, că era autorul moral al acestui furt. Cu toate că nu se 
putea aduce nici o dovadă împotriva lui, totuşi reputaţia-i rămase pângărită din 
pricina acestei acuzări. 

Aceasta se întâmpla prin luna lui August, 1848. Procesul nu se termină decât în 
1854, dând câştig de cauză contesei de Hatzfeld. In timpul acesta Lassalle se 
avânta tot mai mult în politică; scria la ziarul lui Karl Marx, îndemnând la revoltă 
poporul german. 

Frigurile, cari pricinuiseră la Paris detronarea regelui şi proclamarea republicii, 
se întindeau acum şi la Berlin. 

La 19 Martie, oraşul era plin de baricade; mulţi se refugiau. Lassalle, care se 
afla la Duesseldorf, susţine răscoala. In Noembrie, când generalul Drigalski 
reuşeşte să restabilească liniştea şi proclamă starea de asediu la Duesseldorf, 
Lassalle este arestat, împreună cu Cantador, şeful gărzii burgheze, şi urmărit ca 
instigator la război civil. La 2 Mai, 1849, la Curtea cu Juraţi, răspunde judecătorilor 
cu atâta violenţă, obrăznicie şi dispreţ, încât este condamnat la şase luni 
închisoare. In tot limpul petrecut la temniţă, el studiază numai chestiunile sociale, 
apoi, de cum este pus în libertate, reia cu şi mai mult avânt lupta revoluţionară. 

Intors la Berlin, travestit în haine de căruţaş, obţine graţierea definitivă şi 
învoirea de a rămâne acolo, mulţumită ajutorului dat de Humboldt. 

Lucra cu invierşunare, susţinut mereu de interesul afectuos al contesei de 

Hatzfeld, care nu-l părăsea nici odată. 

Dela întoarcerea sa la Berlin, în 1849 şi până la moarte, în 1864, el se 
devotează cu totul cauzei poporu-lui în Germania, întemeiază asociaţia generală a 
muncitorilor, al cărei preşedinte este, şi-şi cheltuieşte toată energia ca să ducă la 
bun sfârşit proiectele lui generoase. Organizează neîncetat meetinguri, pronunţă 
discursuri, şi târit de entuziasm, vorbeşte până nu mai poate, până ce i se stinge 
glasul. Răguşeşte, dar tot continuă să vorbească. In fiecare vară însă, are nevoie de 
un timp de odihnă, pe care o caută sau la malul mării sau în Elveţia, întovărăşit 
totdeauna de credincioasa lui tovarăşe. 

Din pricina unei broşuri, apărute la 1863, este condamnat iar la şase luni de 
închisoare. 

Lassalle se simţea pe vremea aceea complect istovit. Era în luna Mai 1864. 

Se hotări să se ducă mai întâi să se odihnească şi să se constituie prizonier de- 
abia la începulul iernii. Petrecu toată luna Iunie la Ems, cu contesa de Hatzfeld, 
apoi în Iulie, părăsindu-şi prietena, se duse să facă o cură de tăcere în munţi, la 
Righi Kaltbad, unde nădăjduia că aerul tare îi va linişti frigurile. 

Elena, care se plictisea la Geneva, primise invitaţia unei prietene, mistress 
Arson, şi se instalase pentru câteva zile, la aceasta, la Wabern. Ea ştia de prezenţa 
lui Lassalle la Righi Baltbad şi propuse o excursie acolo. Pe vremea aceea, urcuşul 
pe Righi se făcea numai cu cai. Ideea de a se arăta admiratorului ei în ţinută de 
amazoană îndrăzneață, îi suridea. Kaltbad era ultima staţie, înainte de vârful 
muntelui Righi. Călătoarele ajunseră acolo la 20 Iulie, într'o seară splendidă de 
vară. Infierbântate, după un urcuş destul de greu, ele simţiră o plăcere delicioasă, 
în răcoarea pădurii. In jurul lor, brazi mari, un izvor ce şerpuia prin muşchiul 
verde, turme cu clopoței, ce sunau melodios. In decorul acesla, parcă anume făcut 
pentru nişte îndrăgostiţi romantici, Elena se plimba, cu vălul fluturat de vânt, cu 
rochia lungă târându-se pe pământ, cu talia atât de sveltă, învăluilă într'o ştofă de 
culoare închisă. 

Lassalle, înştiinţat printr'un păstoraş de sosirea vizitaloarelor, lăsă în părăsire 
cura de lapte, odihna, tăcerea, şi o urmă pe tânăra fată, căreia nimeni nu i se putea 
împotrivi, până în vârful muntelui. Şi a doua zi de dimineaţă, şezând pe iarba 
înrourată, unul lângă altul, învăluiţi în lumina alburie a unor zori înceţate, 
aşteptară în zadar soarele, care nu voia să apară şi pentru ei, Lassalle, cucerit din 
nou, şi de data asta de-a binelea, propunea Elenei s'o răpească: 

— Vom trece frontiera şi odată în Franţa, îmi iau sarcina să înlătur toate 
piedicile ce s'ar pune în calea unirii noastre. 

Elena de Racoviţă 


Dar pe vremea aceea, Elena nu voia să auză de aşa ceva. Ţinea cu orice preţ la 
consimţămâniul părinţilor. Scrupulele acestea, din partea unei fete, emancipată de 
orice fel de prejudecăţi, te uimesc; nu era oare acesta cel mai viclean mijloc de a-l 
încătuşa mai mult? 

Se reîntoarseră la amicii lor englezi şi coboriră împreună, veseli, la Kaltbad. 
Aici, înnainte de despărţire, Lassalle o luă pe Elena de o parte şi căută să capete 
cel puţin o făgăduială. Stărui cât putu să obţie acel „da” sacramental şi definitiv, 
dar ea se feri de un răspuns hotăritor. 

— Sunt logodită cu Iancu... Tata se va împotrivi totdeauna la căsătoria noastră. 

În cele din urmă, încolţită: 

— Bagă de scamă, îi zise ea, nu uita că sunt femeea cea mai femee de pe lume, 
adică nestatornică, capricioasă, uşuratecă. 

Îl cunoştea bine pe Lassalle; din clipa aceasta el nu mai trăi decât pentru dânsa. 

Hotăriră ca Elena să-i scrie decum va sosi la Wabern şi, pe când Lassalle 
rămase la Kaltbad, ea plecă, în aceeaşi zi, la 28 Iulie, împreună cu tovarăşii de 
excursie. 

Coborişul fu greu şi lung. Elena mergea în cap, mândră de triumful ei. 

La prima oprire, o şi aştepta o telegramă de la Lassalle şi pe tot drumul ea găsi 
mereu veşti de la el. In ziua aceasta şi a doua zi, ea primi, în mijlocie, câte două 
telegrame pe ceas. Seara, când ajunse la Wabern, îşi luă capul în mâini şi rămase 
pe gânduri. In faţa ochilor, îi apăreau două chipuri: micul paj maur şi marele 
vultur, Lassalle. Cât de puţin cântări pajul în balanţă! Ea luă repede o hotărire şi 
scrise lui Lassalle: 

„Prietene Satana, s'a hotărit. Mă învoiesc să-ţi fiu soţie. Acum, ai 
consimţământul meu, însărcinează-te cu restul. 

Vreau, înţelegi, frumosul meu prieten Satana, copilul zice că vrea. Vreau să faci 
toate sforţările spre a ajunge la ţintă, onest şi cuviincios. Ai să vii să ne vezi, ai să 
cauţi să te faci iubit de ceilalţi, cum ai reuşit să te faci iubit de... Dacă nu reuşeşti, 
dacă rămân neînduplecaţi, cu toate stăruinţele noastre, ei bine, atunci, facă ce-or 
voi, ne rămâne Egiptul. Apoi, voesc şi poruncese ca chestia să se aranjeze cât mai 
repede, căci n'aş vrea să pălăvrăgească lumea pe o chestie, care ne interesează 

numai pe noi. După ce se va sfârşi, poate să vorbească ce-o vrea. Atunci tu, 
Ferdinand, vei fi pentru mine un adăpost, un sprijin. De lume nu-mi pasă! 

Mie îmi rămâne sarcina cea mai grea; va trebui să zdrobesc o inimă 
credincioasă şi care mă iubeşte cu adevărat. Dintr'un egoism nemăsurat, va trebui 
să distrug un vis frumos de tinereţe, care, dacă s'ar fi înfăptuit, ar fi făcut fericirea 
unui băiat cum se cade. E grozav, dar trebuie, şi de dragul tău, voi fi crudă. E D?” 

În aceeaş noapte scrise şi lui Iancu. Fără milă, fără remuşcări, ea-i spuse tot 
adevărul; Îşi recunoscu păcatele, fără de înconjur, dar „îşi asculta glasul inimii”, ba 
chiar merse până acolo, încât îi ceru ajutor şi o vorbă bună din partea lui, ca să 
îmblânzească mânia tatălui, de care îi era frică. Nu jurase el bunicii pe patul de 
moarte, că va fi toată viaţa protectorul ei? 

Şezând lângă fereastra deschisă, în această frumoasă noapte de Iulie, ea văzu 
zorile albind încetul cu încetul vârfurile munţilor şi lacul Lucerna sclipind în cele 
dintâi raze ale soarelui. Continua să scrie. Acum îi scria lui Haltorff, acela care 
ocrotise primele lor întâlniri. Umplu paginile, unele după altele. Îi povesti 
convorbirea de pe muntele Righi, toate amănuntele excursiei, cum se întorsese 
vrăjită şi hotărită cu ori ce preţ, să devie soţia lui Lassalle, ori cari ar fi piedicile ce 
i s'ar pune în cale, dar tremurând la gândul că familia se va împotrivi cu siguranţă. 

„Dacă cel puţin ai fi lângă mine! Dacă cel puţin aş putea conta pe ajutorul d- 
tale! Sunt absolut singură, legată de miini şi de picioare, în puterea lui satanică... 
Sufăr atât de mult la gândul că-mi înşel părinţii, dar e prea târziu să mă mai întorc. 
Acum trebuie să merg înainte, chiar dacă ar fi să calc peste inimi zdrobite şi 
însângerate”. Şi urmează mai departe tot în acelaş chip. Îi scrie un adevărat jurnal. 
Se opreşte câte odată, la primirea vreunei scrisori sau telegrame, apoi continuă: 
„Ora unu şi jumătate. Iar o telegramă de la torentul meu. Va fi mâine aici”. 

În sfârşit, Lassalle soseşte, beat de fericire. 

Intâlnirea lor la marginea lacului, în exaltarea unci iubiri contrariate, a dat loc, 
de sigur, unor efuziuni, cari, nu putem şti, cât de departe au mers. Dar în acest 
roman dramatic de dragoste, trebuie să remarcăm, că de câte ori unul din 
îndrăgostiţi se lasă târiit de pasiune, până la uitarea datoriilor, celălalt se 
împotriveşte şi doreşte să capete învoirea părinţilor. 

La început Elena fu aceea, care se împotrivi. 

De aceea făuresc planuri de atac, pentru a putea învinge o împotrivire, pe care 
o ştiu foarte puternică. 

Luaseră hotărîrea nestrămutată de a se căsători cu orice preţ, şi hotărîrea 
aceasta le dă curaj. La aceasta, Lassalle mai adăogă şi voinţă fermă de a ajunge să 
ocupe primul loc în societate. 

Dar cum? Oare chestia era limpezită în capul acestui utopist? Ce importanţă are 
lucrul acesta. Ambiţia lui crescuse şi mai mult, de când gândea că Elena va avea să 
împartă gloria cu dânsul. 

— Nu mi-am martirizat de geaba linereţea, nu mi-am tocat de pomană nervii şi 
plămănii... Voesc izbânda supremă, voiesc să pun pe fruntea ta o diademă fără de 
seamăn.... Apropie-te, priveşte 'n oglindă... nu reflectează ea imaginea celei mai 
frumoase perechi princiare?” 

Visează şi o vede pe Elena intrând în Berlin, într'o trăsură, trasă de şase cai 
albi... 

Şi eroii aceştia ai lui Ossian, mai visători, decât toţi cei creaţi de un Victor 
Hugo, îşi închipuie că sunt zei din Olimp. Elena, transportată iarăşi, ca pe vremea 
palatului regal, şi a micului prinţ Ludovic, în ţara legendelor, îl numeşte pe Lassalle 
„vulturul meu imperial şi măreț” şi semnează: „Brunhilda, Dona Sol”. Işi cam 
pierduseră capul! 

Trebuiau însă să se gândească şi la gazda lor, o femeie atât de amabilă şi de 
discretă. Nu aranjase ea un mic supeu cu şampanie, în onoarea logodnei lor? Îi 
propun deci, pentru a doua zi, înainte de a pleca la Geneva, o excursie pe muntele 
Niessen. 

Aici îi aşteaptă alte aventuri. Urcuşul, greu şi obositor, nu se poate face de cât 
pe jos. La întoarcere, doamnele de-abia se mai tărăsc. Elena, vitează, prăpădită de 
oboseală, se lasă pe braţele lui Lassalle, fericit să sprijine o povară atât de dulce. 

A doua zi ea scrie: „Mare minune că a mai rămas ceva din mine, căci mă mânca 
din ochi”. 

Dacă pentru îndrăgostiţi, coborişul avea oarecare farmec, pentru ceilalţi fu un 
chin. Unul din excursio-nişti propuse să taie drumul de-a dreptul, prin lanuri. Toţi 
primiră, cu inima uşurată. Dar nu făcură nici douăzeci de paşi şi fură întâmpinați 
de o ceată de diavoli îngrozitori şi ameninţători, cari se năpustira asupra lor, 
lovindu-i cu bâtele, cu picioarele, cu pumnii. Se văzură înconjurați de o hoardă de 
idioţi, furioşi că li se călca în picioare recolta. Apărându-se pe cât puteau de 
lovituri, călătorii încercară să se explice, dar tâmpiţii nu voiau să asculte de nimic. 
Deabia când Lassalle le arătă o monedă, începură să se liniştească şi dădură 
drumul bieţilor asediați. Dar „frumosul vultur imperial” avea o vânătae la ochii şi o 
ureche plină de sânge, iar „vulpea de aur” era cu părul ciufulit. Toţi suferiseră mai 
mult sau mai puţin de pe urma acestui atac. Era imposibil să plece a doua zi la 
Geneva. 

Mai avură astfel încă două zile răgaz până la izbucnirea furtuncei, două zile 
plăcute, pe marginea lacului, în căsuţa din Wabern, singurele zile fericite, pe cari 
Elena le petrecu împreună cu Lassalle. 

Pe vremea aceea, îi era frică să nu-l piarză şi scria contesei, cerându-i sfatul: 
„Cum trebuie să mă port ca să-l fac fericit pe acest vultur superb? Eu nu sunt decât 
o biată fiinţă fără însemnătate, care nu ştie decât să-l iubească, să-l adore, şi care 
nu poate decât încerca să-i alunge nourii de pe frunte... Aş vrea să cunosc şi să 
înţeleg sufletul lui frumos, măreț, spiritul lui uriaş, şi să-i fiu un sprijin credincios 
atât în zilele de fericire cât şi în cele de restrişte”. 

Vai! cât este de periculos să te grăbeşti, să vorbeşti de credinţă, când eşti o 
biată tânără, uşuratecă şi zvăpăiată. 

Plecarea la Geneva fu fixată la 4 August. Se aştepta un rezultat fericit. Totuşi, 
îndrăgostiţii, prevăzători, hotăriră să nu călătorească împreună; sperau doar să se 
vază în curând. Uitaseră că şi contesa de Hatzfeld îl iubeşte pe Lassalle, că Haltorff 
le este prieten, dar că nici prietenilor nu le prea place să se compromită. Uitaseră 
şi tot ce se putea spune cu temei pe socoteala lui Lassalle şi ce se mai putea 
adăoga încă cu rea voinţă. Erau tineri... 

Ajungând acasă, Elena îi găsi pe toţi foarte veseli. Sora ei tocmai se logodise cu 

contele de Kayserlink. Era ceea ce se chema „o partidă bună” şi toate feţele 
străluciau de bucurie. Ea socoti că e bine să profite de această bună dispoziţie ca 
să vorbească de proectele ci, şi le mărturisi dragostea cea mare, pe care o simte 
pentru Lassalle şi hotărirea de a se căsători cu el. 

Cuvintele ei fură ca un trăsnet din cer senin şi furia părinţilor fu mult mai mare 
decât se aşteptase Elena. Ea voi să le ţie piept, să se împotrivească; se înfurie şi ea, 
până când, tatăl, scos din sărite, îi porunci să se ducă în odaia ei şi să nu iasă de 
acolo fără voia lui. 

Elena ieşi cu cuvintele: „Orice aţi face, cu tot mă voi mărita cu Lassalle” 

— Mai bine te omor ca pe un câine!” strigă tatăl. 

Aproape nebună de furie, ca luă o hârtie şi scrise: „Sufletul meu, frumosul şi 
măreţul meu vultur”. 

Condeiul îi fugea pe hârtie. Se înăbuşea şi-i scria iubitului groaznica ei 
dezamăgire, brutalitatea cu care fusese primită mărturisirea ei. 

Dar teatrală ca întodeauna: „Vino, sublimul, marele meu vultur imperial, şi dă- 
mi putere şi curaj cu privirea ta splendidă”. 

Scrisoarea rămâne neisprăvită. Ea o dă credincioasei ei doici, Tereza, ca să o 
ducă numai decât la hotelul, la care trebuia să tragă Lassalle. Doar de-abia trec 
câteva minute, de când plecase doica, şi Elena părăseşte odaia, pe când părinţii ei 
sunt la masă şi pleacă în întâmpinarea iubitului. Ajunge în clipa în care acesta 
coboară din tren. Nu avusese nici timp să deschidă scrisoarea. Ea i se aruncă de 
gât, palidă, cu părul în dezordine şi i se oferă. Astăzi ea este aceea, care acceptă 
tot: să fie răpită, să o ducă unde-o vrea. E gata să-l urmeze! Impotrivirea familiei i-a 
înlăturat şi ultimele scrupule. 

Dar de data aceasta, el e acela care refuză. E deprins să iasă întotdeauna 
biruitor. De ce ar fi învins de data asta, el, Lassalle, omul căruia nimic nu i se 
împotriveşte, pe care o lume întreagă îl admiră? El voeşte s'o capete pe Elena din 
mâna părinţilor şi de aceea respinge propunerile logodnicii. lar când aceasta, după 
ce-i povesteşte scena grozavă prin care trecuse, nebună de durere, îl declară că nu 
se mai întoarce acasă, el o conduce la o prietenă, foarte duios, foarte drăgăstos cu 
ea, dar cu atât mai stăpân pe sine, cu cât ea-şi pierduse cu tolul capul. 

De-abia ajunseseră la această prietenă, şi d-na van Donning soseşte acolo, ca o 
furie. Altă scenă penibilă şi violentă. Lassalle răspunde la insulte cu cea mai mare 
linişte. 

Dar Elena, cu toate stăruinţele, nu-l poate hotări să o oprească la el. Ea trebue 
să se întoarcă acasă. Lassalle i-o cere ca o dovadă supremă de dragoste şi ea se 
supune. 

Impunând însă tinerii fete acest sacrificiu, pierde ori ce şansă de a o mai câştiga 
vreo dată. 

Elena nu este una din acele firi, cari ştiu să aştepte şi să sufere, pentru care 
lupta înteţeşte şi mai mult dragostea. Din moment ce n'a cedat în primul avânt de 
entuziasm, ea este pierdută pentru vecie. 

Dimpotrivă, pe Lassalle lupta îl înflăcărează şi mai mult; el vrea să învingă, 
împotrivirea îi înzeceşte dragostea. Va avea de urcat un adevărat calvar. 

Elena, întoarsă la părinţi, este tratată ca o adevărată prizonieră; uşile şi 
ferestrele sunt zăvorite, nu i se dă voie să comunice cu nimeni din afară; toate 

scrisorile ce-i vin, sunt deschise şi ale lui Lassalle sunt distruse; nu i se îngăduie să 
vorbească decât cu acei cari au interes să ponegrească, să înjosească pe Lassalle. 
Astfel fraţii ei vin să o implore să renunţe la gândul unei căsătorii cu „groaznicul 
revoluţionar”, căci aceasta le-ar zdrobi cariera. Tatăl merse până acolo încât să 
ceară de la consiliul federal, o pază militară, care să-i supravegheze casa. Pasărea e 
bine zăvorită în colivie. 

In timpul acesta, Lassalle, întărîtat de atiludinea familici van Donning, pune 
totul în mişcare. Cu cât aceştia se arată mai neînduplecaţi, cu atât Lassalle se 
aprinde, se înflăcărează mai mult; nesfârşitele scrisori, pe care le scrie pe 
nerăsuflate, în aceste douăzeci şi şase de zile de tortură, ultimele din vieaţă, dela 4 
până la 30 August, sunt o dovadă de starea lui tot mai înfrigurată, şi ne îngăduie să 
urmărim evoluţia ce se făcea, încetul cu încetul, în inimile celor doi îndrăgostiţi, din 
nenorocire în sens invers. 

El scrie lui Haltorff: „Scumpe prietene, dece nu te-am ascultat şi n'am răpit pe 
Elena, înainte ca părinţii ei să prinză de veste? La Wabern, lucrul acesta ar fi fost 
foarte uşor, dar Elena voia să încerce mai întâi cu binele şi pe căi legale, şi numai 
după asta să recurgă la mijloace extreme. Aceasta se potrivea şi cu simţul meu de 
cinste, la care ţin foarte mult, şi de aceea am consimţit. Acum îmi primesc răsplata; 
sosind aseară, dau peste o mare fierbere. Elena, care sosise cu câteva ceasuri 
înaintea mea, mărturisise totul, şi indignarea tatălui fusese fără margini. El a trimis 
la mine pe două rude de-ale lui, cu ameninţări ridicule”. 

Rudele acestea erau contele de Kayserlink şi doctorul Harndt, trimişi la Lassalle 
ca să-i comunice ordinul de-a părăsi cât mai repede Geneva şi să-i înmâneze un 
bileţel de-al Elenii, care scria: 

„Vorbele vărului meu sunt absolut conforme cu adevărul. Semnat: Copilul". 

Dar Lassalle nu dă crezare acestui bilet. El urmează în scrisoare: „Purtarea lor 
faţă de Elena e revoltătoare. E ţinută închisă şi nu se dă voie nimănui să intre la ea; 
este secestrată de-a binelea şi suferă neînchipuit de mult. Orice s'ar întâmpla, sunt 
hotărît să nu dau înapoi. Nu m'aş da înlături nici de la cea mai mare nenorocire - şi 
se poate întîmpla orice, - căci hotărîrea mea este nestrămutată. Singurul, care ar 
putea să împiedice cine ştie ce urmări şi ar putea, poate, să aranjeze lucrurile, eşti 
dumneata. N'ai vrea să vii aici, de dragul meu şi al Elenii? Telegrafiază că primeşti 
rugămintea noastră. Intr'o stare de semi-inconştienţă, al d-tale F. L.” 

„Geneva, 4 August. 
Pensiunea Bovet 
strada aux Paques, No. 27” 

Exaltarea lui Lassalle reiese şi din alte două scrisori cu aceaş dată. Una, prin 
care chiamă, în grabă, pe unul din prietenii săi de la Zurich, scriindu-i: „E vorba de 
un serviciu absolut personal, dar de viaţă şi de moarte”. 

Alta e adresată contesei de Hatzfeld, cărei îi scrie: „Nu pot face altfel, cu toate 
că de douăzeci şi patru de ceasuri caut să mă stăpânesc: trebuie să-mi aplec capul 
la pieptul celui mai bun, unicului meu prieten şi să plâng. Sunt aşa de nenorocit, 
încât plâng, eu, care n'am mai plâns de cincisprezece ani. Ceeace mă chinueşte mai 
mult este prostia mea criminală; sunt aşa de nenorocit, încît mă simt îndreptăţit să 

te rog să vii numai decât, să mă mângăi. Eşti singura, care ştii ce înseamnă, ca un 
om de fier ca mine, să plângă şi să se svârcolească ca un vierme. Unde am ajuns cu, 
sfătuitorul şi mântuitorul lumii! N'are cine să mă sfătuiască şi să mă ajute. Simt 
nevoia de alţii. Prostia mea mă ucide, remuşcările mă mistuie, şi dacă nu pot 
îndrepta această prostie, o să mă călugăresc. Dacă nu reuşesc în chestia aceasta - 
şi mă îndoiesc de reuşită - totul este pierdut. Mai mult decât pierderea fetii, mă 
zdrobeşte idioţia mea. Dacă nu voi putea restabili echilibrul printr'o victorie, mă voi 

dispreţui până la moarte”. 

Altă scrisoare din aceeaş zi de 4 August: „Imi vine să plâng ca un copil, când mă 
gândesc că se poate să fiu învins în această nenorocită şi deplorabilă afacere, eu, 
care sunt obişnuit să ies învingător în luptele cele mari, eu, care privesc cu linişte, 
în faţă toate pericolele, cu, care în orice moment m'aş fi urcat cu bucurie pe eşafod, 
pentru cauza cea mare. F. L.” 

Se pare că în zilele acestea, suferă mai ales amorul lui propriu. 

A doua zi, scrie iar lui Haltorff: „Tatăl ei a trimis iar două rude să-mi spuie că 
„Elena a plecat”. S'ar putea să vrea numai să mă inducă în eroare, dar oarecari 
informaţii, pe cari le-am căpătat, confirmă plecarea. Cu toate că am înconjurat casa 
cu spioni, nu am nici o siguranţă şi nu ştiu ce să cred. Nici o scrisoare de-a mea nu 
poate ajunge la dânsa. Nici o scrisoare de-a ei nu poate ieşi din casă. Tatăl se pare 
că-şi conduce oamenii cu bâta. Şi tot aşa se poartă şi cu mine, fără nici o cruţare, 
pe când eu am avut prostia să joc cu el o comedie de generozitate şi cinste 
burgheză. Faptului acestuia i se datoreşte victoria lui, care pare inevitabilă, şi 
nenorocirea mea. Aşa stau acum lucrurile, şi mai pot trece multe zile până să aflu, 
cu siguranţă, dacă ea a plecat sau dacă mai este aici. Numai ea m'ar putea informa. 
Aici au ajuns lucrurile deocamdată. Mă tem că cu timpul vor reuşi să-i înfrângă 
voinţa. Ea e slabă, energică pentru moment, dar fără continuitate. Ultima scrisoare 
pe care mi-a trimis-o, după cearta cu tatăl său, este încă hotărită şi cât se poate de 
emoţionantă; dar mi-e teamă că asta n'are să dureze mult, dacă nu voi putea să-i 
dau un semn de viaţă. Ce să fac? Nu ştiu, nu ştiu decât un singur lucru: am nevoie 
de Elena. Asociaţiile muncitoreşti, politica, ştiinţele, închisoarea, toate, toate s'au 
şters din sufletul meu, întunecate de un singur gând: de-a recâştiga pe Ilena. Ştii 
vreun mijloc? Poţi îndrepta ceeace un neghiob a stricat? Dacă eşti în stare să faci 
ceva pentru mine, îţi voi mulţumi, Haltorff, în genunchi. In numele Domnului şi al 
dreptăţii, trebuie să fii acum de partea mea, pe de-a întregul şi fără şovăială. Mă 
lupt pentru femeea, care mă iubeşte cu patimă, şi pe care acum şi eu o iubesc cu o 
patimă şi mai mare decât a ei. Trebue să o recâştig, cu orice jertfe, ori cât timp mi- 
ar trebui. O voi avea chiar cu preţul unei crime. La gândul ei, uit de toţi şi de toate. 
Sunt nespus de nenorocit, Hallorff; când o inimă atât de bărbată ca a mea îşi pierde 
stăpănirea de sine, este de două ori nenorocită. Scriind rândurile acestea plâng 
neîncetat, copleşit de mustrările pe cari mi le fac, pentru nerozia purtării mele 
cinstite. Am pierdut orice încredere în mine, orice mândrie, şi mă risipesc în bucăţi, 
ca o scândură putredă. Te rog răspunde-mi numai decât: primo, ce vrei să faci 
pentru mine ca să poţi obţine consimţimântul tatălui; secundo, cum s'ar putea să-mi 
dai ajutor pe altă cale; terţio, să afli unde se găseşte Elena. Dacă aş mai putea-o 
avea două ceasuri în braţele mele, aş pleca cu ea la Caprera, unde preotul lui 
Garibaldi ne-ar cununa numai decât, şi fără hârtii. Ce prost sunt. Te rog să-mi scrii, 

dar unde? Nu ştiu unde mă vor purta ştirile, pe cari le pot primi în fiece clipă. 
Scrie-mi deci la Basel, poste-restante; poate că pe la 15 August, voi pleca la 
Karlsruhe, după un plan pe care l-am făcut tot în chestia Elenii, căci la altceva nu 
mă gândesc acum. Adio, Haltorff, sunt foarte, foarte nenorocit. Şi ceeace încă 
nimeni n'a auzit din gura mea: fie-ţi milă! Al d-tale, F. L”. Postscriptum: „Poate că 
dacă afli unde e şi-i poţi scrie, i-ai putea adăoga şi scrisoarea asta, ca să ştie în ce 
stare mă aflu”, 

Şi nu conteneşte din plâns şi repetă fără încetare că nu-şi mai poate stăpâni 
dorinţa sa nebună după Elena. 

După ce repetă iar toate păsurile lui împotriva familiei van Donning, el scrie din 
nou, a doua zi, lui Haltorff: „Vezi, dragă prietene, că nu-mi mai rămâne altceva de 
făcut, decât să mă dau cu capul de pereţi, şi de data aceasta, ori peretele, ori capul 
meu se va sparge. De eri mă stăpâneşte o linişte neclintită şi nu mai simt nici o 
durere. Eri am plâns nebuneşte şi m'am lăsat copleşit de durere, ca un copil. Astăzi 
însă, sunt de fier. Nu-mi mai pasă de nimic, sunt personificarea unei voinţi de 
ghiaţă. Cu liniştea unui jucător de şah, am să joc partida aceasta până la sfârşit; mi- 
am dat cuvântul de onoare, că în ziua în care o să mă conving că Elena e pierdută 
pentru mine, o să-mi trag un glonte în cap. Le-am spus-o prietenilor, sus şi tare, pe 
cuvântul de onoare; trebuie să ştie cu toţii că e un lucru iremediabil, hotărât de pe 
acum. Şi tocmai gândul acesta mi-a dat marea linişte, uriaşa linişte, care mă 
stăpâneşte azi. Mi-am făcut inventarul vieţii, care a fost mare, curagioasă, vitează 
şi destul de strălucită. Viitorul îmi va da dreptate şi-o voi avea pe Elena, ori nu voi 
mai fi, şi prin urmare, nu voi mai suferi. Această mângăiere profundă mă întăreşte 
şi mă linişteşte..." 

Şi iată-l cum făureşte planuri: „Planul meu - ştiu că nu eşti în stare să mă 
trădezi - iată care este: poimâne mă duc la Karlsruhe, la prieteni, şi voi pune în 
mişcare şi cerul şi pământul ca să hotăresc pe regele Bavariei să intervină la tatăl 
ei în favoarea mea. Vei râde de acest plan romanţios, de care râd şi eu; dar nu mai 
există mijloace raţionale; n'au mai rămas decât cele romanţioase. Nădăjduiesc că 
voi reuşi, dar dacă şi mijloacele aceste nu-s de folos, atunci de la Muenchen, mă voi 
întoarce aici ca să dau partea cea mai grea şi cea mai tragică a luptei. Poate că mă 
voi duce şi la Berlin - dar nu e tocmai sigur - pentru a pune şi acolo în mişcare pe 
toţi cunoscuţii; numai după asta voi recurge la ultimul mijloc decisiv. Poate că nu 
ne vom mai vedea”. 

Face de multe ori aluzie la moarte. 

Strigătul următor de durere e datat din acecaş zi, dela Geneva, din noaptea de 
Marţi 9 August: „Dacă a mai rămas în inima d-tale o urmă de dragoste, de milă 
pentru mine, nu fi atât de neomenos să-mi respingi rugămintea. De-abia sfârşii 
scrisoarea cealaltă şi iată'mă iar în plin întuneric, vărsând şiroaie de lacrimi şi iar 
îţi scriu. Durerea mea nu se poate descrie şi mă întreb mereu dacă n'ar fi mai bine 
să mă arunc în lac, ca să pun capăt torturilor infernale, cari mă sfâşie absolut 
degeaba. Mă cunoşti, Haltorff, şi ştii că am avut oarecare bărbăţie. Ei bine, nu mai 
sunt decât o zdreanţă; chiar dacă aş fi făcut moarte de om, şi nu mi se putea da o 
pedeapsă mai grozavă. Nu mai sunt acelaş Lassalle, de-abia mai sunt o umbră din 

ceea ce am fost. O, ce blestem, mă simt pierdut. Urlu după Elenă, ca un leu căruia i 
s'a luat puiul şi mă apucă turbarea împotriva mea însumi. Dacă cineva mi-ar fi spus 
că la vârsta mea, voi fi pradă unei pasiuni atât de fără rost, aşi fi ridicat din umeri. 
Să-ţi spun acum vestea grozavă, care m'a abătut atâta. Mai adineauri am aflat 
dintr'un isvor sigur că Elena a părăsit Geneva Duminecă scara. A plecat! A plecat 
fără să ştiu ceva. Ştirea m'a lovit ca un trăsnet şi acum ştiu ce înseamnă să suferi şi 
înţeleg cum un om poate fi atât de laş încât să dorească să-şi puie capăt durerii”. 

La gândul plecării Elenii, mintea i se turbură şi scrie iar lui Haltorff: „Ar fi cu 
putinţă ca vestea aceasta să nu se adeverească. dar de data aceasta pare că are 
temei căci concordă cu multe indicii, pe care le-am. Ce viaţă îngrozitoare mi-am 
pricinuit cu cinstea şi cu excesul meu de consideraţie. Dacă m'aş fi gândit numai la 
mine, Elena ar fi astăzi soţia mea legitimă. Acum însă, nu-mi mai rămâne decât s'o 
pornesc pe urmele ei prin toată Europa. Gândul acesta ar putea înebuni pe orice 
om. Zici în scrisoarea d-tale, că pot fi sigur de Elena. Dragul meu, nu ţi-ai putea 
face o idee de dovezile de dragoste, pe cari mi le-a dat şi totuşi e prea slabă, ca să 
pot fi, cu adevărat, sigur de ea. Nu e făcută pentru luptă, e prea moale şi prea 
blajină. Dacă m'ar părăsi... o, în cuvintele acestea se cuprinde tot iadul. Gândul că, 
în cazul acesta ea n'ar fi demnă de mine, nu mă poate mângăia. O iubesc prea, 
prea, prea nebuneşte. Chiar faptul că n'am primit de la ea nici un bileţel, nici o 
vorbă, nu este o dovadă de slăbiciune? Este atât de lipsită de ajutor încât n'a putut 
să facă să-mi parvie nici o vesle? Şi, dacă acum este atât de fricoasă, atât de 
sperioasă, ce va fi peste câteva săptămâni? Nu se va lăsa orbită cu totul? Dacă m'ar 
părăsi?... lată un gând care mi-ar otrăvi sângele. O, dă-mi veşti cât mai curând, 
sunt nespus de nenorocit”. 

Fiecare scrisoare pare că e un pas mai departe spre prăbuşirea finală, spre care 
destinul îl tăreşte fără putinţă de împotrivire. 

Scrisoare următoare este cea din urmă pe care o scrie Lassalle, dela Geneva, lui 
Haltorft, cu data de Joi, 11 August: „Ştirile pe cari le primesc azi, sunt şi mai 
sfâşietoare de cât cele de până acum. Eri am crezut că sunt disperat, dar abia acum 
ştiu ce este disperarea. Ascultă: au plecat cu toţii, tatăl, mama, sora şi Elena. N'au 
mai rămas acasă de cât copiii cei mici. Aseară, cu ultimul tren a sosit Valahul, 
căruia Elena îi scrisese din Wabern scrisoarea de refuz. De sigur că a fost chemat 
telegrafic şi mama rămăsese să-l aştepte. Azi dimineaţă au plecat amândoi. Nu mai 
încape îndoială că au plecat după Elena, ca să facă cununia. Il voi provoca însă pe 
Valah la duel, şi dacă refuză să iasă pe teren, îl împuşc ca pe un câine turbat. Aşa 
fiind împrejurările, îţi cer alt serviciu. Scrie tatălui să-mi dea, nu pe Elena, ci un 
răgaz de trei luni. In răstimpul acesta mă fac tare să-i capăt consimţimântul. Fă-l să 
înţeleagă că ceei ce pun la cale, poate să aibă urmările cele mai grele, cele mai 
tragice. Am să-l omor pe omul acela şi am să fug cu Elena în America. Nu cer decât 
trei luni. Dacă până atunci nu voi reuşi să obţin consimţimântul lui, va face ce va 
voi. Să-mi acorde trei luni şi sunt sigur de reuşită. Voi obţine de la regele Bavariei 
nu numai să puie o vorbă bună pentru mine ci chiar să ordone de-a dreptul 
căsătoria noastră”. 

Nu pierde nici o clipă şi transmite-i această rugăminte. Dintr'un moment 
într'altul, chestia se poate pune pe viaţă şi pe moarte. Al d-tale desnădăjduit, F. L.”. 

Răspunsurile lui Haltorff la toate aceste scrisori, pătrunse de o durere atât de 
vie, te desamăgesc prin răceala lor: nu poate părăsi Berlinul, prevăzuse ce avea să 
se întâmple, recomandă linişte, e convins că totul se va aranja şi că tatăl, dacă nu 
spune da, nu va spune nici nu. 

În acelaş timp Lassalle îi scrie Elenii scrisori nu mai puţin sfăşietoare decât 
prietenului: „Dragostea îmi creşte pe fiece ceas. Nu mai trăesc. E o moarte 
continuă, pe care o îndur numai mulţumită convingerii adânci că te voi căpăta 
printr'o luptă fără preget. Dacă tatăl tău mă sileşte la o luptă pe moarte, ei bine 
atunci orice s'ar întâmpla, nu va fi vina mea. i-am trimis azi pe la orele zece o 
scrisoare, în care se aflau şi o scrisoare pentru tatăl tău şi una pentru mama ta. Pe 
la orele unu, trimisul s'a întors şi mi-a spus că nu ţi-a putut înmâna scrisoarea, 
pentru că eşti ţinută închisă. Voi trimite să mai facă o încercare şi dacă nu se poate 
altfel, scrisoarea să fie dată mamii tale. Afară de scrisoarea aceasta, ţi-am mai scris 
astăzi una, asta e a treia. Pe asta de-acum nu ţi-o voi trimile; ea va apuca altă cale 
şi o voi expedia probabil mai tărziu. Căci scrisoarea numărul doui este mai 
importantă decât cea de faţă. Asta ţi-o scriu, numai ca să văd dacă pe calea aceasta 
poţi căpăta scrisorile, dacă mijlocul este sigur. Bizui-te pe mine, pe răbdarea, pe 
voinţa mea. Nu da crezare celor ce se îndrugă pe socoteala mea, nu te lăsa 
convinsă de aparenţe. Al tău F. L.”. 

Această scrisoare nu ajunse nici odată în mâinile Elenii. Tot aşa nici celelalte 
cinci scrisori în cari îşi vărsa toată durerea şi toată dragostea. 

La 7 August scria: „Ceeace sufăr întrece orice margine, tu m'ai făcut nespus de 
nenorocit. Te iubesc acum cu o ardoare, faţă de care dragostea de la început a fost 
nimic. Din noaptea de Miercuri te iubesc la nebunie”. 

La gândul că ea l-ar putea părăsi, trufia lui se revoltă: „Nu e cu putinţă ceea ce 
mi se spune: că mai părăsit, că toate jurămintele tale ar fi fost falşe, că eşti atât de 
slabă. Eleno, dacă mi-ai fi în adevăr necredincioasă, dacă uitându-ţi jurărnintele, ai 
putea renunţa la mine, n'ai mai fi demnă să sufăr pentru tine. Linişteşte-mă cu un 
cuvânt. Gândul că mă părăseşti, mă împinge la nebunie. Lesley zice: „totul e 
minciună şi nimic pe lume nu e demn să fie crezut”. Eleno, femeie iubită nebuneşte 
şi cu durerea desnădejdei, dăruieşte-mi un cuvânt, ca să-mi dovedeşti că eşti 
bărbată”. 

Dar tot nu vine nici un răspuns. Şi Lassalle părăseşte Geneva, cu inima strânsă. 

In seara de 14 August, soseşte la Karlsruhe, unde o regăseşte pe contesa de 
Hatzfeld; aceasta e uimită de schimbarea ce o găseşte la prietenul ei. „Il revedeam 
pentru întâia oară de când avusese nenorocirea să o întâlnească iarăşi pe d-ra van 
Donning, dar cum arăta! Palid, slăbit, o umbră şi într'o astfel de stare de excitare, 
încât, cum mă văzu, îmi sări de gât, plângând. Nu-l văzusem pe omul acesta tare 
plângând, decât odată în optsprezece ani şi asta la moartea tatălui său”. 

La 16 August, după două zile, se despărţiră, contesa ca să se ducă la Maienţa, 
Wabern şi Geneva, unde avea să execute însărcinările pe cari i le dăduse Lassalle, 
iar el pentru a merge la Muenchen, la regele Bavariei. 

Când ajunse la Muenchen, căpătă altă veste rea. Haltorff îl înştiinţează, că la 15 
August sosise o scri-soare de la Elena, în care ea îi declară, într'un stil foarte rece, 

lipsit de cea mai elementară politeţe, că retrage tot ce scrisese la începutul lui 
August, dela Wabern. Acestei ştiri îi urmează o ştire telegrafică dela Geneva, prin 
care e înştiinţat că Elena îi trimisese şi direct o scrisoare prin care îşi lua înapoi 
cuvântul dat. 

Lassalle îi scrie numai decât lui Haltorfl: 

„Munchen, 18 August 

Dragă prietene, scrisorile d-tale din 8, 9, şi 15 August sunt în faţa mea şi 
disperarea mea e grozavă. Nemărginită. Am dus până acum o viaţă plină de lupte şi 
de primejdii, iar acum sunt ca un copil. Ai dreptate, n'am cunoscut până acum 
decât primejdii exterioare; n'am ştiut până acum ce este durerea interioară, 
sufletească, nebună, sfâşietoare, omoritoare. Faţă de ea sunt fără putere de 
apărare. Tot ce e vigoare în mine a dispărut şi m'a lăsat sfărâmat pe pământ. Să 
mori de-o mie de ori e nimic faţă de sudoarea teribilă de groază, care mă 
copleşeşte în fiecare clipă. Am dus multe lupte şi am învins multe piedici în viaţa 
mea; am în spatele meu multe şi importante victorii, dar pe toate le arunv cu 
disperare în balanţă, în schimbul ceasului care va decide de câştigul sau de 
pierderea Elenii. 

Şi acum ea mă părăseşte, mă trădează. 

O! aceasta era îndoiala, aşa de teribilă, pe care am simtit-o în inimă din clipa 
când a început tragica luptă. Se va ţine tare? Crede-mă Haltorff, faptul că ea mă 
părăseşte, este revoltător şi dezonorant pentru firea omului, în genere. O femeie, 
pentru care sufăr atât de înfricoşat! Gândul acesta, vestea aceasta, pe care o aflu 
din scrisoarea d-tale din 15 August, mi-a mărit durerile până la furie. De fapt, din 
scrisoarea d-tale pare că reiese că scrisoarea Elenii din Bex nu dovedeşte nimic, că 
i-a fost scoasă cu sila, dar cum s'a putut lăsa silită până în halul acesta? în orice 
caz, scrisoarea, pe care ea ţi-a trimis-o, este o crimă. Este însă crima mea; căci de 
ce am lăsat-o sub o stăpânire de fier, atât de brutală? Dragă prietene, imaginează 
ceva, nu mă lăsa în starea aceasta, te implor. Mai de grabă aş îndura fierul roşu! 
Ascultă, aş vrea să vorbesc cu regele: dar e la Hohenschwangau. Mai întâi 
pământul îmi arde sub picioare, apoi s'ar putea să stric totul, căci Ri-chard Wagner, 
care se bucură de toată prietenia regelui, mi-a făgăduit că va vorbi, poate, cu el în 
favoarea mea. Poate, dar nu sigur. Marţia viitoare se duce la Hohenschwangau şi 
mi-a făgăduit că va vorbi energic. Dar nu e sigur. Atârnă de oarecari informaţii, pe 
cari le doreşte. Ce să fac? Să am încredere în Richard Wagner? Dar dacă el nu face 
nimic, atunci de geaba am părăsit Muenchenul şi m'am întors în Elveţia. Să mă duc 
la Hohenschwangau? în cazul acesta ar fi să mă lipsesc de intervenţia mult mai 
puternică, poate, a lui Richard Wagner”. 

Din clipa aceasta, Lassalle se lasă purtat de diferite curente, ca o epavă pe 
valuri. Nu ştie ce să crează: să bănuiască că scrisorile exprimă părerea Elenii sau 
să se îndoiască de credinţa iubitei? Se agaţă de cea mai mică nădejde, ca tot omul 
care e pe cale să fie înghiţit de o primejdie. 

În momentul acesta, apare la Geneva, alt emisar al lui Lassalle, prietenul lui, 
colonelul Rustow. Eveni-mentele încep să se precipite. Intr'o zi, 18 August, îi 
trimite prietenului patru telegrame; se servesc de o limbă specială pentru a 
desemna  personagile principale”. „Scrisoarea Elenii a fost înmânată de 

Brodamante?” (nume care desemnează pe bucătăreasa familiei Donning). „La care 
dintre scrisorile mele face aluzie Elena?” Răspunsul lui Rustow: el a înmânat singur 
Elenii scrisoarea lui Lassalle, pusă într'un plic al lui Ambermy. El a expediat eri 
scrisoarea Elenii, odată cu a lui, la Muenchen. 

O nouă telegramă a lui Lassalle către Rustow: „Scrisoarea cea urâtă a Elenii 
este răspuns la scrisoarea cu plicul lui Ambermy sau a scris-o înainte s'o citească? 
Răspuns telegrafic imediat, mor de-o mie de ori pe ceas”. 

Apoi în aceeaş zi: "Lămuriri mai amănunțite. Cum? Rău? Speranţă? Nici o 
speranţă? Nedemnă? Sunt pe foc. Peste câteva zile Sofia acolo”. 

Lassalle petrecu ziua următoare, 19 August, la Muenchen, într'o stare de 
excitare şi agilaţie înfrigurată. După spusele contesii, era mai mult mort decât viu. 
Numai munca fizică de a fi scris aproape şaizeci de pagini de scrisori în douăzeci şi 
patru de ceasuri, ar fi fost de ajuns să-l prăpădească. Scrisorile din ziua aceasta şi 
din cea următoare dovedesc lupte sufleteşti năprasnice. Idei ce se băteau cap în 
cap, îi străbăteau creierul obosit. Şi tocmai în momentul în care indoiala ameninţa 
să-l strivească, două scrisori de-ale Elenii, scrise unei prietene, cu data de 5 şi 6 
August şi pe care el le căpătă de-abia acum, turnară iar ulei pe focul dragostei lui. 
Scrisorile respirau încă iubirea cea mai înflăcărată pentru „Vulturul ei”. El căpătă 
iar nădejde şi scrise unui prieten, la 19 August: 

„Dragă, ţi-am telegrafiat că Elena e iar la Geneva. Sosesc în clipa, aceasta de la 
Schrenk, ministrul afacerilor străine; el e cu totul de partea mea şi mi-a promis că 
va face tot ce-i stă în putinţă pentru mine. lată ce am hotărit: El dă o misiune 
oficială doctorului Haenle, un avocaţ de-aici, adică o scrisoare udresată domnului 
van Donning, în care îi spune: „Că a cerut lui Haenle să se ducă la Geneva în 
vederea acestei chestiuni, şi că ar fi bine să se înţeleagă cu el, pentru a se pune 
capăt, acestei afaceri, ceeace ar fi de dorit. Dacă nu, Donning trebuie să puie pe 
fiica sa în prezenţa mea, la un notar din Geneva, ca să poată ea singură să-mi dea 
explicaţii”. 


Lassalle are mereu aceeaşi idee fixă de a avea o întrevedere cu Elena. El scrie 
prietenului din Geneva: „Dacă femeia aceasta, pentru care sufăr un martiragiu, ce 
nu se poate descrie, mă părăseşte, tot ce este om în mine va fi desonorat. Să 
sfărâmi o inimă iubitoare, tare ca stânca, şi care stăruie atâta în credinţa ei! Pe 
scurt, acum după ce mi-am înfrânt violenţa brutală ce mă stăpânea, dacă, în faţa 
notarului, ea va spune nu, în loc de da, voi muri din pricina acestei trădări 
nemărginite, a acestei lipse de curaj nemaiauzit şi a acestei uşurinţe din partea 
unei femei, pe care o iubesc mui mult de cât este îngăduit. Şi ar fi o adevărată 
enormitate ca, după ce am convins pe Ministrul Afacerilor străine să numească o 
comisiune şi să o citeze în faţa unui notar, să mă copleşească şi de ridicol, 
respingându-mă. In aşteplare, dacă ea vrea să-mi înfigă un pumnul în piept, n'am 
nimic de zis. Cel puţin voi muri cu numele de om brutal. Dar nu pot s'o cred atât de 
rea, atât de nemărginit de rea”. 

Ziua de 20 August nu aduce nimic nou. Şi în ziua aceasta, Lassalle îşi varsă 
focul faţă de prieten şi de Elena. Celui dintâi îi scrie: „S'a mai văzut vreodată o 

astfel de trădare? O merit eu, inima cea mai credincioa-să de pe pământ? 
Nenorocitul de mine! Nu am meritat să dau peste o fiinţă atât de nedemnă!” 

Iar Elenii: 

„Iţi scriu cu moartea în suflet. Nu e cu putinţă să mă trădezi! Nu pot crede încă 
în atâta falşitate, într'o trădare atât de grozavă. Ţi-au învins, ţi-au sfărămat, poate, 
pentru o clipă, voinţa. Te-au înstrăinat de tine însuţi. E cu neputinţă ca aceasta să 
fie credinţa ta nestrămutată. Elenom soarta mea e în mâinile tale. 

„După cum scrie Rustow, doreşti să-ţi înapoiez scrisorile. In orice caz, nu le vei 
căpăta decât din mâna mea, după ce vom fi vorbit între patru ochi. Iţi spun încă 
odată că vreau să vorbesc cu tine, fără de martori. Vreau şi trebuie să aflu din gura 
ta, condamnarea mea la moarte. Numai astfel voi crede, ceeace altfel mi se pare cu 
neputinţă. Voi continua aici să duc o luptă aprigă, pentru a te câştiga, apoi mă voi 
întoarce la Geneva. Fie ca soarta mea să cază asupra ta, Eleno!” 

În seara de 21 August sosi la Muenchen, scrisoarea fatală a Elenii: 

„Foarte onorate domnule Lassalle, acum, după ce m'am împăcat cu logodnicul 
meu, d. Iancu de Raco-viţă, şi după ce, prin pocăinţa mea sinceră, mi-am recâştigat 
dragostea şi stima lui, vă declar, după cum i-am spus şi avocatului dvs, d. Haltorff, 
în toată libertatea, că nu mai poate fi vorba între noi de căsătorie. Că mă consider 
absolut liberă faţă de dvs. şi că sunt ferm hotărită să redau logodnicului meu, 
pentru totdeauna, dragostea şi credinţa mea. Semnat: Elena”. 

Cum de n'a părăsit atunci Lassalle lupta aceasta, care durase prea mult pentru 
trufia lui şi ajunsese ruşi-noasă? Toţi prietenii îl sfătuiesc s'o facă. Dar este lipsit cu 
totul de demnitate. Haltorff îi scrie de la Berlin, cu data de 21 August: „Elena a 
cedat cu totul; nu e făcută pentru conflicte mari. Nu e femeia, care-ţi trebuie; de 
aceea las'o în pace şi caută să-ţi vii în fire. Te rog, cu toată simpatia, pe care o am 
pentru d-ta să lucrezi în toate împrejurările ca un om şi nu ca un copil”. 

In adevăr, rândurile Elenii au asupra lui Lassalle, efectul unui duş de apă rece. 
Patima face loc, brusc, unei concepţii liniştite, aproape cinică, a lucrurilor. Voința 
lui trufaşă rămâne neclintită; va eşi învingător din această luptă, ori ce sar 
întâmpla. 

„Aprob tot, scrie el unui prieten, numai de-ar reuşi”. 

Răpirea prin vicleşug sau cu sila, toate mijloacele îi par bune, numai s'o poată 
obţine pe Elena. 

„Important e numai s'o capăt pe Elena, scrie în acceaş scrisoare către prieten. 
Bătrînului, sunt sigur că-i voi da de hac; e deci nevoie ca contesa de Hatzfeld să 
aibă o întrevedere cu dânsa”. 


Şi contesa, ascultătoare la toate ordinele lui Lassalle, scrie Elenii, cerîndu-i o 
întâlnire în aceeaş zi sau pe a doua zi, cel mai târziu. Ea îi trimite scrisoarea cu un 
comisionar, care se întoarce, spunându-i că nu i se dăduse un răspuns. Temându-se 
că scrisoarea nu va ajunge la adresă, îl trimite pe comisionar încă odată. El se 
întoarce, aducând pe un petec de hârtie, următoarele cuvinte în franţuzeşte: 

„Am primit scrisoarea. Semnat: Elena de Donning”. 

Peste puţin timp, contesa primeşte biletul următor: 

„Geneva, 22 August. Acum două zile, am înmânat d-lui colonel Rustow, 
declaraţia mea, scrisă pentru d. Lassalle, pe care am scris-o liberă şi neîndemnată 

de nimeni. Consider, prin urmare, afacerea închisă”. 

După câteva ceasuri dela primirea acestei scrisori, contesa de Hatzfeld vede pe 
Lassalle sosind în persoană, împreună cu avocatul Haenle. Contesei i se pare că 
Lassalle e mai liniştit decât la Karlsruhe. Nu rosteşte nici o vorbă de dragoste 
pentru Elena. Părea că e preocupat, mai ales, să sfârşească mai repede afacerea 
aceasta, în care făcuse atâtea demersuri publice şi desfăşurase atâta energie 
pasionată. Se părea că-l chinuieşte mai mult gândul că se compromisese şi că se 
făcuse ridicol. Totuşi tot mai ţinea să aibă o întrevedere cu Elena. li dăduse 
cuvântul şi se socotea încă legat de dânsa, până în clipa când va auzi, chiar din 
gura ei, adevărul. A doua zi, Haenle ceru, din partea lui Lassalle, o întrevedere cu 
Donning. Acesta se învoi ca fiica lui să dea o declaraţie în faţa unui notar, dar nu în 
biroul notarului, ei la ei acasă. In aceeaş zi, după masă, Lassalle fu primit de 
Donning. Întâlnire penibilă, umilitoare. Donning apără pe fiica sa de acuzaţiile, ce i 
se aduce. Lassalle se bazează pe ce i-a spus bucătăreasa. Aceasta e chemată şi dă o 
desminţire formală. 

In seara de 25 August, Lassalle se plimbă cu prietenii prin grădina, ce se 
întinde de-a lungul cheiului, în faţa hotelului Metropol, unde locuieşte contesa; apoi 
prictenii îl întovărăşesc până la hotelul Victoria, unde locueşte el. 

Se tem să nu săvăârşească vre-o faptă violentă, dar el pare liniştit, vorbeşte de 
planurile lui politice, de o călătorie la Hamburg, apoi în Italia, ca să-şi refacă 
sănătatea. 

A doua zi, 26 August, Haenle şi cu colonelul Rustow se duc din nou la Donning 
şi se întorc indignati de purtarea Elenii. Ii povestesc lui Lassalle cele vorbite şi el 
nici măcar nu tresare la auzul vorbelor ei. Işi trece numai mâna pe frunte, ca şi 
cum ar fi vroit să-şi alunge un vis urit şi-i roagă să facă un proces-verbal asupra 
întrevederii. 

După cum se vede din acest proces-verbal, la cererea exprimată de emisari de 
a-i acorda o întrevedere lui Lassalle, Elena refuză să aibă o convorbire cu dânsul, 
spunând: „La ce bun? Ştiu ce vrea. M'am săturat de această afacere”. 

Când îi amintiră de jurămintele făcute, ca răspunse cu răutate: „Jurăminte! O! 
Eu nu fac nici odată jurăminte!” La observaţia lor, că vorbele ei de acum sunt în 
contrazicere vădită cu demersurile atât de neobişnuite pe care le făcuse, ca să-l 
vază pe Lassalle, la sosirea lui la pensiunea Bovet, ea răspunse liniştită: „Da, e 
adevărat, dar a fost numai o pornire de o clipă”. 

In sfârşit, Rustow îi spuse că refuzând lui Lassalle o întrevedere, pare că se 
teme că el ar putea-o convinge din nou; ea însă tăgăduieşte şi repetă că 
întrevederea ar fi „cu totul de prisos”. Şi cum doctorul Haenle îi spune că 
întrevederea n'ar fi nevoie să dureze două ceasuri, de oarece, dacă i-ar răspunde în 
chipul acesta şi lui Lassalle, el ar pune capăt numai decât convorbirii, ea răspunse 
ironică: „Lui Lassalle îi place să vorbească, şi încă mult, două ore nici n'ar fi de 
ajuns”. Colonelul Rustow îi spune că şi ca trebuie să admită că-i făcuse un mare rău 
lui Lassalle. Ea obiectează însă zâmbind: „Vanităţii lui!” 

Se răcise oare atunci cu totul Elena pentru Lassalle sau numai se prefăcea? Nu 
se poate şti. Chiar cinismul prea mare al răspunsurilor, te face să te îndoieşti de 

sinceritatea ci. Dar atunci de ce această comedie perfidă? 

Când i se repelară cuvintele fetii, Lassalle fu cuprins de o turbare nebună. 
Incepu să alerge de colo până colo prin odaie, ca un leu în cuşcă, cu mâinile în păr 
şi repetând fraze fără şir: „Nu se poate să-şi bată cineva joc de mine în halul acesta 
şi să rămâie nepedepsit. Ar fi trebuit să se gândească bine, înainte de-a mă 
batjocori în chipul acesta! Să mă facă pe mine atât de ridicul! Să fiu înşelat şi 
batjocorit de o fată! Să nu pot învinge eu pe nişte oameni atât de nemernici, şi nişte 
piedici, pe care orice tânăr dobitoc le-ar fi putut învinge? Trebuie să mă răzbun!” 

Şi mereu repeta strigătul acesta! 

In furia lui, Lassalle, duşmanul din principiu al duelurilor, provoacă în chipul cel 
mai brutal pe tatăl Elenii. Cavaler, Iancu de Racoviţă se oferă să ridice mănuşa şi 
duelul este fixat pentru a doua zi. 

Dacă ar fi să credem ceeace povesteşte ea însăşi, din clipa aceasta Elena începu 
iar să se gândească la frumosul tribun. Lassalle, a cărui credinţă o pusese o clipă la 
îndoială, creşte iar în ochii ei, prin durerea nemărginilă ce o simţea pierzând-o. 
Iancu nu mai are nici o însemnătate. Duelul va avea loc cu pistolul. Lassalle e un 
trăgător de seamă; Elena nu se îndoeşte de rezultatul luptei şi începe să se bucure 
de victoria „Frumosului ei Vultur”. 

Se va ţine de cuvânt... Işi va ucide rivalul... Iancu moare... cadavrul lui este adus 
acasă... iar eu mă folosesc de zăpăceală şi fug... şi ne unim în sfârşit!... 

Scriind aceste cuvinte, îşi aducea ea aminte de cele ce vorbise cu Rustow şi cu 
Haenle cu o zi mai înainte? 

Ceasul luptei sosi. 

Iancu plecase foarte curagios. Ea însă nu se mai gândeşte la dânsul. 

Vede în minte numai pe frumosul învingător şi simte cum se înfioară la gândul 
îmbrăţişărilor lui. 

Dar uşa se deschide. Iancu apare, foarte palid. 

Ea scoate un strigăt: „Lassalle e mort?” 

— Nu n'a murit, dar e rănit de moarte! 

Intâlnirca avusese loc la 28 August, într'o poiană din Crevin, în apropiere de 
Carouge, pe pământ francez. Martorii lui Racoviţă fuseseră doctorul Arndt, unul 
din aceea care calomniaseră mai cu foc pe Lassalle, în sânul familiei Donning, şi 
contele Kayserlink, viitorul cumnat al Elenii; aceia ai lui Lassalle, colonelul Rustow 
şi generalul ungur Bethlen. 

Tabloul trebuie să fi fost destul de interesant, în acest decor romantic. Verdeaţa 
întunecată a Alpilor, sub soarele neiertător, şi, pe muşchiul verde, cei doui rivali, 
faţă în faţă: occidentalul cu ochii albaştri şi blândul oriental cu ochii mari, negri. 

Martorii înaintează, numără paşii, încarcă pistoalele, dar înaintea ca să fie rostit 
cuvântul „trei”, Iancu trage, şi glontele îl loveşte pe Lassulle în pântece. De-abia 
mai are vreme să tragă, fără să nimerească, şi cade, secerat. 

E transportat cu multe precauţiuni, la hotelul Victoria, din Geneva, unde moare 
după trei zile. Contesa de Hatzfeld dă următoarele amănunte despre ultimele clipe 
ale sărmanului Lassulle: 

Il găsi culcat în odaia lui după duel; el se uită la dânsa cu o privire lungă, 
melancolică şi-i întinse mâinile. Doctorul Seller, pe care adversarii îl luaseră pe 
teren, cere să fie chemat un chirurg din Geneva, doctorul Meyer, care e însă la 

ţară. E Duminecă, şi doctorul se va întoarce de-abia la opt seara. Contesa 
telegrafiază numai decât doctorului Schewiling dela Heidelberg şi doctorului 
Billroth dela Zuerich. In tot timpul zilei, Lassalle, care vrea să trăiască, întreabă 
mereu când vor sosi doctorii. Se chemă o soră de caritate. La orele nouă soseşte 
Meyer, împreună cu Seller. In timpul nopţii din 28 spre 29 August, Lassalle se 
chinueşte mult şi bate atâta cu pumnii în perete, că-şi însângerează mâinile. „Ar fi 
fost mai bine să mă omoare pe loc”. Contesa îi ţine mâinile şi încearcă să-l 
mângâie. „Da, ajută-mă d-ta, care mi-ai dat totdeauna ajutor!”. 

I se dă morfină şi spre ziuă, adoarme. La 29, întrebă dacă doctorii chemaţi au să 
sosească odată. „Ah, buna mea contesă, îmi merge foarte rău!” Dar tot mai credea 
că se va vindeca. După-amiază sosesc Schewilling şi Billroth. Dela prima vedere, ei 
îşi dau seama că nu mai este nici o speranţă. A doua noapte, în 29 spre 30, doarme 
cu mici întreruperi. In dimineaţa de 30, se schimbă la faţă. Contesa, pe care el o 
tine mereu la căpătâiul lui, presimte sfârşitul. 

Dimineaţa, dormitează; după amiază, însă, dimpotrivă, este foarte agitat, îşi 
aruncă mereu plapuma, vrea să se scoale. Spre seară e cuprins de slăbiciune. I se 
dă să bea şampanie la giaţă. Toată noaptea de 30 spre 31, contesa îi şterge 
sudoarea de pe frunte. Nu mai vorbeşte, de-abia mai deschide ochii, dar până cu 
câteva ceasuri înainte de moarte, tot mai recunoaşte vocea contesei. Rustow, 
Becher, Hofstetter, generalul Bethlen stau în camera alăturată. Moare la 31 
August, la orele 7 de dimineaţă. E fotografiat pe patul de moarte şi i se ia masca. 
Trăsăturile sunt liniştite, frumoase, gura pare că suride, sub mustaţa fină. 

După spusele contesii, Elena şi Iancu, se arătaseră împreună pe străzile 
Genevii, pe când Lassalle se lupta cu moartea. Tânăra fată, în rochie de culoare 
deschisă, nu se sfiise să treacă, de câte va ori, pe sub ferestrele hotelului Victoria, 
unde zăcea muribundul. Ne este însă îngăduit să punem la îndoială amănuntele 
acestea atât de crude. D-na Halzfeld nu putea să simtă pentru Elena decât o 
duşmănie aprinsă; după ce o urise ca rivală, o ura, de sigur acum, pentru că 
pricinuise moartea prietenului. 

Contesa transportă rămăşiţele pământeşti ale aceluia, pe care nu încetase să-l 
iubească, în Germania şi întovărăşi dealungul Rinului convoiul, care fu întâmpinat 
peste tot în triumf. La Maienţa fu organizată o ceremonie impozantă; trecerea 
rămăşiţelor celebrului tribun pricinui o agitaţie atât de mare în popor, încât poliţia, 
îngrijorată, răpi coşciugul şi-l trimise direct la Breslau. 

Lassalle fu înmormântat în cimitirul evreesc. 

Pe piatra funerară se pot ceti următoarele cuvinte: 

Aici se odihneşte ceeace a fost muritor din 

FERDINAND LASSALLE 
Gânditor şi luptător 

Asociaţiile de muncitori din toate oraşele principale ale Germaniei îi cinstiră 
amintirea prin ceremonii funebre. 

Drama aceasta stârni o indignare generală împotriva familiei van Donning. 
Elena ajunse un obiect de groază şi de dispreţ. Când o întâlneau, genevezii îşi 
întorceau capetele. Lassalle, mort ca un martir, fusese victima tinerei fete. Nimeni 

nu-i putea uita lucrul acesta. 

Nu 'ncape îndoială, că Elena era vinovată de moartea lui Lassalie; dar oare ea 
însăşi îşi dăduse seamă, pe de-a'ntregul, de importanţa faptelor ei? Trebuise să 
lupte cu nişte părinţi foarte autoritari şi a căror influ- 
enţă îndărătnică, îi biruise, încetul cu încelul, energia. Este adevărat că continuase 
să-l iubească cu sinceritate şi credinţă pe Lassalle? Da, dacă ar fi să credem 
amintirile ei, scrise mulţi ani după dramă; cu toate persecuţiunile părinţilor, ea 
fusese statornică şi cuvintele de ruptură, pe care le scrisese, îi fuseseră dictate şi 
impuse de ei. Pe de altă parte, multe fapte contrazic aserţiunea aceasta. Zisele lui 
Rustow şi ale lui Haenle sunt categorice. De altfel nici Lassalle nu-şi prea făcea 
iluzii şi se îndoia el însuşi de tăria de caracter a Elenii. 

Pe cât e cu putinţă să-ţi imaginezi starea sufletească a unui copil de 
optsprezece ani, în luptă cu viaţa şi într'o situaţie atăt de critică, putem presupune 
că voinţa îi slăbise şi că, vorbind mai târziu în memoriile sale de marea şi neclintita 
ei dragoste pentru „Vulturul imperial”, ea se lasă înfluenţată de gustul ei pentru 
teatru şi joacă rolul de „grande amoreuse”. Nu e cu putinţă ca energia să nu-i fi 
slăbit. Era prea tânără, prea uşura- tecă, spontană şi impulsivă. Tinereţea nu este 
tocmai anotimpul statorniciei. Lassalle avea patruzeci de ani, o voinţă de fer, o 
trufie neînduplecată. Prea erau departe unul de altul; nu se puteau înţelege. Cu 
toate acestea va dăinui totdeauna o îndoială, o taină asupra sentimentelor din 
timpul dramei, a acelei copile atât de frumoase dar şi atât de greu de priceput. 

Elena rămâne singură în faţa părinţilor, cu care nu se poate înţelege. Singurul 
ei tovarăş este ucigaşul lui Lassalle, Iancu de Racoviţă. Ea călătoreşte, sau mai bine 
zis, este târită dela Berna, la Munchen şi pe urmă iar la Berna. Se lasă dusă. 
Turburată de amintirea omului, care murise pentru dânsa şi care o iubise cu o 
dragoste, pe care n'o putuse înţelege, ca stă nemişcată ore întregi, obosită, 
indiferentă la toate insultele, ce o lovesc din toate părţile. 

Peste puţin timp, situaţia se complică şi mai mult. Racoviţă este urmărit pentru 
omor şi este gonit din oraş în oraş, Nu e bine să-ţi omori aproapele, nici chiar în 
duel şi nici chiar fără de voie. Micul paj cu ochi frumoşi avea să se convingă de 
adevărul acesta. Cu toale că este încă sub impresia dramei, care făcuse din el un 
ucigaş, el o înconjoară pe Elena cu atenţiile cele mai duioase. După ce-şi pusese în 
primejdie viaţa pentru dânsa, el mai îndură acum eroic chinul, de a-şi vedea iubita 
plângând pe rivalul, pe care el îl ucisese. Elena se înduioşează în cele din urmă, şi 
începe să se gândească iarăşi la căsătoria ei cu Racoviţă. 

Tocmai în momentul, când tânărul crezu, în sfârşit, că-şi va vedea visul cu ochii, 
autorităţile elveţiene îi dădură ordinul să părăscască numai decât ţara. 

Fără îndoială că soarta era foarte crudă cu el. Mulțumită sprijinului diplomatic 
al lui van Donning, el putu găsi un adăpost vremelnic, mai întâi în România, patria 
lui, apoi la Viena, la Paris, la Munchen şi, în cele din urmă, iar la Bucureşti, unde se 
stabili definitiv. 

Dar încercarea fusese prea grea pentru dânsul; nu avea decât douăzeci de ani şi 
o sănătate şubredă. Umblând iarna pe drumuri îngheţate şi acoperite de zăpadă, 
căpătă o bronco-pneumonie, din care nu mai putu să-şi vie în fire niciodată. 

In primăvara viitoare, se declară ftizin şi doclorii îi dădură puţine speranţe de 
vindecare. Atunci scoase un strigăt sfâşietor, un strigăt de dragoste atât de 

stăruitor, atât de dureros, încât frumoasa lui prinţesă înde-părtată îl auzi şi sosi în 
grabă. 

Ca să trăiască la aer mai curat, lancu fusese transportat la o moşie din 
Muntenia, proprietatea părinţilor săi. Elena îl găsi într'un fel de bordei de scânduri, 
unde şobolanii ronţăiau până şi lumânările; găinile nu se sfiiau să se plimbe prin 
casă. Dar nu rămaseră mult aici. Tânărul prinţ, simțindu-se puţin mai bine, dori să- 
şi conducă iubita la curtea boierească. Nici casa aceasta nu era într'o stare mai 
bună şi mai confortabilă, cu toate că existau, după spusele Elenii, şase sute treizeci 
de robi (?), cari îşi petreceau vremea nefăcând nimic. In grajduri erau cai minunati, 
pe cari îi înhămau câte doui, câte patru, căte şase sau câte opt la căleşti sau sănii 
aurite. Lăsându-se purtată în goana cailor, alături de micul ei tovarăş, învelit tot în 
şaluri, în sunetul clopoţeilor, în pocnetele de biciu ale surugiilor încărcaţi de 
fireturi, Elena se gândea fără să vrea, la Cenuşăreasa, la zânele din poveşti... Unde 
fuseseră zânele cele bune în ziua naşterei ei? 

Celebrarea căsătoriei fu o mare sărbătoare pentru toată partea locului. Cu toate 
că se găseau în luna Iulie, ţăranii erau îmbrăcaţi cu cele mai frumoase cojoace, căci 
după frumuseţea şi bogăţia cojoacelor, se cunoştea acolo importanţa socială a 
omului. Femeile aveau cămăşi şi marame brodate, purtând toate podoa-bele şi 
salbele de galbeni, primite la nuntă... 

Ceremonia, serbată după ritul ortodox, părea să nu se mai sfârşească. Elena era 
obosită. Ea privea chipul slab, ca de ceară al tânărului soţ, cu o milă amestecată cu 
dispreţ. Cum, acesta era să fie de acum înainte tovarășul ei de vieaţă? O prevestire 
funebră întunecă sfârşitul ceremonici. Incepuse să plouă grozav şi trăz-netul căzu 
pe un copac de lângă biserică, copacul vieţii lui Iancu, sădit de tatăl său, în ziua, în 
care i se născuse fiul. Copacul zăcea la pământ, nimicit. 

Tinerii căsătoriţi plecară a doua zi, în căutarea unei clime mai bune, care să 
întremeze plămânii slăbiţi ai tânărului prinţ. Se opriră întâi la Mehadia, apoi fură 
atraşi de Bavaria, după aceea de Tirol, iar în toamna viitoare plecară în Egipt; dar 
lui Iancu nu-i plăcea aici, aşa că părăsesc repede Egiptul, îndreptându-se spre 
Corfu. 

Dar vai, ideea de a căuta adăpost în această insulă nu fu fericită. Din pricină că 
holera bântuia în răsăritul Europei, vapoarele trebuiau să facă aici carantină. 
Tinerii soţi fură siliţi să petreacă douăsprezece zile pe o stâncă, în mijlocul mării, 
adăpostindu-se de o vijelie din cele mai puternice, într'o baracă mizerabilă, în care 
vântul şi ploaia se plimbau în voice. 

Când li se dădu, însfârşit, voie să debarce în Corfu, lancu se simţi absolut sleit 
de puteri şi doctorul crezu că i se apropie sfârşitul. Elena căzu pradă unei 
desnădejdi violente. Tânăra (de-abia avea douăzeci şi doui de ani) şi frumoasă cum 
era, aceasta avea să fie de-acum soarta ei: să nu vază în juru-i decât boală şi 
moarte? 

Singură pe insula Corfu, neputând aştepta nimic dela părinţi, pe care nu-i putea 
suferi, plângând încă pe omul, pe care credea că-l iubise, ea veghia acum la 
căpătâiul unui muribund, ce-i devenise soţ. 

Consulul Germanici la Corfu, d. de Fels, îi fu de mare ajutor; atât el cât şi soţia 

lui arătară multă bunăvoință tinerilor căsătoriţi. De cum se simţi Iancu mai bine, se 
grăbiră să-i îmbarce pe un vapor de comerţ englez, în condiţii excepţionale de 
confort şi-i recomandară căpitanului, care le purtă de grijă, ca un frate devotat. 
Astfel ajunseră în Italia. Iancu părea să se întremeze şi când sosiră la Bolonia, 
Elena începu să spere că vor putea să se întoarcă în Germania. Dar bolnavul avu o 
sincopă, în hotelul unde trăseseră, şi muri liniştit la 12 Decembrie 1863. 

Tânăra femeie, singură în ţară străină, trebui să facă toate demersurile ca să 
capete învoirea de a transporta corpul soţului la Nisa, unde el lăsase cu limbă de 
moarte să fie înmormântat. Făcu drumul până la Genua într'un tren, care de-abia se 
mişca, căci numai în trenul acesta i se permisese să încarce sicriul. Părea însă 
sortită să nu scape de nici o încercare, fie ea cât de grea, cât de macabră. Pe când 
căuta un vapor pe care să continuie călătoria, gara, unde se afla sicriul, luă foc şi 
ca nu ştiu câtva timp care cra soarta lui. In sfârşit, călătoria dramatică se sfârşi şi 
ultima dorinţă a lui Iancu fu îndeplinită. Mica pasăre friguroasă, credincioasă şi 
duioasă, se odihneşte în cimitirul plin de soare din Nisa. 

Elena se regăseşte în oraşul acela care, pentru ca, era plin de amintiri duioase, 
vrăjite, căci acolo, atât de tânără încă, iubise pentru prima oară. Timpul era 
mohorit şi o apăsa. Doreşte să revază vila unde trăise clipe atât de fericite: 
obloanele sunt trase, nu se vede nici o mişcare. Vila pare astăzi plină de umbre!... 
In aleele părăsite, de-abia poate înninta de noroi; începuse să cază o ploaie 
măruntă. Ea rupe una câte una petalele unui trandafir ofilit... 

Dacă vreodată descurajarea a putut atinge o clipilă inima înflăcărată şi 
fluşturatecă a Elenii de Racoviţă, a fost desigur în ziua aceasta cenuşie de toamnă?. 


CAPITOLUL IV 
Surâsul dansului 

In momentul acesta, în care steaua tinerii femei începe să pălească şi să apuie, 
trebuie să evocăm imaginea aceluia al cărui nume va fi legat totdeauna de acela al 
Elenii. Este numele lui Carpeaux, celebrul sculptor, care dădu frumuseţii ei 
adevărata glorie, şi, luând-o drept model, o imortaliză, graţie geniului său, 

Inainte de a întâlni pe inspiratoarea sa, el avusese, încă din copilărie, viziunea a 
ceeace avea să fie caracteristica întregii sale opere, a Dansului, pe care-l întruchipă 
în acel erou zburător, căruia Elena avea să-i împrumute radiosul ei suris, al 
dansului, de care era ca posedat şi care-i fu şi muză şi amantă. 

Să ne întoarcem cu câţiva ani înapoi. Copiii ies tocmai din şcoala Fraţilor lesuiţi 
din Valenciennes; un cârd de ştrengari a invadat strada Ursulinelor şi cu toală 
căldura ce domneşte, o iau la goană în toate direcţiile 

— Carpeaux! Carpillon, ei, Crapaud!...”:. 

El aleargă mai repede de cât ceilalţi. E mic, mic de tot, slăbuţ dar atât de 
aprins! Câte odată, cu o mişcare bruscă, îşi dă pe spate o şuviţă de păr, pe care 
sudoarea i-o lipeşte de frunte, şi continuă să fugă. 


2 Autorul german Th. Offenstetten susţine că îndată după moartea lui Racoviţă, rudele lui au 
pus mâna pe toată moştenirea, dând-o pe Elena la o parte, într'un chip destul de brutal. Merseră 
atât de departe încât nu voiră să-i dea înapoi nici măcar bijuteriile şi zestrea, pe care, plecând cu 
bolnavul, le lăsase în România. Din pricina aceasta, viitorul Elenii era problematic. Acasă la părinţi 
nu se putea întoarce, aşa că o porni în lume, începând o viaţă plină de aventuri, care avea să 
sfârşească cu o moarte în mizerie. 

3 Pe româneşte: crăpşor, crăpuleţ, crăpeeapage 

Un băiat mai mare îl ajunge din urmă. E Vassart, conşcolarul lui, mai mare cu 
un an, care are grijă de el la şcoală. 

— Ei, Crapaud, opreşte-te odată!” 

Micuţul se opreşte. Are opt ani şi pare de şase, Ochii îi strălucesc, e aprins de 
fugă: „Nu mă chiamă Crapaud”. 

— „Fie şi aşa, Jules, ascultă...” 

— „Astăzi vreau să mi se spuie cum mă chiamă. Nu-mi zice Jules. Mă chiamă 
Jean Baptist. Suntem în 24 Iunie şi e ziua mea”, şi luând-o iar la fugă: „Haide la 
bâlciu”. 

Era, în adevăr, în ziua de 24 Iunie 1835. Pe piaţa mare a orăşelului, unde se 
adună copiii, erau orînduite jocuri de tragere la ţintă, de tragere cu arcul, 
panorame, dar, mai ales, cea ce-l face pe micul Jean-Baptist să tremure de bucurie, 
sunt baracele. Intr'una din ele se anunţă „Luarea Constantinei (Algeria) cu 
apoteoza lui Napoleon”. 

In alta, „Facerea lumii”. 

Indărătul acelor pânze cenuşii, capătă viaţă tot ceeace visează imaginaţia 
copilului... 

„Luarea Constantinei.. o şarjă... soldaţi, cu baioneta la puşcă... cai în galopl!.." 

Băieţelul rămâne cu ochii la un carton, de pe care se desprind în litere mari, 
aceste cuvinte fatale: „Trei gologani intrarea”. Vai, de unde să-i aibă el! Totuşi îşi 
vârise mâna până în fundul buzunarului. Bieţii pantaloni, plin de cârpiluri, se rup şi 
degetele trec prin țesătura slabă. Ce-i pasă... el rămâne totuşi acolo... i se pare că 
vede aevea spectacolul... îl vede. 

— Jules... e vremea mesii!” 

Vassart îl strigă din spate. 

Carpeaux nu răspunde. 

Da, e vremea mesii dar supa o găseşte în toate zilele, cu varza aceea roşie, care 
e singura legumă, pe care mama lui o poate cumpăra pe preţ de nimic, la 
închiderea halelor, varza aceea roşie de care îi e greață. 

— Lasă-mă nu mi-e foame”. 

[i e ciudă pe Vassart; nepriceputul, i-a întrerupt visul. 

De altfel şi spectacolul s'a sfârşit. Mulțimea începe să iasă din barace şi se 
răspândeşte pe piaţă. Aerul e călduţ şi plăcut. Lumea forfoteşte de-alungul caselor 
bătrâneşti de lemn, de-abia mişcându-şi picioarele, în toropeala melancolică a 
acelui sfârşit de zi frumoasă, de vară. 

Dar Carpeaux nu se lasă pe tânjală. El şi-a reluat zborul. Işi caută tovărăşii, îi 
strigă. Ştie că în curând se vor aprinde focurile Sfântului Ioan. Fiecare trebuie să 
aducă partea lui la rug. 

De-alungul meterezelor, sub copacii mari, pământul este acoperit de uscături. 
Aleargă acolo, să facă legături de găteje, cu ajutorul celorlalţi băieţi. 

Incepe să se întunece. O noapte frumoasă, albastră, de Iunie. Se aud strigăte şi 
chemări limpezi în amurgul serii. Din toate unghiurile oraşului în sărbătoare, 
răzbat cântece. 

Şi deodată, în mijlocul rumoarei şi svonurilor crescânde, a pârăiturilor a 

scânteeilor, ce-şi iau sborul, - din valul de fum gros, se ridică, în noapte, o flacără 
pură şi avântată. 

Mulțimea primeşte cu urale puternice, limbile de foc. 

Isbucneşte bucuria veselă a ştrengarilor; iată-i porniţi, bătând la toate uşile şi 
cântându-şi refrenul: 

Sfântul Ion a căzut în apă 
Dar sfântul Petru l-a mântuil. 
Daţi o bucată de lemn să-l încălzim! 

Nimeni nu le refuză prinosul pentru foc, şi ei se întorc cu braţele pline la rug, 
care începe să arză cu şi mai multă tărie. 

Intr'un avânt de bucurie fără margini, copiii se iau de mână şi joacă în jurul 
focului. Carpeaux se opreşte să-i privească. Umbrele lor, prinse în vârtej, par nişte 
iele nebunatece, nişte spiriduşi zglobii; mişcarea ritmului divin îi însufleţeşte şi-i 
înobilează. Câte odată se măresc, uriaşe, mărite de lumina flăcărilor. Apar, dispar 
din nou, în jocul reflexelor schimbătoare. Tot mai repede, tot mai însufleţit se 
învârteşte jocul. Cu capetele date pe spate, deabia mai ating pământul cu 
picioarele. Se învărtesc, dansează; şi flacăra dansează cu ei! 

Intorcându-se în seara aceasta acasă, Carpeaux ducea cu el o viziune, pe care 
nu avea s'o mai uite niciodată. 

Cu toată copilăria trăită în mizerie, cu toată sănătatea lui şubredă, cu toate 
piedicile de toate felurile, pe cari trebui să le învingă, Carpeaux nu va înfăţişa în 
operele lui, decât tinereţea şi bucuria. Atins de băţul unei zîne primăvăratece, el se 
născuse la 11 Mai, şi toată opera lui e înflorită, ca gherghinele sau liliacul. Dar 
surisului acestuia de Mai, el îi adaogă mişcarea, avântul, ardoarea de a trăi, 
frenezia verii nebune. 

Venise pe lume îi momentul cel mai potrivit. Domnia lui Napoleon al III-lea fu o 
apoleoză a dansului. Atât în teatrul Varietes, unde în cadrilul în „Orfeu în infern” 
sau în finalul „Vieţii prarizicne”, toată lumea se învârteşte, toată lumea dansează, 
atât la Compiegne, la Tuilerii sau în balurile celebre pentru eleganța lor, unde 
femeile cele mai frumoase, se învârtesc în braţele cavalerilor cu uniforme 
strălucitoare, în sunetele „Dunării albastre”, fie că e vorba de Claudoche, Metella, 
Taglioni sau de prinţesa de Metternich, de Rigol-boche sau de contesa de 
Castiglione, „toată lumea se învârteşte, toată lumea dansează”, în ritmul valsurilor, 
mazurcilor sau al cadrilurilor. Ritmul acesta are pentru noi un farmec deosebit, 
farmecul melancolic al unei serbări, ce avea să se sfârşească cu o catastrofă, cu 
băltoace de sânge pe zăpadă şi cu Parisul. Parisul dansând, Parisul crinolinelor 
înfoiate de vârtejul dansului, cu Parisul ce moare de foame, şi mănâncă şoareci. 

Toată opera lui Carpeaux este pătrunsă de ritmul ameţitor al acestei epoce, 
poreclită „Petrecerea imperială”. Nu există alt sculptor, care să fi realizat, până în 
gradul acesta, miracolul mişcării zvăpăiate, al miş-cării deslănţuite în mobilitatea 
unei statui. Toate creaţiunile lui Carpeaux, sau aproape toate, dansează: Flora 
stând pe vine, cu capul şi braţele ridicate, se avântă cu o săritură graţioasă; amorul 
dezarmat, stă la picioarele unei dansatoare, ce se ridică în vârfurile degetelor; în 
mijlocul basorelictului „Sfânta Alianţă a popoarelor”, o femeie îşi ia sborul; cele 
patru părţi ale lumii, care duc globul pământesc, se învârtesc dansând. 

Carpeaux, acest artist în adevăr posedat de geniul dansului, fu, din întâmplare, 

însărcinat să execute grupul numit Dansul, pentru faţada nouei opere, pe care o 
construia atunci Garnier. Grupul acesta trebuia să simbolizeze, la început, drama 
lirică şi Carpeaux schiţase deja câteva proiecte. Dar schimbându-şi planul, Garnier 
îl rugă să lucreze alt subiect, Dansul. Era tocmai subieclul pe care-l visase... Se 
apucă cu entuziasm de studiu şi în puţin timp imagină acea bacanală, acea 
ghirlandă de femei ce înconjură personajul principal, un fel de Apolon triumfător, 
ce dominează grupul şi întruchipează arta aceasta, pe cât de fugară, pe atât de 
seducătoare. Trebuia însă să găsească un model, destoinic să personifice pe eroul 
acesta aerian sălbatec. 


In timpul tristelor zile petrecute la Nisa, Elena de Racoviţă primise o scrisoare 
dela unul din prieteni, marchizul de Pienne, un obişnuit al Iuileriilor, care, 
neliniştit de siluaţia proastă a tinerii femei, o invita să vie să stea puţin la Paris. 
Elena primi, fericită că scapă de o singurătate care o chinuia. Nimeni nu ştie unde 
se întâlni pentru prima oară Carpeaux cu această frumuseţe radioasă. Fu orbit de 
ea. In faţa figurii ei admirabile şi a părului ei arzător, care-i amintea de focul 
sfântului Ioan, el îşi dădu seama că găsise ce căutase: surâsul dansului. 

Elena, întrebată de marchizul de Pienne, primi numai decât să pozeze marelui 
artist. Nu fu deloc uimită, căci era deprinsă să fie admirată. 

In bulevardul Exelmans, în acel Auteuil, care la 1867 era încă un parc imens, 
unde nu se auzeau decât cântecul păsărelelor, între copaci măreţi, în mijlocul 
molozului, în atelierul, care se mai zidea încă, Elena zâmbea frumoasă, sculpturală, 
pe masa de model, în jurul ei se învârleau mai mulţi artişti: Henner, Leroux, iar în 
faţa ei lucra sculptorul, mare, greoi cu toată slăbiciunea lui cu faţa pământoasă, cu 
trăsăturile chinuite, sub barba ciufulită. Agitat, înfrigurat, lucra Carpeaux, despre 
care fraţii Goncourt ziceau: 

„O fire plină de nervi, apucată, exaltată; o figură necioplilă, mereu în mişcare, 
cu muşchi ce nu stau nici o clipă locului şi cu o privire de lucrător mânios. Friguri 
de geniu într'un înveliş de pietrar”. 

Din lutul, pe care degetele lui îl frământau cu înfrigurare, ieşia o minune, se 
desprindea o flacăre săltă-reaţă, izbucnea bucuria îmbătătoare a unei tinereţi 
nebune. Carpeaux îşi creea acum capo d'opera vieţii sale. Ca model pentru 
frumosul corp de adolescent, pentru care Elena poza capul, Carpeaux alesese pe un 
zidar tânăr, cules de pe slradă, care însă se mândri toată viaţa cu onoarea aceasta. 

Carpeaux avu să lupte mult până să reuşească să i se primească planul definitiv 
al grupului. Avu mereu împotriva lui spiritul de rutină al „celor oficiali”, pe care 
îndrăzneala lui îi jignea. Arhitectul noului pavilion al Luvrului, Lefuel, îi pricinuise 
atâtea neplăceri, pe când lucrase la basorelieful Florei, încât fusese nevoie ca 
Napoleon al II-lea să se urce până în vârful schelii ca să aprobe, în persoană, 
opera. 

Garnier, mai prietenos decât Lefuel, îi plictisi totuşi destul, pe când lucra grupul 
Dansului. Îl poreclise pe Carpeaux spaima arhitecţilor şi căuta mereu să-i puie bețe 
în roate: ba că grupul are prea mult relief, ba că are prea multe figuri. In primul 
său proicct, Carpeaux pusese nu mai puţin de şaptesprezece figuri şi fu nevoit să 


Page 
49 


Marcelle Fauchier Delavigne 


înlăture multe. 

Când veni vremea să-i pozeze femeile ce se învârtesc, avu alte neplăceri. 
Atitudinile erau obositoare, greu de suportat timp mai îndelungat şi femeile se 
lăsau pe tânjeală; ca să le îmbărbăteze şi să le învioreze, Carpeaux le da şampanie 
în momentele de odihnă. Asta fu de ajuns ca să înceapă bârfelile şi să pornească 
svonul că şedinţele de pozat sunt scandaloase şi că se fac adevărate orgii în 
atelierul sculptorului. 

In anul acesta, 1867, Elena avu ocazie să vază la Paris, dacă nu alte orgii, dar 
alte locuri de petrecere, mult mai strălucitoare şi mai puţin obositoare decât 
atelierul lui Carpeaux. 

Domnia lui Napoleon atinge apogeul gloriei, iar Parisul atinge apogeul veseliei 
sale săltăreţe. Parisul, pe care princesa de Maetternich îl numeşte, cam cu disprej, 
„Cabaretul Europei”, Parisul scânteiază. Anul 1867 este mănunchiului de focuri de 
artificii al imperiului. Expoziţia se deschisese, întâia expoziţie universală, care face 
să se adune toată lumea la Paris. Câmpul lui Marte, o câmpie mare şi stearpă, se 
acoperă de fel de fel de clădiri; în mijloc marele palat al expozanţilor iar de jur 
împrejur, pavilioane, grădini care de care mai pline de plăceri luxoase, cât se poate 
de atrăgătoare pentru vizitatori. Sunt mai mult decât patruzeci de mii de expozanţi 
şi „Cabaretul Europei” are onoarea să primească vizita tuturor capetelor 
încoronate. Timp de câteva luni Napoleon avu mulţi oaspeţi: pe împăratul Rusiei, 
Alexandru, pe tânărul împărat al Austriei, Franz Joseph, rece şi curtenitor, pe 
regele Prusiei, care e găzduit la Tuilerii, pe regii Belgiei, Suediei, Portugaliei, 
Greciei, Bavariei, Wuertembergului, pe prinţul Galilor, un adevărat parizian, pe 
sultan, pe vice-regele Egiptului, etc. 

Parisul este în sărbătoare şi primeşte pe oaspeţi cu multă voie bună şi eleganţă. 
Afară de Tuilerii şi ambasade, unde au loc primiri oficiale, câte alte locuri 
fermecătoare atrag pe străini! E greu numai să alegi. Restaurantele, varieteurile, 
Ledoyen în câmpiile Elizee, şi în vecinătatea lui, Mabille şi „Castelul florilor”, toate 
numele acestea evocă cuplete de vodevil şi fuste ce-şi iau zborul. 

Dar mai ales „Bulevardele”, celebrele bulevarde au un nume universal. Timp de 
douăzeci de ani, un grup întreg de personalităţi din lumea artelor, a literelor, din 
„lumea bună” a putut trăi numai într'un spaţiu de 300 de metri, pe trotuarul slâng, 
- căci pe cel drept nu se ducea nimeni - între Madeleine şi strada Drouot. Nu exista 
străin care să nu caute să cunoască paradisul acesta pământesc, despre care Alfred 
de Musset spusese: „Spaţiul cuprins între strada Grange-Batelicre şi şoseaua 
d'Antin nu e mai mare decât o aruncătură de puşcă. Spaţiul acesta, mic, plin „de 
praf sau de noroi, este, cu toate acestea, unul din locurile cele mai plăcute din 
lume. Este unul din punctele care nu prea are seamăn pe pământ şi unde este 
concentrată plăcerea. Aici trăieşte parizianul, aici se îndeasă provincialul; străinul, 
care trece pe-aici, îşi aduce aminte de el, ca de strada Toledo din Neapole, ca pe 
vremuri, de piaţeta din Veneţia. Restaurante, cafenele, teatre, băi, case de joc, 
toate sunt adunate aici; numai cu o sută de paşi, cuprinzi tot universul: De cealaltă 
parte a râului, dai peste altă lume, acolo sunt Indiile”. 

Când făcu Elena cunoştinţă cu locurile acestea, cei dintâi obişnuiţi, 
întemeetorii, nu se mai găseau acolo. Musset murise; tot aşa şi prietenul său, 
frumosul Roger de Beauvoir iar Camille Roqueplan, ofticos, îşi făcea cura de aer pe 

un acoperiş, în colţul străzii Drouot. Balzac, Eugene Sue, nenorocitul de Girard de 
Nerval, toţi dispăruseră. In anul acesta moare şi Veron, pântecosul Veron, celebru 
prin cravata sa. Incepuse declinul acestui mic regat, un declin însă strălucit. 

La Tortoni, Elena mai întâlni pe Gramont Caderousse, pe Nestor Roqueplan, pe 
Villemessant, care tocmai înființase Figaro, pe foarte elegantul Aurélien Scholl, un 
adevărat dandy, care locuia la colţul străzii Drouot şi nu depăşea nici odată strada 
Le Peletier. 

Ea revăzu pe Alphonse Karr, cu care făcuse cunostinţă, pe vremuri la Nisa. El 
se întorsese la Paris, lăsându-se de vânzarea violetelor, ca să se apuce iar de 
„viespele lui”. Originalitatea fiind la modă, el locuia într'o odaie, îmbrăcată toată în 
negru, cu geamuri violete, fără masă sau scaune; dormea îmbrăcat pe un divan şi 
scria întins pe duşumea. Beaudelaire avea o carte, legată în piele de om; o arătase 
lui Nestor Roqueplan, care nu se minună deloc: 

— In piele de om? nimic mai firesc, dragul meu. Când vei veni la mine, îţi voi 
arăta nişte pantaloni de călărie, pe cari mi i-am cusut din pielea tatei. Nu-i pun 
decât la ocazii mari”. Extravaganţele acestea care erau nişte simple copilării, o 
amuzau mult pe Elena. 

Ea îşi petrecea de multe ori serile la „Maison d'or”, situată pe bulevarde, în 
colţul străzii Laffite. Lordul Herford, unul din cel mai cunoscuţi cheflii de pe 
vremea aceea, locuia peste drum şi din ferestrele lui se vedeau ferestrele celebrului 
cabinet particular No. 6. Mulțumită înţelegerii dintre lord şi binevoitorul chelner- 
şef al restaurantului, fereastra cabinetului stătea totdeauna deschisă. 

Dar mai ales, cafeneaua Engleză o atrăgea pe Elena, care găsea toată clientela 
veselă, strălucită, ilustră a timpului. Lumea se delecta cu bucătăria minunată a lui 
Duglere, celebru pentru sosurile sale şi colecţia sa de tablouri. Aci chelnerul-şef al 
restaurantului era atât de frumos, în cât îl întimida pe Aurelien Scholl: „Nu-mi 
place, zicea el, să-mi servească un subprefect scobitorile”. Ernest avea „maniere 
bune” şi servind felurile de mâncare, îşi lua un aer de cucernicie aproape 
preoțească. 

Cafeneaua Engleză avu onoarea să fie aleasă de Meilhac şi Halevy, drept cadru 
pentru actul al patrulea al faimoasei lor „Vieţi pariziene”, opereta lui Offenbach, 
care, pusă în scenă la sfârşitul anului 1866 şi jucată în tot anul 1867, oferi 
vizitatorilor, veniți din toate unghiurile lumii, un portret binevoitor şi spiritual al 
vieții de pe atunci. 

Se poate uşor închipui ce importanţă avea o premieră în această mică provincie 
ultra pariziană, şi ce fel de premiere avură loc în anul acesta, 1867! Tinerii liceeni, 
îndrăgostiţi de frumuseţile femenine ale Comediei franceze, adorau: „Romanul unui 
tânăr sărac” şi „Domnişoara de la Seigliere”. Ei se luau la bătaie pentru Blanche 
Pierson, pe atunci încă începătoare şi căreia i se dăduse un rol, ce nu-i plăcea. 
Scaunele din galerie sburau jos în sală şi tinerii îşi sfârşiau noaptea în arest. 

In ziua de 12 Aprilie, odată cu cei dintâi muguri, vine pe lume, pe scena 
tealrului „Varietes” acea imcomparabilă Ducesă de Gerolstein, triumful Hortensei 
Schneider. Triumful fu atât de mare, încât artista, pe cât de spirituală, pe atât de 
îndrăzneață, avu o idee nebună: să intre în expoziţie prin partea rezervată 

suveranilor. Gătită, împodobită, elegantă, trufaşă, ea opreşte trăsura la poarta 
aceasta. Păzitorii sunt uluiţi. Ea îşi strigă numele cu o îndrăzneală suverană: 
„Marea ducesă de Gerolslein”, şi trăsura intră, salutată de gardiştii plini de 
respect. 

Pe dată, reţetele ei întrec pe acelea ale „Frumoasei Elene”, ale „Bărbii 
Albastre” şi chiar ale „Vieţii Pariziene”, care făcea furori. După cinsprezece zile alt 
mare sucees la teatrul Liric: „Romeo şi Julieta”, delicioasa capo d'operă a lui 
Gounod, în care doamna Carvalho este atât de fermecătoare în rolul Julietei, încât 
Patti, triumfătoarea ei rivală, zice, după ce o auzise: „Voi învăţa şi eu rolul Julietei 
şi voi face tot posibilul să-l cânt ca d-na Carvalho”. 

La 16 Mai, la Gymnase, se reprezintă Ideile d-nei Aubray. La 28 Iulie, la Palais 
Royal, se dă Gramatica de Labiche, iar la Bouffes, se reia Orfeu în Infern, pentru 
debutul Corei Pearl, în rolul lui Cupidon; apoi Ochiul plesnit a lui Hervé şi 
Frumoasa fiică a lui Perth de Bizet. Ce an minunat pentru teatru şi ce lecţie pentru 
Elena de Racoviţă, care, pe toate scenele Parisului, poate auzi, în genurile cele mai 
diferite, pe cei mai buni interpreţi! Dar ea nu se mulţumeşte numai cu atât. 

Ea pozează pentru Carpeaux şi de multe ori artistul o părăseşte, pentru a se 
duce la Tuilerii, unde fusese numit profesor de desen al prinţului moştenitor şi are 
acum un atelier în oranjeria Luvrului. Visul Elenii este să fie primilă acolo; ea 
doreşte să fie primită la Tuilerii, să revadă pe ilustrul ei partener din cadrilul de la 
Nisa şi să fie invitată la seratele împărăteşti. Nu poate însă reuşi. 

Cu toate stăruinţele marchizului de Pienne, cu toate cele câteva încercări ale lui 
Carpeaux, Tuileriile rămân neînduplecate. Prea a făcut să se vorbească mult despre 
dânsa; drama de la Geneva, cunoscută de toată lumea, face să plutească în jurul 
numelui ei o amintire de scandal. 

Ea pierde orice speranţă; împărăteasa n'o va primi niciodată. Elena simte că 
acesta este începutul prăbuşirii. 

Atunci începe să se gândească la teatru, proiect, care-i fusese totdeauna drag, 
de oarece încă în timpul şederii la bunică-sa, începuse să ia lecţii de dicţiune. De 
când văzuse, la Paris, reprezentațiile acelea excepţionale, de când luase şi ea parte 
la viaţa aceea înfrigurată, nu mai stătea la îndoială. De altfel, nici mijloacele nu-i 
mai îngăduiau. Părinţii îi tăiaseră pensia; trebuia să caute un mijloc de trai. Şi cum 
i se oferă un angajament la Viena, pleacă într'acolo. Nici măcar un an nu stătuse la 
Paris, dar un an atât de plin, atât de bogat în amintiri frumoase, încât îi va păstra 
întotdeauna parfumul. 

La plecarea ei, Carpeaux e trist dar fără regrele. La un moment dat, fermecat 
de frumuseţea ei radioasă, se gândise s'o ia în căsătorie; fusese numai o speranţă, 
care nu durase însă destul, ca să se schimbe în dezi-luzie. Un meşteşugar simplu ca 
el, la vârsta de patruzeci şi cinci de ani, nu putea să se gândească să fie soţul acelei 
mici sirene cu ochi frumoşi! Işi scoase din minte gândul acesta şi peste un an 
întâlni o fată blondă, fragedă şi drăguță, d-ra de Monfort, care-i dărui, cu dragă 
inimă, inima şi mâna. Alături de dânsa, el duse la bun sfârşit faimosul său grup. 

Fiind nevoit să lucreze la faţa locului, îşi construise o mică magazie de scânduri, 
pe faţada operei şi-şi petrecea acolo zilele, în tovărăşia tinerii sale soţii, care picta 
aquarele sau citea versuri cu glas tare. Acestea fură zilele cele mai frumoase din 
viaţa lui Carpeaux. In fiecare scară, tinerii părăseau opera şi se întorceau pe jos la 

Auteuil, în acest sfârşit de primăvară (1870) căldurile începuseră de timpuriu. 

Cele dintâi zile frumoase de vară, îi aduseră lui Carpeaux şi necazuri. Opera nu 
era încă isprăvită, iar gazetarii şi confrații începuseră să-l defăimeze. Criticele lor 
sunt aspre, injurioase: „Viziuni de orgie”, „O bacanală de beţie”, „O frenezie de 
destrăbălare”. Impotriva artistului se deslăţuieşte o adevărată cabală. Decum 
isprăveşte grupul şi-l expune publicului, se ridică un strigăt general de indignare. 
Opera nu este înţeleasă. Lumea râde, face glume. 

„Dacă dansatoarea din dreapta ar fi arestată, pentru delictul evident de beţie, 
tot grupul s'ar prăbuşi”. 

Numai Alexandre Dumas-fiul îl admiră şi exclamă: „E Marsilieza Dansului!” 

Carpeaux nu se miră. Aşa fusese la apariţia tuturor operelor sale: Ugolin, opera 
lui de la Roma, fusese refuzată de mai mult de douăzeci de ori; frontonul primăriei 
din Valenciennes nu fusese socotit nici odată ca o încercare izbulită, şi ca să i se 
primească grupul Florei, trebuise să recurgă la sprijinul împăratului. 

De data aceasta, bătălia e mai grozavă, mult mai brutală şi Carpeaux suferă, de 
dragul tinerii sale soţii. Grupul e insultat, batjocorit în mod josnic. Şi cum Garnier 
susţine pe artist şi opera lui, e şi el insultat. E o adevărată revoluţie în Paris. 
Napoleon se împotriveşte întregii opinii publice. Dar într'o dimineaţă, lumea se 
adună în faţa Operei: grupul fusese murdărit cu cerneală, peste noapte. 

E la începutul verii, în Iulie. Vremea e frumoasă, lumea forfoteşte pe străzi; toţi 
se opresc murmurând, în faţa grupului. Câte odată izbucnesc chiar certuri. Trebuie 
cu ori ce preţ să se puie capăt scandalului. Mareşalul Vaillant, guvernatorul 
Parisului, dă ordin să se îndepărteze grupul. Se vorbeşte chiar de sculptorul, căruia 
i se dăduse însărcinarea de a executa alt grup. Garnier, voind să salveze opera, pe 
care o admira, propuse să fie pusă în foaierul dansului. Se putea loc mai potrivit? 
De la stelele cele mari, până la cele din urmă balerine, toate ţipă cât le ţine gura; 
nu vor să primească grupul accla care le dezonorează... 

In ziua de 153 Iulie, Parisul gâfâie de căldură; o ceaţă groasă apasă asupra 
oraşului. Se simte că se apropie furtuna. Telegrama de la Ems fusese expediată. 
Studenţii trec pe străzi cu drapele, cântând Marsilieza; de la ferestre se strigă: „Le 
Berlin!” Se mobilizează. Peste tot se văd numai chipiuri mici, roşii şi tunici 
albastre, pe talie. Nimeni nu se mai gândeşte la Carpeaux, la grupul lui şi la Operă. 
Lumea o porneşte la Berlin, să bată pe Prusieni!... 

Şi datorită acestei hotăriri fatale, datorită războiului, capo d'opera lui Carpeaux 
îşi putu păstra locul pe care-l ocupă şi acum, în piaţa Operei. Şi Elena, mica şi 
frumoasa prusiană, ce domină grupul, surâzând şi bătând din tamburină, văzu pe 
compatrioţii săi intrând la Paris, cu cizme şi coifuri, şi defilând, ca nişte stăpâni, 
între două rânduri de faţade, cu obloanele închise hermetic!... 

CAPITOLUL V. 
Ceeace nu iartă 
In drum spre Viena, Elena se opri mai întâi la Munchen, unde o chemau 

părinţii, care-şi manifestaseră marea dorinţă de a o vedea. Ea e foarte uimită, căci 
nu mai dăduseră nici un semn de vieaţă, în ultimul timp, dar se supune. Ei o 
primesc cu multe demonstraţii de dragoste. Elena nu se mai îndoieşte că e vorba de 
vre-o cursă. In adevăr îi pregătiseră o surpriză. Decum şoseşte, îi este recomandat 
baronul Schack, un candidat bătrân, pe cât de bogat, pe atât de urit, bâlbâit, 
ridicul; ea îl respinge cu groază şi cu această faptă, pierde şi ultima ocazie de a se 
mai împăca cu părinţii. Gestul este foarte neprevăzător, căci Elena este lipsită cu 
totul de mijloace. Dar ea nu ţine la bani şi lucrează totdeauna numai după bunul ei 
plac. 

Pe vremea aceea, toate gândurile îi sunt la teatru şi cum directorul general al 
teatrelor din Berlin îi dă speranţe, ea înlătură cu aceeaş neînduplecare, şi pe alţi 
candidaţi, un mare bogătaş englez şi un colonel de Stat Major trimis de Bismarck. 

Acesta venise cu alte gânduri, Bismarck îl trimisese să se intereseze dacă 
„Frumoasa Elenă” era bună patriotă şi dacă nu s'ar învoi să „lucreze pentru 
patrie”! E inteligenţă, toată lumea o ştie, şi ar fi în stare să facă mari servicii 
politice. I se propuse o şedere la Paris, cu cont deschis la cele mai bune croitorese, 
modiste, bijutieri, etc... dar ca refuză. Rolul unci Paiva, ajunsă contesă Henkel de 
Donesmark şi servitoare devotată a Prusiei, n'o tentează. 

Păstrase oare din trecerea prin Paris vre-o amintire, care o opreşte de la 
această faptă? Greu de crezut. Elena n'a dat nici odată dovadă de o inimă prea 
simţitoare şi pare destul de lipsită de scrupule, ca să poată admite trădarea. De 
altfel, când colonelul vine iar să-i dea o lecţie de scris cifrat, ea simte plăcere să se 
iniţieze în tainele alfabetelor şi cifrurilor secrete, de cari se serveau în diplomaţie. 
Colonelul crede o clipă că-şi va schimba gândul, dar speranţa aceasta nu durează 
mult. Elena îi dă repede să înţeleagă că nu mai doreşte să-l vază. Studiul cifrurilor 
încetase să-i mai facă plăcere, şi frumoasele mustăţi ale colonelului de-asemenea. 
Când veni să-i facă vizita de adio, îi aduse, ca omagiu, un autograf preţios: era 
răspunsul lui Bismarck la raportul pe care i-l trimisese colonelul asupra 
întrevederilor, pe cari le avusese cu Elena. Pe margine, cancelarul notase: „Foarte 
frumos. Dar e mai de grabă raportul unui student îndrăgostit, decât al unui ofiţer 
superior iscusit”. 

Elena făcuse iar o cucerire. 

După puţin timp, o vedem la Schwerin, unde repetă primul rol cu Siegwald 
Friedmann, un tânăr actor german, destul de celebru pe vremea aceea în lumea 
teatrelor. Se puneau mari speranţe în el, speranţe care însă nu se realizară. Elena, 
beată de fericire, ascultă cu inima turburată declaraţiile de dragoste ale acestui 
partener seducător. Uitând, la vederea lui, pe ofiţerul de marină, pe lancu de 
Racoviţă şi chiar pe Lassalle, sfârşeşte prin a cădea în braţele lui. Ea, care refuzase 
atâtea partide strălucite, se căsătoreşte cu tănărul acesta frumos, pe care-l crede 
talentat şi care-i spune pe scenă tirade înflăcărate, ce fac parte numai din text. 

Căsătoria lor durează cinci ani, dela 1868 până la 1873. Cinci ani de fericire, 
zice ea, şi de dragoste, dar mai ales cinci ani de teatru, la început la Schwerin, la 

teatrul Marelui Duce, unde-şi face debutul, apoi la Berlin, şi în cele din urmă, la 
Viena, unde, mulţumită renumelui soţului ei, poate să joace timp de doui ani, sub 
remarcabila direcţie a lui Henric Laube. 

Avea oare talent, frumoasa princesă? Totul ne face să credem că nu. Succesele 
pe care le avusese la început şi care o făcuseră să aibă oare cari iluzii, se datorau 
mai ales frumuseţii ei şi amintirii scandalului legat de numele ei. Ea debutase într'o 
piesă, pe care Paul Lindau o scrisese anume pentru dânsa; evoca unele fapte din 
viaţa ei intimă şi-i descria caracterul. Drama aceasta, cu titlul „Maria Magdalena”, i 
se păruse cea mai frumoasă dramă ce fusese vreodată scrisă. Rolul îl studie cu 
Laube, pe vremea aceea regisor. Ea fu foarte încântată de talentul omuleţului 
acestuia grozav de urit, cu faţa de câine, îmbrăcat totdeauna ca la bal mascat, cu o 
pălărie imensă şi cu un pled pe umeri, căruia, când îi da replica, în locul titularului 
rolului de june prim, trăsăturile groteşti îi dispar, vocea lui răguşită şi brutală 
capătă o dulceaţă turburătoare şi puterea de seducţie îi devine irezistibilă. 

Se va îndrăgosti de Laube? Nu, dar în clipa aceasla este îndrăgostită de arta sa, 
căreia i se dă cu aceeaş patimă, cum se dă şi iubiţilor. Este încântată de rolul ei de 
comediană; se lasă cu totul prada lui şi declară că are adevărate triumfuri. Cariera 
ei teatrală, foarte modestă şi ştearsă, ne obligă să punem la îndoială această 
afirmaţie. 

Dacă ar fi avut cu adevărat talent, n'ar fi scris mai târziu: „Rampa m'a atras 
numai în mod trecător”. Dar acum e la începutul carierii şi e încântată de noua ei 
vieaţă în acest oraş celebru prin seducţiunile lui. 

In 1870, pe când Parisul suferă şi moare de foame, Viena e în plină înflorire. 
Este tocmai epoca în care oraşul acesta, închis până acuma întrun brâu de 
bastioane şi meterezuri, cari îi dădeau înfăţişarea de teatru de război, începe să se 
întinză, să se lărgească şi să-şi rupă barierile. Bulevardele, parcurile înlocuiesc 
povâr-nişurile şi şanţurile. Un oraş nou se ridică în jurul celui vechiu, un oraş 
elegant, strălucilor, al cărui autor este Franz Joseph, marele muncitor, omul rece, 
meticulos, exact, care ţine ca totul să se facă la momentul potrivit, supus tradiţiilor, 
metodic şi lucrând neincelat, fără să-şi cruţe puterile. Când suferă, căci nu e scutit 
de suferinţă, o face în ascuns. Are spiritul prea milităros, ca să lase pe alţii să 
ghicească că, sub uniformă, bate o inimă; soţia lui, frumoasa împărăteasă a 
singurătăţii, cum a numit-o Barres, trăise foarte puţin cu el. Fiul lor avea să moară 
în împrejurări atât de tragice; dar să nu vorbim de viilor... Impărăteasa, de o 
frumuseţe fără de seamăn, locuieşte încă în capitală, prinţul este încă un copil care 
dă mari speranţe Vienei, unde în fiecare zi apare câte un nou palat sau o nouă 
grădină. Viena vibrează de sunetele viorilor ţigăneşti. Valsul, celebrul vals vienez, 
îşi scandează ritmul ameţitor, sub cununile de lumini ce străluceau în nopţile 
albastre. 

Elena, părăsind Parisul cu petrecerile lui împărăteşti, regăseşte la Viena 
aceleaşi petreceri. Dar ca şi la Paris, ea nu numai că nu se poate apropia de curtea 
împărătească, şi mai severă decât cea de la Tuilerii, dar nici nu reuşeşte să ia parte 
la viaţa mondenă, ci trebuie să se mulţumească numai cu societatea artiştilor. Din 
fericire, sunt mulţi artişti şi cât se poate de fermecători. Ea freeventează mai ales 

casa regisorului Henric Laube, care primeşte foarte des, dela cinci la şapte, toate 
personalităţile artistice şi teatrale. 

Intr'o seară, obosită, Elena urcă agale cele şase elaje ce duc la locuinţa lui 
Laube, când e întrecută de o tânără femeic, elegantă, zveltă, graţioasă şi care urcă 
scara cu sprinteneală de pasăre. 

Cum intră, Elena o zăreşte pe fermecătoarea necunoscută, îmbrăcată într'o 
toaletă albă. Are faţa încadrată de bucle brune, pieptănate după moda englezească, 
o talie de viespe şi cele mai frumoase picioruşe din lume. Este Fanny Elssler, 
celebra dansatoare, aceea care se zice că distrase o clipă melancolia ducelui de 
Reichstadt şi care avusese în viaţa ei succese atât de mari, încât D-na de 
Metternich putuse să scrie în memoriile ei: 

„Incă de copilă, mama m'a dus la operă, să văd baletul Giselei, pentru ca să 
învăţ de la „divina Fanny” ce înseamnă măreție şi adevărată graţie. Ea e aceea care 
a trezit în mine dragostea şi entuziasmul pentru artă”. 

Şi toluşi când a întâlnit-o Elena, trebuia să fi avut şaptezeci de ani! Tânăra 
femeie ascultă, încântată, povestirile acestei femei privilegiale de soartă şi căreia 
timpul îi făcuse numai daruri, fără să-i ceară nimic în schimb. Fanny istoriseşte din 
amintirile ei... Debutul, ca copilă, în teatrul din Viena, apoi Neapole, Milano, 
bucuria ei că poate studia chiar în ţara dansului şi a soarelui, în şcoala celebră dela 
Milano. 

Apoi Londra, pe urmă Paris, unde cu toată existenţa celebrei Taglioni, ca 
reuşeşte fără greutate, să aibă adevărate succese; în sfârşit, plecarea în America, 
unde cunoaşte beţia gloriei. E dusă în triumf, caii îi sunt deshămaţi de la trăsură de 
către admiratori, care se înhamă ca s'o ducă acasă pe frumoasa balerină, şi Fanny 
îşi aminteşte de florile, uralele, aplauzele de-atunci... 

Ce viaţă frumoasă! 

Elena ascultă, ameţită, visătoare. 

Dansul trece iarăşi pe lângă dânsa. 

Iat-o din nou la lucru, turburată de această întâlnire. Repetă aproape în fiecare 
zi, dar când părăseşte teatrul, singură sau cu vreo prietenă, se simte tristă, ca orice 
artist necunoscut. 

In fiecare seară, după spectacol, cinează intr'un restaurant din apropiere. Işi 
petrece o parte din noapte cu prietenii, pictori şi muzicanți, apoi, mai târziu, se 
duce la cafeneau Walche, unde regăseşte pe alţi prieteni şi nu se întoarce acasă 
decât spre dimineaţă. Nopțile i se scurg astfel printre artişti. 

Intr'o seară, Lembach, unul din cei mai credincioşi admiratori ai ei, aduce pe 
pictorul Hans Mackart, care doreşte să-i facă cunoştinţa. Pe vremea acea, Mackart 
era idolul Vienei. Se spunea că femeile erau atât de îndrăgostite de el, încât îşi 
făceau scene de gelozie în public. Avea treizeci de ani, părul vâlvoi, o barbă mare şi 
o frumuseţe romantică. Era rece din fire, vorbea puţin şi era în stare să nu scoată o 
vorbă, în tot timpul unui prânz. Muţenia lui scotea pe mulţi din sărite şi se 
povesteşte că o vecină de masă i se adresase odată, după ce se servise friptura, cu 
cuvintele: „Ce-ar fi, dacă am vorbi acum şi despre altceva?”. 

La prima întâlnire, Elenii nu-i plăcu: „Era un om mic de statură, cu pantalonaşi 
scurţi, cu un spenţer de catifea, cu cisme a la Suvarof şi cu o chică uriaşă”. Ce-ar fi 
zis don-Juanul acela de o asemenea părere, şi mai ales, din gura Elenii? 

Cu câţiva ani în urmă, întâmplarea îl pusese odată în faţa tinerii femei. Din ziua 
aceea hrănea pentru ea o admiraţie fără de margini şi visa să poată lucra după un 
model atât de fermecător. 

Visul era să i se înfăptuiască în cele din urmă. Pentru dânsa îşi părăsi muţenia 
obişnuită şi Elena petrecu ore pline de farmec în atelierul lui, unde el îi vorbea, cu 
mult spirit şi pricepere, despre arta sa. 

In scurt timp, ca fu modelul lui preferat, inspiratoarea lui, cum fusese şi a lui 
Carpeaux. El o pictă în toate atitudinele şi în cele mai variate costume. 

Mackart, foarte bun la inimă, înființase în atelierul său, un fel de casă de ajutor. 
Banii se găseau în sertarul unei mobile din timpul renaşterii italiene, pe care toţi 
confrații şi prietenii, mai puţin favorizați de soartă, îl cunoşteau foarte bine. Când 
fondurile se epuizau şi Mackart vedea pe vre-unul din clienţi că deschide sertarul 
şi-l închide apoi, cu tristeţe, fără să ia ceva, el exclama: 

„Fii liniştit. Am să fac iar un portret de-al Elenii”. 

Şi Elena poza iar pentru vre-o bacantă sau venețiană. 

Datorită acestor arlişti, ea mai putu să petreacă câteva clipe de fericire, 
simțindu-se încă frumoasă şi admirată. Liszt, văzând-o odată pozând, fu aşa de 
încântat de frumuseţea ei, încât veni a doua zi în atelierul lui Mackart, ca să cânte 
numai pentru ea. 

Schesinger, gazetarul, căruia îi dăruise o fotografie cu iscălitura şi cu deviza ei: 
„Aşa sunt eu!”, regretă că fotografia nu poate reda culorile „reflexul de aur al 
acestui păr, căruia - zice el - se datora seducţiunea misterioasă şi fatală a acestei 
femei”. Vorbeşte apoi de silueta ei zveltă, elegantă şi voinică în acelaş timp, care îi 
dădea impresia unei amazoane de salon. Felul ei trufaş de a-şi ţine capul, 
atitudinea ei măreaţă, păreau că-i confirmă deviza: „Aşa sunt eu!”, Şi cu toate 
acestea, în firea ei se găsesc o mice de contraste - adaogă el - care dovedesc că la 
naştere a fost dăruită atât de zînele cele bune cât şi de cele rele: o voinţă 
încăpăţănată şi o slăbiciune destul de vădilă; o insensibilitate de ghiaţă şi o duioşie 
de copil; sete de lux, de bunăstare şi, în acelaş timp, o inaptitudine complectă de a- 
şi procura bani!”. 

Gazelarul voia să-i facă portretul moral. Dar chestia este foarte delicată. Elena 
pare să fi avut o fire foarte complicată. Dar în care clipă, a fost cu adevărat 
sinceră? Problemă foarte greu de deslegat! Pe deoparte o vedem că ascultă de o 
impulsie momentană, fără o clipă de şovăire, fără să stea la gânduri, ca o fiinţă 
simplă şi primitivă, care se conduce numai de instinct. 

Pe de altă parte, însă, Elenii îi place prea mult teatrul, e prea feminină, prea 
cochetă, ca să poată fi cu totul sinceră. Câte femei există, mai ales dintre acelea 
cărora frumuseţea le dă oare care importanţă, care să nu-şi vopsească cuvintele şi 
faptele, cum îşi vopsesc faţa? Nu mai încape îndoială că Elena îşi compunea de 
multe ori atitudinea, adesea cu o desinvoltură cinică. 

Un scriitor german, care nu şi-a dat în vileag numele, şi care în tinereţe, o 
întâlnise de multe ori pe principesa de Racoviţă şi avea mare admiraţie pentru ca, 
povesteşte mai târziu, în 1872, că, pe când trăia la Munchen, într'o odaie mobilată: 
„care nu-mi fu mirarea şi încurcătura, când, într'o bună dimineaţă, o văzui pe D-ra 

Elena, intrând în odaia mea! N'o mai văzusem de mulţi ani. Ştiam că face teatru în 
Germania. Ea intră veselă, surâzătoare frumoasă coz, cu părul ei superb, roşcat, cu 
un şal stacojiu pe umeri şi un bastonaş mic în mână. Imi vorbi de rolul, pe care 
avea să-l creeze în curând, într'o dramă populară, al cărei subiect era moartea lui 
Lassalle. Apoi pe neaşteptate: „Fii bun şi-mi arată colecţia dumitale”. Scritorul avea 
câteva tablouri interesante, între cari şi portretul lui Lassalle pe patul de moarte. 

„Ea îşi dădu păreri pline de finele despre toate tablourile şi făcu observaţii 
originale, Apoi, arătând cu bastonaşul tabloul lui Lassalle, fără să clipească din ochi 
şi cu un aer de dispreţ: „Lassalle-ul d-tale este foarte reuşit ca asemănare”. 

Tot aşa, în ziua de 1 Septembrie, când mai era în legături cu dânsul, şase ani 
împliniţi dela moartea lui Lassalle, ea îi trimise biletul acesta: „Scumpe şi spiritual 
prietin, în clipa aceasta, am primit amabila dumitale scrisoare şi inima mea îţi 
trimite o salulare amicală. Sunt pe cale să dau buclelor mele (pe cari le găseşti atât 
de frumoase) forma cea mai avantagioasă, pentrucă mă duc la fotograf. Gândeşte- 
te puţin la minc, când îţi pocneşti degetele în aer, cum ţi-e obiceiul. Sau poate nu-i 
adevărat? Apoi dacă visezi şi figura mea trece prin imaginaţia d-tale nebună, le rog 
să nu ia forma aceea burgheză, pe care o urăsc atâta. Se poate? Adio pentru ziua 
de azi; mâine vei avea încă o fărămitură din proza meat Cu totul a d-tale, Elenat 

P. S. Astăzi este aniversarea morţii lui Lassalle. Te rog, gândeşte-te puţin la 
mine". 

Elena face pe curagioasa, îşi păstrează acelaş aer de cuceritoare, dar cu toate 
că nu o mărturiseşte, lumea observă că angajamentele la Viena se fac tot mai rare 
şi că mijloacele băneşti îi sunt pe sfârşite. 

De aceea pleacă prin turneu, prin diferite oraşe ale Germaniei, singură, cu 
buzunarul gol şi alergând după bani. 

Se ştie ce sunt turneurile din provincie pentru artiştii nu tocmai talentaţi. 
Obligaţi să joace piese prost montale, cu decoruri rele, cu camarazi plictisiţi, ce nu- 
şi ştiu rolurile, cu directori arţăgoşi. trebuie să joace în săli de cele mai multe ori 
goale. Elena trece prin toate necazurile, prin toate umilinţele, chiar şi prin acelea 
de a se vedea cu totul trecută cu vedere, sau să i se facă scandal. 

Se pare că-i plăcea mai mult alternativa a doua. In tot cazul nu se dă nici odată 
îndărât de la provocări. Inconştienţa îi merge uneori până la sfidare. Astfel a 
procedat la Breslau, oraşul natal al lui Lassalle, în anul 1874. Ştiind că are 
oarecare asemănare cu dânsul, când se îmbracă bărbăteşte, nu se sfieşte să joace 
rolul eroului, într'o dramă, ce tratează despre moartea lui. 

Populaţia este în fierbere, tinerii manifestează în faţa teatrului şi partidul 
socialist lipeşte afişe, în cari o insultă pe artistă. Autorităţile vor să interzică 
spectacolul, dar Elena se împatriveşte. 

In ziua reprezentaţiei, pe când se odihneşte în odaia ei de la hotel, un bărbat, 
un muncitor, cere să-i vorbească. Ea îl primeşte. E unul din şefii partidului socialist. 
El o previne că diseară va avea loc o manifestaţie ostilă; o poate împiedica, şi este 
foarte îngrijat; ar fi mult mai prudent să nu apară. Elena însă nu ştie ce e frica. Va 
juca dar e emoţionată de această dovadă de simpatie şi-i mulţumeşte protectorului. 
El îi spune atunci că o admiră şi-i cere amănunte asupra dramei care pricinuise 
moarte lui Lassalle, adăogând că nu poate crede în trădarea tinerii femei, ea având 
ochi prea frumoşi, ca să poată avea un suflet urât. Elena îi jură că n'a fost decât o 

victimă şi omul pleacă mulţumit. Seara, în clipa în care apare pe seenă, toată sala o 
flueră şi o huduicşte, iar la ieşirea din teatru, grupuri de oameni ameninţători o 
înconjoară, dar protectorul de dimineaţă se apropie de dânsa şi o conduce la hotel. 

Nici în alte oraşe turneul nu e mai norocos. 

La Muenster, la uşa unui teatru mizerabil se poale ceti afişul: 

„Pentru debutul d-nei Elena de Racoviţă...” 

Şi într'o cafenea din apropiere, consumatorii râzând, fac această reflecţie, 
înainte de reprezentaţie: 

„Joacă diseară rolul unei femei cinstite. Trebuie să fie foarte caraghios. O să mă 
duc să văd şi eu!” 

Ea plecă mai departe: Dresda, Stettin. Dar cu timpul curajul o părăseşte; e 
obosită, nu se simte bine. Poate că la Paris, va regăsi puţin din energia, din 
bărbăţia de altă dată. 

Pleacă acolo, în anul 1875. 

Ce schimbare! 

Se schimbase ea! Se schimbase oraşul? 

Şi ea, şi oraşul, din nenorocire. Ea îmbătrânită, are treizeci şi trei de an. Pe 
vremea aceea treizeci şi trei de ani nu mai însemnau tinereţe. Balzac scrisese: 
„Femeia la treizeci de ani”. Era o etapă, o treaptă în viaţă, mai ales într'o viaţă atât 
de agitată ca a ei. 

Şi Parisul îmbătrănise, în câteva luni, ca o femeie ce suferă. Se făcuse serios, 
Aceasta nu era pe placul Elenii, Cu atât mai mult, cu cât toată restrişlea, ce se 
abătuse peste oraş, se datora compatrioţilor ei. 

Cu toate că nu i se arată duşmănia pe faţă, Elena o simte. 

Ea ştia că, cu câteva zile înainle, trebuise să se întrerupă un o audiție muzicală 
din Wagner, în sala Pas-deloup, din pricina ostilităţii publicului. 

La Figaro, regăseşte pe Albert Wolff, un prieten inteligent şi foarte urât. Era 
îndoit de spate, cu buze groase şi răsfrânte, şi cu o înfăţişare atât de ciudată, încât 
un confrate răutăcios îşi începuse odată o conferinţă, cu cuvintele: „Doamnelor, 
Domnilor şi Albert Wolff”, Gluma aceasta se sfârşise cu un duel. 

Wolff o plimbă prin Paris, prin Parisul încă plin de răni sângerânde. Peste tot 
găseşte numai ruine şi amintiri triste. Primăria este o grămadă de cenuşe, tot aşa 
palatul Legiunii de onoare şi ministerul de finanţe. 

Străbătând piaţa Concordiei, zăreşte statuia Strasburgului; s'ar zice că e un 
mormânt sub grămada de coroane şi zăbranice. 

La fiecare colţ de stradă, vede case dărâmate, găuri căscate. 

Pe piaja Vendôme, coloana culcată la pământ, pare un cadavru. 

Şi ceeace o emoţionează mai mult: Palatul Tuileriilor, pe care ori de câte ori 
trecuse pe cheiuri, îi aruncase o privire de invidie, palatul acela nu mai e acum 
decât o grămadă de pietre, din care se ridică rămăşiţe de ziduri înegrite. 

Wolff ar voi s'o distreze; îi propune să vie la balul mascat al Operei şi să vază 
capo d'opera lui Garnier, dusă, în cele din urmă la bun sfârşit. Fusese inaugurată 
cu câteva luni mai înainte, la 5 Ianuarie 1875, în prezenţa regelui Alfons al XII-lea 
al Spanici, a reginei Izabela şi a Lord-Major-ului Londrei. Adunarea fusese din cele 

mai strălucite. Wolff continuă să vorbească... 

Elena nu-l mai ascultă. I se pare că se trezesc fantome. Bulevardul Exelmans îi 
reapare în minte, cu şedinţele de poză; vede pe impetuosul artist, care îmbătat de 
surâsul ei, scoate din el ceeace căutase cu infrigurare: „Vieaţa!”. 

— Bine, ne vom duce şi la Operă, dar mai întâi hai să-l vedem pe Carpeaux. 

Dar vai! Carpeaux murise cu puţin timp înainte, la Courbevoie, la prinţul 
Stirbey. Murise în chinuri groaznice, câteva zile după inaugurarea Operei. Wolff îi 
dă un jurnal vechiu numai de câteva săptămâni şi ea citeşte: 

„Luni scara, la orele opt, începu agonia care fu teribilă. Boala ce atacase natura 
aceasta atât de bărbată, trebuie să fi fost grozavă, ca să fie în stare să-i zmulgă 
acele ţipete, cari nu conteniră şi în cari se distingeau mai ales cuvântul: „Vieaţa! 
Vieaţa”. 

Vieaţa aceea pe care o iubise atât de mult, pe care ştiuse s'o insufle tuturor 
creaţiilor sale, cheltuindu-şi ultimile puteri, viaţa aceea a găsise pe faţa Elenii! 

Ea nu mai voeşte să auză de bal. De altfel nici nu mai e vreme de petreceri. 
Oraşul, sârguincios şi cuminte, nu se mai gândeşte la petreceri; el lucrează. 

Pe Elena o obsedează amintirile. Ar voi să le alunge, căci prea o întristează. Ea 
revede celebra statuie şi nu se mai recunoaşte în adolescentul voios, care-i surâde. 
Este ea cu adevărat? Inima i se strânge de groază. Mai bine e să plece. 

Părăseşte Parisul şi se întoarce în Germania, în imperiul cel nou, triumfător şi 
milităros, unde iarăşi nu se simte bine. Toate o jignesc, toate o plictisesc; se simte 
ca o epavă, între navigatorii aceia gălăgioşi. Vrea să facă din nou teatru, Dar 
sănătatea îi e din ce în ce mai şubredă; şi doctorii îi ordonă odihnă, schimbare de 
aer, Italia, soare. Pleacă... dar la Petersburg. 

Elena spune că nu ştie ce o atrăgea atunci în Rusia: „o intuiţie misterioasă, 
căreia nu i se putea împotrivi, o împinsese atunci spre ţara aceea”. 

Sau poate că amintirea tânărului rus, pe care întâmplarea o făcuse să-l 
întâlnească în gara din Kissingen, în Bavaria? Se pare că întâlnirea aceasta e 
preludiul unui sentiment, poate cel mai adânc şi mai durabil din viaţa ei. Cu toate 
acestea ea povesteşte că la prânzul, la care-l văzuse întâia oară pe tânăr, nici „nu-l 
băgase în seamă”. 

Ceeace e cu adevărat miraculos în firea acestei femei este repeziciunea cu care 
reacţionează. Işi păstrase neatinsă toată tinereţea şi frăgezimea de simtire. Poate 
părea o clipă obosită, abătută, îmbătrănită. E de ajuns numai o întâlnire ca să i se 
şteargă din minte toate amintirile urâte şi să aibă din nou două zeci de ani. Intr'o 
dimineaţă, pe peronul gării din Kissingen, pe când aştepta trenul, care din fericire, 
nu mai venea, ea revăzu pe tănărul rus. El îi aduse aminte de prima întâlnire şi 
începură să vorbească despre lucruri, pe cari Elena le ştia: despre socialism, de 
cursurile lui Lassalle, de Karl Marx, de literatura germană, franceză, engleză, rusă, 
italiană, şi altele. Trenul intră în gară. Elena se urcă, vorbind mereu. Mai surâde 
încă, din fereastră, tânărului, care, rămas pe peron, o urmăreşte cu ochii. Trenul se 
pune în mişcare. 

Nu ştia nimic despre frumosul necunoscut, nici măcar numele lui, dar îl iubea! 

Rusia avea să-i pregătească multe surprize. 

Elena, revoluţionara, înflăcărata adeptă a lui Lassalle, se găseşte deodată în 
ţara cea mai aristocrată, în ţara cea mai feodală a epocii. Şi absolut singură, fără să 

aibă pe cineva care s'o influenţeze, să-i mai modereze temperamentul năvalnic. Ea 
se dădu cu trup şi suflet partidului nihilist, care începuse deja să semene revolta în 
Rusia. Tolstoi deveni idolul ei. Ea se înduioşează de soarta nenorociţilor 
condamnaţi politic din fortăreaţa Petru şi Pavel, cari sufereau acolo chinuri 
negrăite. Dar mai ales sc interesează de un doctor, pe care îl întâlnise de câteva ori 
şi cu care legase prielenie. Intr'o noapte, el fusese arestat, pentru că procurase 
morfină unui biet nenorocit, smuls de lângă ai lui, ca să fie închis în înfricoşătoarea 
fortăreață. Elena căută să-l vază, să-i trimeată de-ale mâncării, dar cu toate 
silinţele, nu reuşeşte. Incepu să piarză curajul, când află că nenorocitul, din pricina 
tratamentului rău, se îmbolnăvise de plămâni şi că era ameninţat să-şi piarză şi 
vederea. 

Elena, care păruse că nu are inimă, când fusese vorba de Lassalle sau de 
Racoviţă, de data aceasta se înduioşează de suferinţele acestui necunoscut şi face 
tot ce-i stă în putinţă să-i îndulcească viaţa. 

Se duce la Petersburg, cu două scrisori de recomandaţie pentru două 
personagii importante: generalul Trepov, şeful poliţiei ţariste şi generalul 
Mesenţov, directorul poliţiei secrele. Se duce mai întâi la generalul Trepov, care îi 
spune că chestia nu mai depinde de el şi o trimite la generalul Mesenţov. Aceasta, 
cu surâsul cel mai amabil, o trimite din nou la generalul Trepov, şi jocul continuă 
astfel, cu zâmbele amabile şi răspunsuri în doui peri, până în ziua când generalul 
Trepov, cu toate că-i oferise un pahar de ceai, îi dă sfatul să nu se mai ocupe cu 
atâta stăruinţă de această afacere, căci şi-ar putea atrage mari neplăceri. Elena nu 
mai are ce face; ca se închide în odaia de hotel, foarte tristă, neavând pe nimeni. 
Intr'o zi cineva îi bate la uşă. 

Este tânărul cel frumos, necunoscutul. A aflat de prezenţa ei la Petersburg şi a 
voit s'o vază. Se prezintă: Sergiu de Şevici, nepotul contelui Bludov, funcţionar la 
Senat. Unul din fraţii lui este diplomat, celălalt este guvernatorul unui mare judeţ 
de la Sud. Lumea capătă numai decât altă culoare în ochii Elenei; cerul i se pare 
mai strălucitor, soarele o încântă iar. Rusia este o ţară fermecătoare. Sergiu şi 
Elena nu se mai despart. Se plimbă cu troica sau cu sania, noaptea, pe zăpadă: 
„Nopțile albe, minunatele nopţi albe, luminoase şi geroase, în care nu se poate 
dormi, în care lumea îşi cheltueşte focul în curse repezi cu troica sau în legănatul 
micilor vaporaşe pe Neva”. Ea e ameţită de viteză şi de zăpadă, e beată de 
dragoste. 

Dar viaţa are cerinţele ci, pe cari dragostea şi căutarea utopică a fericirii nu le 
poate mulţumi. Elena şi Sergiu se hotăresc să se căsătorească şi să plece în 
America. Astfel începe o odisee tristă şi nenorocită. Se îmbarcară ca nişte eroi, cari 
pleacă să cucerească lumea nouă, cu buzunarele goale. Elena în braţele iubitului, 
începe din nou să făurească visuri. Ţara libertăţii îi chiamă; ei se depărtează cu 
inima uşoară de bătrâna Europă, paralizată de tradiţiile ei. 

Fanny Elssler nu repurtase tot în America cele mai mari triumfuri? 

Dar vai! iluziile lor cad repede în baltă. 

Sosiţi la New-York, li se oferă o locuinţă foarte modestă, pentru 200 de mărci pe 
săptămână, fără foc şi lumină. Observă apoi că rochiile şi bijuteriile i-au dispărut. 

Face o plângere la poliţie, dar se convinge repede că poliţia e de acord cu hoţii. 
Soţul ei, după câteva zile de căutare, găsise un loc de redactor în ziarul The World; 
iar ea găseşte, în sfârşit, un angajament la teatrul din San-Francisco. Lefurile sunt 
însă foarte mici. Ei trebue să se socotească totuşi, foarte fericiţi, când văd ce soartă 
au alţi europeni, veniţi acolo să-şi caute norocul. Un tănăr austriac, de familie 
nobilă, e păzitor de noapte într'un mare magazin de manufactură; altul este birjar; 
un ofiţer prusian, care trebuise să-şi dea demisia din armată din pricina datoriilor, 
este servitor. 

Debarcaţi la New-York în Mai, plini de speranţă, îi găsim în toamnă, foarte 
desamăgiţi. 

Ea pleacă singură de tot la San-Francisco. Călătoreşte şapte zile, obosită, 
amorţită de frig, dar totuşi înimoasă şi curagioasă. 

A ştiut oare vreodată Elena ce este melancolina? Sentimentul acesta de 
deprimare nu poate exista, după cum nu poate să existe nici duioşie, la o fiinţă atât 
de nestăpânită ca dânsa. 

Plecarea ei din New-York, condusă de toţi prietenii cei noi, a fost foarte veselă. 
Ii aduseseră daruri, vinuri şi diferite merinde. 

Avea la dispoziţie un salon întreg, cu un divan - pat, şi pe platforma vagonului, 
un fotoliu, de unde putea să se desfete, la aer curat, privind peisagiul. 

In acelaş timp putea să-şi facă o idee de viteza cu care acest „rapid” străbătea 
pampasurile americane. 

Şi pe când se delecta, pe platformă, cu fel de fel de mâncăruri, udate cu un vin 
bun, zări, pe platforma din faţă, pe un domn bătrân, care-i zâmbea. li despărţea o 
punte mică, pe care după câtva timp, bătrânul o trecu, ca să i se prezinte. E un 
naturalist din Wierzburg, Karl Semper, care făcea un turneu de conferinţe, pentru 
universităţile americane. Mulțumită noului ei prieten, Elena se ocupa acum de 
zoologie. 

Ea petrecu foarte bine pe drum. Admiră aspectul locurilor pitoreşti şi sălbatece, 
pe care le străbătu; câte odală, turme de bivoli şi de antilope opresc trenul în drum. 
Peisagiul e măreț şi foarte variat: lacuri, păduri, munţi, stânci, nimic nu lipseşte. 

La Salt Lake City, este cerută în căsătorie, de un băcan mormon, de la care 
cumpărase nişte nuci. „Mai am numai două femei”, îi spunea el. Şeful mormonilor, 
Brigham Young, care murise de curând, şi pe care îl plângea toată secta, avusese 
doiăzeci şi una de neveste. Elena ajunsese abea la al treilea bărbat; ea refuză. 

Sosirea la San-Francisco o încântă. Oraşul acesta în terase, într'o peninsulă, 
înconjurată de mare, i se pare o minune. 

„De pe unul din bulevardele de sus, San-Francisco are o panoramă cu adevărat 
feerică, cu decorul lui de munţi şi cu îndoita nemărginire albastră, a cerului şi a 
mării.” 

Ea fu uluită de cetalea aceasta, răsărită, întrun timp atât de scurt, din 
miraculosul pământ bogat în aur. 

Era patria căutătorilor de aur. 

Hotelul era lipsit de ori ce confort, dar, mulţumită lui Semper, i se oferise o 
locuinţă destul de originală, la un alt naturalist cu numele de Fischer. Pereţii 
camerei erau tapetaţi cu fluturi şi cu plante uscate; pe mobile se găseau minerale 
rare şi, lucru care o cam speriă, şi două borcane, în care erau închişi un şarpe boa 

şi un şarpe mexican. Din fericire, somnul animalelor acestora, iarna este foarte 
adânc. In sfârşit, ceeace o încântă, fu o colivie uriaşe, ce ocupa un colţ întreg al 
odăii, plină cu păsări de toate felurile. 

De multe ori se ducea cu Semper să se plimbe pe malul mării, în căutarea 
salamandrelor şi a scoicilor. Nisipul era aşa de fin şi de tare, încât forma o 
suprafaţă netedă pe care urma paşilor se ştergea numai decât. 

Dacă şederea acolo s'ar fi prelungit mai mult, Elena s'ar fi apucat cu toată rivna 
de zoologie, atât de repede se putea ea adapta şi asimila mediului. Dar 
reprezentațiile, pe cari le da la teatrul german din San-Francisco, o dezamăgiră 
repede. Trebuia să joace în fiecare seară într'o adevărată magazie de scânduri, în 
care intrau şi ploaia şi vântul, şi în faţa unui public compus din cismari şi brutari 
nemti, veniţi în America să-şi încerce norocul. 

Vai, unde erau tinerii admiratori, cari se înhămau la trăsura Fannyei Elssler! 

Viaţa la San-Francisco o desamăgeşte de-a binelea, mai ales dintr'o noapte, 
când unul din tovarăşii ei de odaie se trezeşte din somn, sub influenţa focului, pe 
care ea făcuse păcatul să-l aprinză. ca să mai alunge umezeala. Animalul, înşelat de 
căldură, crezuse că venise vara şi eşise din borcan, iar Elena, din fericire trează, 
de-abia avu vreme să se năpustească afară, ca să scape de reptila, care pornise 
spre dânsa. 

Cu sufletul plin de durere, părăseşte deci pe savanții ei prieteni, pornind iar 
spre New-York. 

Acolo îşi regăseşte soţul într'o situaţie foarte neplăcută. Pe vremuri plecase din 
Rusia fără pasport şi fără de învoire şi acum fusese înştiinţat că ţarul ordonase să i 
se confişte averea, aşa că nu mai avea speranţa că va mai primi vreodată vre-un 
ajutor din ţară. Lovitura era grea de tot. Elena însă o primeşte cu bărbăţie. Ea îi dă 
curaj şi lui Sergiu, cam slab din fire. Nu trebuia să se necăjească, de vreme ce avea 
acum o slujbă la un organ socialist. Era redactor la suplimentul de Duminică al unui 
jurnal, care se întemeiase de curând la New-York, cu titlul Volkszeitung şi care era 
susţinut de cotizaţiile şi subscripţiile partidului muncitor german din America. 

Elena se hotărăşte să se lase de teatru, care nu-i aducea destul câştig, şi să se 
apuce, şi ea, de gazetărie. Reuşeşte să i se dea să facă critica teatrală la o gazetă 
importantă şi publică în Puck şi un roman, Contesa Vera. 

Activitatea şi ardoarea cu care lucrează, îi dau cel puţin, iluzia reuşitei. 

Are noroc să găsească totdeauna la momentul potrivit pe omul, care poate să-i 
fie de folos. Aşa, pe vremea aceea, face cunoştinţă cu o compatrioată a soţului său, 
d-na Elena Blawatzky o femeie plină de misticism, foarte inteligentă şi cam 
exaltată. Pentru ea, viaţa era un apostolat. Credinţele şi le luase din cărţile sfinte 
ale Indiei şi acum căuta să răspândească în jurul său, izvorul de fericire pe care 
credea că-l descoperise. Ea este întemeietoarea societăţii teosofice din New-York. 

Elena fu cucerită numai decât de această femeie ciudată, ce avea o mare putere 
de convingere. Se apucă numai decât, cu mare înflăcărare, de studiul teosofici. 
Fiinţa aceasta independentă, care nu voise niciodată să admită vre-o religie, scoase 
acum, din doctrina aceasta o putere nouă pentru a îndura toate loviturile soartei, 
ce nu o mai cruţă pănă la moarte, Ea scrie un volum: „Cum m'am descoperit pe 

mine însămi”, în care explică toate stările sufleteşti prin care trecuse, până să 
ajungă la această credinţă nouă. 

Elena Blawatzky era făcută să-i placă. Ea era mânată mai mult de instinct decât 
de cunoaşterea profundă a textelor; nu avea nici o cultură, nici o învăţătură. 
Convenţiile, ipocrizia socială o revoltau. De o sobrietale aproape ascetică, nutrindu- 
se numai cu legume şi fructe, dădea tot ce avea prietenilor. Elenei generoasă din 
fire, trebuiau să-i placă teoriile acestea, din păcate utopice. Cele două Elene avură 
numeroase şi lungi întrevederi. Ba chiar de multe ori şi discuţii înflăcărate. Elena, 
autoritară din fire şi intransigentă, ţinu să afirme într'o zi că „poţi face tot ce vrei”. 
Cealaltă se îndoi. „Te desfid, zise d-na Blawalzky, să-ţi faci un costum şi soţului d- 
tale nişte pantaloni”. 

Elena nu se dăduse niciodată bătută. Se puse pe lucru şi peste puţin timp, 
Sergiu purta, foarte mândru, pantalonii cusuţi de soţia lui. 

Elena fu foarte tristă, când d-na Blawatzky plecă în India. Cât ar fi voit să poată 
pleca cu dânsa! Dar pe vremea aceea era săracă de tot şi fără frumoasele doctrine 
teosofice, zice ea, şi-ar fi pierdut de multe ori capul, pe când aşa lucra fără preget, 
ca să-şi câştige traiul. 

Un prieten, întrebând-o într'o zi de ce nu încearcă cu pictura, ideea aceasta nu-i 
mai ieşi din cap. In noaptea următoare, Lembach îi apare în vis şi-i spune: „Apucă- 
te de pictură; îţi voi arăta eu cum trebuie să ţii penelul şi ce trebuie să faci cu 
culorile”. Ea se supune acestei voci de pe celălalt tărim şi pictează un coş de flori 
de care, zice ca, prietenii au fost încântați. Naivitatea ei te face să zâmbeşti. Ea 
explică cum compusese mai întâi coşul, apoi aşezase florile, ca şi cum ar fi făcut un 
buchet. 

Dar nici această nouă vocaţie nu avea să o îmbogăţească. Se prăpădeşte 
muncind cu lecţiile de limbi străine. 

O idee nouă o seduce. 

Văzând că doctorii din Europa se îmbogăţesc foarte repede în America, ea 
proiectează cu încrederea nemărginită, pe care o are în persoana ei, să se apuce de 
studiul medicinii. Timp de patru ani urmează cursurile universităţii din New-York. 
Soţul ei, care o ascultă, se apucă, şi el, dar nefiind atât de statornic ca dânsa, se 
lasă repede şi se întoarce la gazetărie şi la politică. Elena se vede ajunsă la 
situaţiile cele mai înalte; avea, după spusele ci, un diagnostic miraculos şi în mediul 
medical, în care trăia, i se şi zicea doctorul Şevici, Dar tocmai când trebuia să-şi ia 
ultimul examen, se îmbolnăveşte atât de serios, încât trebue să părăsească pentru 
totdeauna, speranţa de a putea îngriji de alţii, trebuind să se îngrijească ea 
singură. 

Renunţând la medicină, trebui să se întoarcă la literatură, la pictură, la lecţiile 
de limbi străine. Şevici se ocupa de polilică, şi Elena descoperă cu bucurie că el are 
stofă de tribun, de apostol al cauzei socialiste. 

Dar zelosul democrat, aflând că bunurile din Rusia, care-i fuseseră confiscate, i 
s'ar da înapoi, dacă s'ar întoarce în ţară, nu pregetă nici o clipă, şi părăseşte cauza 
muncitorilor, fiind în joc cauza sa proprie. In primăvara anului 1890, se îmbarcă cu 
Elena, ca să se întoarcă în Rusia. 

Aici îi aşteaptă alte necazuri. După o şedere de doui ani, Elena se îmbolnăveşte 
foarte greu şi trebuie să fie supusă unei operaţii. E transportată la Berlin, unde 

Siegwald Friedman, precedentul ei soţ, face toate pregătirile necesare, ca Elena să 
poată căpăta cea mai bună îngrijire de cum va sosi. 

După câteva luni de zăcere în pat, în care se ocupă de teosofie, izvor - zice ea - 
de răbdare, se fixează, în cele din urmă, ziua operaţiei. Ea e foarte liniştită. E vorba 
de o operaţie extrem de grea, care trebuie să dureze trei ore, şi al cărui rezultat 
este - după spusele doctorilor - foarte îndoielnie. Cu toate acestea, Elena este 
foarte sigură că se va vindeca: „Aveam presimţirea că mă voi vindeca de tot”. Şi nu 
se înşeală. Increderea fiind unul din cele mai bune mijloace de vindecare, nu trece 
mult şi ea intră în convalescenţă, apoi pleacă iarăşi cu Sergiu, spre alte orizonturi. 

Primesc o parte din avere şi încep o vieaţă de păsări călătoare. Iarna la Nisa, la 
Florenţa, vara în Elveţia. Câte odată la Munchen, unde Elenei îi face plăcere să-şi 
regăsească amintirile din copilărie. 

Peste tot, unde se opresc, se instalează, ca şi cum ar fi să rămâie definitiv. 
Cumpără mobile, cheltuiesc fără socoteală, până ce iar nu mai au bani. 

Trăiesc ca nişte boemi, se ocupă pătimaş de ştiinţele psihice şi amestecă 
ocultismul cu teosofia şi cu propaganda socialistă. 

Nu trece mult şi iar au încurcături băneşti. Elena e de oţel dar Sergiu slăbeşte. 
Cade bolnav, în Septembrie, şi cu toate îngrijirile devotate ale Elenii, cu toate 
passele magnelice şi şedinţele spiritiste, moare peste câteva zile. 

S'ar putea spune că destinul osândeşte la moarte pe toţi aceia, cari o iubesc pe 
Elena. Cel dintâi, Paul de Krusenstein, ofiţerul de marină, a murit puţin timp după 
ce făcuse cunoştinţă cu Elena, într'o expediţie polară. Naufragiase vaporul, pe 
care-l comanda el însuşi. Lassalle primeşte glontele ucigător în poiana din Crevin, 
Racoviţă moare la douăzeci de ani într'o cameră de hotel, în Bolonia. In sfârşit, la 1 
Octombrie 1911 moare şi ultimul îndrăgostit de Elena. 

Lovitura aceasta este însă fatală. Dacă el n'a însemnat poate dragostea cea mai 
mare a Elenei, a fost, cel puţin, singurul om care a ţinut un loc în viaţa şi inima ei. 
Nu mai poate trăi fără de dânsul. O săptămână după ce-i moare soţul, într'o seară, 
ea ia o doză mare de cloral şi a doua zi de dimineaţă, este găsită moartă. 

Era de şaptezeci de ani. La vârsta aceasta, omul, ne mai având multe zile de 
trăit, nu şi le cheltuieşte de obiceiu fără de rost. Numai linereţea este risipitoare şi 
se sinucide. Elena, până la moarte, a avut tot douăzeci de ani. 

Ea se odihneşte de veci în oraşul ei de naştere. 

In ziarul Temps, din 7 Octombrie 1911, se putea ceti: 

„A fost înmormântată, pe înserat, în cimitirul de Est, din Munchen, la capătul 
ultimului rînd de morminte, în colţul sinucigaşilor. S'a coborit în beznă, fără preoţi 
şi fără rugăciuni. In faţa gropii erau adunaţi câţiva prieteni. Doctorul ei a rostit un 
mic discurs”. . 

Şi Elena se cufundă în haosul trecutului. 

„Un mormânt şi uitarea, noaptea şi tăcerea!” 

E vorba aci de măreţia uitării neîndurate şi sacre, care urmează morţii. Dar prin 
ce fatalitate stranie, surâsul frumoasei princese, imortalizat de suflul genial al lui 
Carpeaux, dispare iarăşi faţă de indiferența publicului? Cum se face că nu se 

găsesc totdeauna câţiva admiratori, cari să se oprească dinaintea acestei capo 
d'apere de piatră? Să fie din pricină că este prea aproape de vieaţa Parisului? 

O capo d'operă, ca să strălucinscă, are nevoie de oarecare izolare şi distanţă. 

Este oare ceva mai dăunător decât atingerea continuă cu cotul a trecătorilor, 
preocupaţi de grijile lor zilnice? 

Ca să admiri o operă de artă, e nevoe ca a să le domine şi nimic nu poate fi cu 
adevărat mare, decât numai în singurătate şi tăcere. 

Se pare că princesa de Racoviţă n'a ştiut niciodată ce e viaţa sufletească şi nici 
ce e reculegerea: vieaţa ei a fost o veşnică activitate şi zbuciumare. Oare soarta 
aspră a voit ca Elena, atât de frumoasă, atât de vioaie şi de veselă, să îndure pe 
vecie, în zgomotul asurzitor al oraşului, insulta atât de înjositoare, de-a vedea, la 
picioarele ei, pe vânzătorul ambulant, care desface cutii de cremă de ghete sau de 
bretele elastice, şi mulţi-mea indiferentă şi preocupată, strecurându-se pe lângă 
dânsa, fără s'o bage în scamă? 

LASSALLE: 
de C. DOBROGEANU-GHEREA 


Incepând a scrie biografia celui mai mare agitator din veacul nostru, credem de 
trebuinţă să cităm chiar dela început părerea lui Emilede Laveleye, un protivnic al 
socialismului, pentru ca publicul românesc, care cunoaşte atât de puţin mersul 
socialismului în Europa, să nu ne aducă vina că ridicăm prea mult în slava cerului 
pe cei descrişi de noi. 

Arătând că Lassalle a făcut cunoscute ideile lui Rodbertus şi mai ales ale lui 
Karl Marx, Laveleye spune; „Dar este mai presus de ori ce îndoială că puterea 
stilului, tăria polemicii acestui om şi încă mai mult elocvenţa şi înrâurirea lui 
personală au scos socialismul din regiunea visurilor filantropice şi din umbra 
cărţilor puţin cetite şi neînţelese, şi l-au aruncat, ca pe un tăciune aprinzător de 
discuţii şi de lupte, pe pieţele publice şi în ateliere. 

„In doi ani, cuvântul şi condeiul lui mişcară toată Germania, dând naştere 
partidului social-democrat. Avea tot atâta înrâurire caşi Abelard; tot ca dânsul 
fermeca femeile şi aprindea mulțimile. Cutreera ţara, tânăr, frumos, elocvent, 
atrăgând inimile tuturor la sine şi lăsa pretutindenea admiratori şi şcolari de ai lui, 
plini de zel, cari formau nucleul societăţilor de lucrători. In timpurile noastre, nu 
cunosc alt exemplu de o înrâurire atât de mare şi atât de întinsă, „câştigată atât de 
iute. Viaţa lui e un adevărat roman”. 


Constantin Dobrogeanu-Gherea [după o fotografie din timpul când a scris studiul de față] 


Ferdinand Lassalle s'a născut la Breslau în 11 Aprilie 1825. Tatăl său a fost un 
negustor evreu bogat, care vroia ca fiul său să fie tot negustor şi de aceea l-a trimis 
la şcoala comercială din Leipzig. Lassalle însă, care nu simţea nici o plăcere pentru 
asemenea îndeletnicire, a intrat la Universitate şi a învăţat filosofia şi dreptul. 

Incă din Universitate, începuse a scrie o carte foarte însemnată: „Filosofia lui 
Heraclit”. Terminând Universitatea, se statornici în provinciile Rinului, unde se 
ocupa cu studiul filosofiei vechi; dar neavând destul material se duse la 1845 la 
Paris. Acolo făcu cunoştinţă cu compatriotul său, genialul poet Heine. Ce întipărire 
a făcut, chiar atunci, tânărul Lassalle asupra marelui poet, vedem din scrisoare de 


4 Studiul acesta, al lui C. Dobrogeanu-Gherea, a fost publicat, pentru prima dată, în „Revista 
Socială din laşi, în anul 1884. Conţine fapte, consideraţii şi observaţii preţioase, ce pot fi 
considerate de actualitate şi astăzi încă (Npia g&itorului). 

recomandaţie către Warnhagen: „Prietenul meu Lassalle are o inteligenţă 

remarcabilă, ştiinţă adâncă, cunoştinţe întinse şi o pătrundere cum n'am mai 
întâlnit până acuma; mai are o putere de muncă şi o expunere clară, cari mă pun în 
uimire". 

Lassale avea atunci 20 de ani. 

La Berlin, unde Lassalle era să se aşeze ca privat-docent la Universitate, a făcut 
cunoştinţă cu toată lumea ştiinţifică şi literară, care l-a primit cu braţele deschise. 
Toţi au fost fermecaţi de atâta inteligenţă şi adâncime. Dintre învățații cu renume, 
l-au apreciat mai mult Bock şi Humboldt. Humboldt îl numea Wunderkind (enfant 
prodige) copil-minune. 

Cam pe atunci, a făcut Lassalle cunoştinţă cu o femee, care a avut înrâurire 
asupra vieţii lui întregi; vorbim de contesa de Hatzfeld. 

Contesa de Hatzfeld era un spirit foarte distins. Frumoasă, deşi mult mai în 
vârstă decât Lassalle, şi instruită, ea se interesa de toate chestiile politice şi 
economice, cari turburau veacul al XIX-lea. Ceea ce a alăturat mai ales pe Lassalle 
de contesă era că o ştia foarte nefericită. 

Măritată după un om crud, fără conştiinţă, în cele din urmă fu nevoită să se 
despartă de conte, Acesta-i fură toată averea şi-i luă şi copiii, pe cari îi creştea 
duşmani mamei lor, spunându-le tot felul de minciuni despre dânsa; tot odată 
risipea averea femeii şi a copiilor cu baroneasa de Meyendorf. Mişcat de soarta ei, 
Lassalle ia asupră-şi apărarea procesului contesei înpotriva bărbatului ei şi-l ţine 
fără nici o plată timp de nouă ani de zile. 

Procesul a rămas vestit în analele juridice ale Germaniei. In acest timp, a 
intervenit istoria cu caseta, care a stârnit atâtea minciuni pe seama lui Lassalle. 
Nişte documente, cari mai ales puteau să ajute pe contesă, erau închise într'o 
casetă la baroneasa Meyendorf. Doi dintre prietenii lui Lassalle, prea zeloşi, voiră 
să puie mâna pe acea casetă, dar au fost prinşi şi daţi în judecată împreună cu 
Lassalle, pe care duşmanii voiau să-l dea drept autorul moral al furtului încercat. 
Lassalle însă a fost achitat în urma unui discurs vestit. Trebue să adăugăm că la 
urma urmei Lassalle a câştigat procesul contesei. In vremea aceasta s'a întâmplat 
revoluţia dela 1848. Lassalle, în timpul revoluţiei, a colaborat la jurnalul lui Marx, 
„Rheinische Zeitung”, la care lucrau Engels, Freiligrath, Wolf, Ruge, Bruno Bauer, 
etc. 

Tempermeniul înflăcărat al lui Lassalle nu se putea împăca cu o simplă 
activitate literară. El începu să organizeze împotrivirea armată contra ministrului 
Manteufel, care zădărnicea tot, ce se dobândise prin revo-luţie. Impreună cu alţi 
cetăţeni din Dusseldorf a ocupat toate localurile oficiale ale statului şi a împrăştiat 
proclamaţii chemând la răscoala înarmată în potriva ministrului. Când Dusseldorful 
a căzul în puterea gene-ralului Drigatsky, Lassalle a fost arestat şi dat judecății, 
învinovăţit fiind că ar fi propovăduit războiul civil. El s'a apărat singur şi cu atâta 
dibăcie şi îndrăzneală în cât a făcut cea mai mare impresie, nu numai asupra 
juraţilor, ci în toată Germania. In toate procesele lui din urmă, Lassalle lua locul 
procurorului şi din acuzat se transforma în acuzator. In discurs, susţinu dreptul 
cetăţenilor la răscoală. „Numai atunci, zise Lassalle, voesc să fiu achitat, când se va 
recunoaşte dreptul şi chiar datoria poporului de a alerga la arme!" 

„Dobori, zice Laveleye, vorbind de acest discurs, cu săgețile ironiei sale fără de 

Page 
68 


Tragedia lui Lassalle; Surâsul dansului - vieaţa Elenei 
de Racoviţă 


milă pe partizanii împo-trivirei pasive”. 

„Aşa fac, zicea el, acei cari simt lămurit că trebuie să se împotrivească, dar sunt 
prea laşi, să ţie piept, chiar cu preţul vieţii lor. Guvernul nimiceşte toate libertăţile 
naţiei; şi pentru a-şi apăra drepturile, adunarea naţională prusiană decretează, ce? 
„că nu-i mulţumită”! Nu este de înţeles cum poate o adunare de repre-zentanţi să 
ajungă la o asemenea copilărie”. 

Cu toate acestea, Lassalle a fost achitat de juraţi. Atunci guvernul l-a dat în 
judecata tribunalului, învinovăţindu-l că s'a împotrivit poliţiei iar tribunalul l-a 
osândit la şase luni de închisoare. Prevenţia şi timpul, cât a stat în închisoare, i-au 
răpit doi ani de zile. 

După ce şi-a făcut osânda, care i-a sdruncinat sănătatea, a scris drama „Franz 
von Sickingen”. In 1875, în vremea şederii la Berlin, a publicat una după alta 
„Heraclitus” şi „Die erworbene Rechte”, cari l-au făcut foarte cunoscut în cercurile 
ştiinţifice. In aceste lucrări, şi mai cu seamă în „Die erworbene Rechte”, se vedeau 
apucăturile socialiste. Dăm aici o prescurtare din această scriere ca să se vadă 
cetitorul cât de originale sunt ideile lui Lassalle, în potriva credinţei dominante. 
Lassalle susţine că progresul nu aduce întărire dreptului de proprietate ci, cu totul 
din potrivă, îl slăbeşte din ce în ce mai mult! (Lassalle vorbeşte de proprietate din 
punct de vedere juridic). La sălbatecul antropofag, toate cad sub dreptul de 
proprietate exclusivă: prinsul, femeea, copiii sunt întratâta proprietatea 
sălbatecului, încât acesta poate să-i taie şi să-i mănânce ca pe dobilaace. Chiar 
Dumnezeu e proprietatea fetişistului sălbatec, care făcându-şi un Dumnezeu dintr'o 
bucată de lemn, se închină la dânsul, îi face rugăciuni, dar dacă Dumnezeul nu-l 
ascultă, îl bate, îl arde. Chiar la sălbatec, prin urmare, concepţiunea proprietăţii se 
intinde asupra naturii întregi. La popoarele vechi mai civilizate, Dumnezeu, spiritul, 
ies de sub dreptul de proprietate. 

Feodalul mai are stăpânire asupra puterei de a munci a robului, nu însă şi 
asupra trupului său; dreptul de proprietate asupra femeei şi a copilului este supus 
la condițiuni. 

Cu cât ne apropiem de timpurile noastre, cu atâta vedem cum mai multe lucruri 
ies de sub dreptul de proprietate. 

Feodalii din veacul de mijloc nu mai au dreptul exclusiv nici chiar asupra 
puterei întregi de muncă a iobagilor, căci aceştia sint datori să lucreze numai o 
parte din timp pentru stăpân. Chiar dreptul la noaptea dintâiu este o micşorare a 
dreptului feodalului, care mai de mult avea drept asupra trupului întreg şi cu 
timpul ajunsese să aibă drept numai asupra „fecioriei”. 

Desființarea „majoratului” e privită de Lassalle nu ca o creştere a dreptului de 
proprietate, ci ca o micşorare. 

In adevăr, sub legile feudale, pământul se socotea ca proprietatea exclusivă a 
unei familii, până la atâta că nici feodalul n'avea drept să-l înstrăineze ori să-l lase 
moştenire cui va voi; desfiinţăndu-se dreptul primu-lui născut, pământul putea 
trece la ori cine. 

Insă ceeace poate fi a oricui nu mai poate fi socolit în acelaş grad sub dreptul de 
proprietate, care este „par excellence” un drept exclusiv. în sfârşit Lassalle găseşte 

că acest drept există mai puţin în timpurile noastre decât ori când. 

Omul s'a emancipat de sub dreptul de proprietate şi sub acest drept a rămas 
numai puterea lui de a munci şi aceasta numai în urma unei învoeli.? 

Femeea scapă din ce în ce de sub acest drept, de asemenea şi copiii. Mai mult, 
toate bunurile economice au suferit aceeaş schimbare. 

Când în veacul de mijloc, un baron feudal avea 100 de chile de grâu, ştia că 
poate să-şi hrănească cu dânsele oamenii din castel atăta şi atâta vreme, prin 
urmare avea asupra lor un drept netăgăduit. Acum însă, când se produc valori de 
schimb, nu mai e tot aşa. „Astăzi 100 chile pot preţui 10.000 de franci şi pot cu 
preţul lor să-mi cumpăr tot ce-mi trebuie pentru un an; mâine, mulţumită unei 
telegrame din America unde recoltele pot fi minunate, grâul meu nu mai preţueşte 
de cât 8000 de franci. Astăzi fabrica mea are valoare atât de mare, că pot trăi chiar 
luxos cu ai mei, din venituri; mâine, mulţumită unei născociri în America ori în 
Australia, fabrica îşi pierde jumătate din valoare. Prin urmare progresul şi 
relaţiunile internaţionale nimi-cesc dreptul de proprietate exclusivă. 

Se poate să nu primească cineva ideile lui Lassalle, dar e peste putinţă să nu-i 
recunoaştem originalitatea în idei. Maurice Bloch, protivnicul lui Lassalle, vorbind 
despre „Die erworbene Rechte”, arată că Lassalle a fost un mare cugetător. 

In 1859, Lassalle a publicat o broşură, „Der italienische krieg”, în care a arătat 
cum trebue să se poarte Prusia în războiul dintre Austria şi Italia. In această scriere 
a prezis nu numai războiul cu Austria, dar şi cel cu Franţa. Laveleye spune că 
Bismark n'a făcut altceva de cât să pue în practică ideile lui Lassalle. 

La 1861, în timpul luptei între Camere şi Bismarck, Lassalle a fost chemat de 
cetăţeni să ţie o conferinţă, şi a vorbit despre „Ce este Constituţia?” 

Lassalle a arătat că ori ce Constituţie nu-i altceva de cât expresiunea 
relaţiunilor reale între puteri. Se-fac multe Constituţii scrise dar este statornică 
numai acea Conştituţie, care oglindeşte raporturile de fapt. Prin urmare popoarete 
trebue să se intereseze de a schimba relaţiunile reale de putere, ca să fie ele mai 
tari de cât guvernele şi atunci constituţia va fi liberală; în caz contrariu, dacă 
poporul va umbla numai după Constituţii scrise, atunci va căpăta numai coale de 
hârtie, ce vor putea fi revocate ori când. Această conferinţă a stârnit mare furtună 
împotriva lui Lassalle; mai ales burghezimea liberală îl învinovăţea că susţine că 
dreptul trebue să plece capul dinaintea puterii şi că este profesorul lui Bismarck. 

Lassalle, cu obişnuita lui ironie, răspunse printr'o scrisoare, pe care o tipări ca 
foaie volantă, căci nici un ziar nu i-o primi. 

„Dacă, zice el, aş fi făcut eu lumea, de bună seamă că o făceam aşa ca întriînsa 
dreptul să fie mai presus de cât puterea; din nefericire n'am fost în stare să fac 
lumea şi de aceea trebue să resping şi laudele şi mustrările, ce mi s'ar face pentru 
instituţiunile ei. Dacă am dat pe faţă faptul istoric, nu se chiamă că l-am găsit bun! 

„D. Bismarck, prin politica sa, demonstrează adevărul susţinerilor mele”. 

E explicabil de ce această argumentare a fost de neînvins. Oare doctorul, care 
constată undeva bălți, ce otrăvesc aerul, şi le face cunoscute publicului poate fi 
tocmai el învinovăţit că justifică fiinţa lor? Cu toate acestea, burghezimea 
învinovăţeşte până astăzi pe Lassalle de a fi fost autorul moral al faptelor lui 


5 Lassale vorbeşte aici ca jurist, din punctul de vedere juridic, dar nu al situaţiei de fapt; din 
acest din urmă punct de vedere este prea puţină deosebire între muncitorul de astăzi şi sclavul din 

Bismark, iar Laveleye repetă după alţii această frază necugelată. 

Activitatea curat socialistă a lui Lassalle se începe pe la 1862. După 1645, 
decăderea morală a burghe-zimei ajunsese de mirare. Bismark se purta cu liberalii 
burghezi, parcă i-ar fi luat drept copii, iar ei tăceau mulţumiţi că pot stoarce toată 
vlaga poporului muncitor, omorându-l în făbricile lor. Lassalle îşi pierduse cele din 
urmă iluzii despre partidul liberal german, fiind acum cuprins de dispreţ pentru 
dânsul; de aceea s'a despărţit cu totul de partidul progresist, pe care de 
altmintrelea nu-l tratase tocmai bine nici în cursul anului 1848. 

La 1863, comitetul unei societăţi de lucrători din Leipzig a întrebat pe Lassalle 
ce ar fi de făcut, pentru ca lucrătorii să-şi poată îmbunătăţi starea. 

Lassale răspunse printr'o scrisoare: „Offenes Antwortschreiben”, răspuns 
deschis. După ce a scris răspunsul, Lassalle l-a cetit prietenilor săi. 

Mai mulţi dintre dânşii şi mai ales Lothar Bucher îl sfătuiau să nu-l trimeată, ci 
să-l ardă mai bine, căci altfel va determina un scandal nemăsurat şi va ridica toate 
partidele împotriva lui. 

Lassalle ştia foarte bine că aşa va fi, ştia că broşura era mănuşa aruncată 
protivnicilor, că aceşti protivnici, sunt stăpânitorii de toate culorile: liberali, 
conservatori, progresişti şi că ori cât de despărțiți ar fi în alte privinţi, dar în 
potriva lui se vor uni când îl vor vedea că ia apărarea intereselor desmoşteniţilor. 
Ştia ce soartă îl aşteaptă şi totuşi a respins cu mândrie sfatul lui Bucher cu vorbele 
lui Luther: „Hier stehe ich, anders kann ich nicht, Got sei mir zu Hilfe”, - „Aşa cred, 


alt fel nu pot, Dumnezeu să-mi ajute!” 
* 
XX 


In acest „răspuns deschis”, se cuprind pe scurt mai toate ideile sociale ale lui 
Lassalle, cari au făcut atâta zgomot şi cari au mişcat toată Germania. 

In răspunsul său, Lassalle critică mai întâi partidele liberale din Germania şi 
ajunge la încheierea că, din punctul de vedere politic, lucrătorii n'au nimica să 
aştepte de la partidele liberale, cu partidul progresist cu tot. Din punctul de vedere 
economic, tot programul progresiştilor în privinţa îmbunătăţirei stărei lucrătorilor 
se cuprinde în încercările lui Schultze Delitzsch, de a forma asociaţiuni de lucrători 
pentru credit, consumaţie, cumpărare de materii prime. 

Lassalle trece una după alta în revistă toate aceste societăţi cooperative şi 
ajunge la încheerea că nu-s de vreun folos adevărat şi au menirea de a întoarce 
luarea aminte a lucrătorilor de la adevărata stare de lucruri. 

In adevăr, ce ajutor pot să aştepte lucrătorii dela societăţile de credit, ori de la 
cele pentru a cumpăra materii prime. De bună seamă că asemenea societăţi pot 
privi numai pe acei ce lucrează pe sama lor, nu la stăpâni. Cizmarii, de pildă, vor 
putea cumpăra piele în câtimi mari, mai ieftin de cât cu bucăţica. Dar din ce pricină 
le merge aşa de rău meseriaşilor? Pricina este mersul economic al socielăţei 
moderne către industria mare, către industria de fabrici. 

Mescriaşii nu pot să ţie pe piaţă piept fabricantului nu numai din pricină că 
fabricantul cumpăra „en gros” materialele, ce-i trebue, şi prin urmare mai eftin, 
dar mai ales fiind că fabricantul are capital mare fix, plasat în instalaţii şi maşini 
sistematice, cărora munca manuală nu le poate ţine piept. Tot progresul economic 

al veacului nostru stă în trecerea către fabricarea prin maşini. Aşa dar, atâta ajutor 
vor avea meseriaşii de la societăţile de credit, că cel mult, vor putea să mai ţie 
lupta câţiva ani cu industria mare, însă tot vor ajunge la o vreme muncitori 
salariaţi. Aceste societăţi pot să ajute numai pe patronii mici, lăsând afară 
mulţimea lucrătorilor salariaţi; ele nu vor putea aduce nici un folos meseriaşilor 
liberi. 

Cât despre societăţile de consum, ce pot să facă cele? Să presupunem 
întâmplarea cea mai fericită, că lucrătorii, şi nu numai unii dar toţi lucrătorii, 
încredinţându-se de folosul cooperativelor lui Schultze Delitzsch, vor întemeia 
socielăţi de consum, vor organiza magazine, băcănii, vor cumpăra „en gros” mai 
eftin decât se cumpără acuma, când sunt atât de fără milă jupuiţi de neguţătorii 
mici, de crâşmari, băcani, elc... 

Să presupunem. Se înţelege că, pentru acelaş salariu vor putea cumpăra mai 
multe lucruri de mâncare, adecă va fi ca şi cum ar avea leafă mai mare. 

Dacă se va întâmpla asemenea lucru, mulţumită societăţilor de consum, salariile 
vor scade, zise Lassalle. Pentru a înţelege pricina, trebue studiat legea de fier a 
salarilor, statornicită de Ricardo şi primită mai de toţi economiştii cei mai 
cunoscuţi. După această lege salariile se vor menţine la ceeace este numai decât 
trebuitor pentru traiul lucrătorilor şi pentru păstrarea numărului lor. Dacă salariile 
se vor ridica mai sus de acest minimum, atunci se va înmulţi populaţia; oferta de 
braţe va fi mai mare şi lucrătorii, prin concurenţă, vor face să cadă salariile până la 
strictul necesar. Acest salariu nu poate fi multă vreme, nici mai jos de cât acest 
strict necesar pentru că, dacă se va întâmpla aşa, numărul braţelor va scădea (prin 
emigrare, celibat, etc.) oferta braţelor scăzând salariile se vor sui din non. 

Prin urmare, lucrătorul va primi strictul necesar în organizarea economică 
actuală, sub legea concurenţei. 

Dacă, prin urmare, societăţile de consum ar îmbunătăţi starea lucrătorului, 
salariul va scade, aşa ca să se poată cumpăra cu dânsul numai strictul necesar. 

„Cu acest prilej” zice Lassalle, vă voi da, atât Domniilor Voastre cât şi clasei 
lucrătorilor, un mijloc bun pentru a vă putea feri de înşelători. 

„Când vă va vorbi cineva despre îmbunătăţirea soartei lucrătorilor, atunci mai 
înainte de toate trebue să-i puneţi următoarea întrebare: „Primeşte ori nu ca 
adevărată legea de fier a salariilor?” 

„Dacă o primeşte, atunci fiţi încredinţaţi că a vrut să vă amăgească ori că n'are 
nici idee de economia politică. Pentru că în această privinţă, cum v'am spus, chiar 
în şcoala liberală economică, nu se află nici un economist însemnat, care să nu o 
primească. Adam Smith ca şi Say, Ricardo ca şi Malthus, Bastiat ca şi John Stuart 
Mill, toţi se unesc în această privinţă. lar dacă acel, ce vă vorbeşte, admite legea, 
să-l întrebaţi iarăşi: 

„Cum vrea el să nimicească această lege?” 

„Dacă nu va şti ce să răspundă, întoarceţi-i spatele: flecăreşte şi caută să vă 
înşele pe voi cu fraze goale ori să se amăgească pe sine însuşi”. 

Care este deci mijlocul de a nimici această lege crudă, „legea de fier”? 

Din critica, ce a făcut cooperativelor lui Schultze Delilzsch, se poate scoate o 


6,„Ferdinand Lassale's gesammelte Reden und Schriften” New-York, Verlag von Wolf u. Söhne 

încheiere logică şi o deslegare a chestiei. In adevăr, prin ce greşesc cooperativele 
de credit ale lui S. D...?. Prin aceia că mai întâi au în vedere numai o parte 
neînsemnată din clasa lucrătorilor, adecă pe cei ce nu lucrează la stăpân; al doilea, 
prin aceia că voind să facă de o potrivă puterile lucrătorilor cu ale capitaliştilor, ca 
să poată să fie concurenţă, am în vedere numai o parte mică, adică cumpărarea 
materialelor. Ceea ce trebue de făcut, este de avea în vedere toată clasa 
lucrătorilor şi de a o face în totul de o potrivă cu capitaliştii. Pentru aceasta însă 
trebue ca societăţile de lucrători să se facă stăpâne pe fabrici. 

Dar cum? Lassalle găseşte că statul, care se ţine de pe spinarea lucrătorilor, 
trebue să dea creditul trebuitor, pentru ca lucrătorii să se facă proprietari de 
fabrici. 

Lassalle socoate că e destul să dea statul un credit de 100.000.000 de taleri, cu 
cari să poată fi ocupați chiar îndată 400.000 de lucrălori. Aceştia vor plăti 5% (cinci 
la sută), prin urmare pe fie care an alţi 20.000 de lucrători se vor face stăpâni de 
fabrici. 

Pentru a sili pe stat să facă asemenea lucru, trebue votul universal. Aşa dar 
votul universal (din punctul de vedere politic), societăţi cooperative de producţiune 
formate cu ajutorul creditului dat de stat (din punctul de vedere economic), iată 
programa lui Lassalle. Noi nu ne vom opri la desvoltarea, ce dă Lassalle planului 
său mai întâi din pricina lipsei de loc, al doilea din pricină că practica a dovedit (de 
la Lassalle încoace), că nici volul universal nu se va putea împotrivi statului şi că 
nici statul nu se va uni cândva cu programul lui Lassalle. 

Dacă votul universal s'ar arăta în acest fel, atunci statul l-ar sugruma scurt şi 
cuprinzătar. 

Cu toale acestea, deşi ştim că planul lui Lassalle nu se va putea realiza, 
recunoştem folosul nespus de mare ce a adus Lassale socialismului teoretic; mai 
credem că nimenea n'a lucrat aşa de mult pentru agitarea practică ca Lassalle. 
Chiar Lassalle ştia că în ceia ce spunea el, nu era deslegarea chestiei sociale, 
credea numai că propunerea lui cuprinde în sine un germene din care se va 
desvolta deslegarea chestiri sociale. Acest lucru îl înţelegea Lassalle foarte adânc, 
aşa cum ştia el înţelege. 

Iată un citat, care ar fi deajuns spre a dovedi ce om genial a fost Lassalle, chiar 
dacă n'ar mai fi scris şi altceva. 

Arătând în ce stă deslegarea chestiei sociale, Lassalle spune: 

„Cea dintâi şi cea mai potrivită formă, prin care ar putea trece societatea, sunt 
asociaţiunile de producţie cu credit de la stat. Şi de aceca aceste asociaţiuni trebue 
să fie înfiinţate, - şi vor fi! - ori cât ai striga, d-ta, d-le Schultze şi cu toţi ceilalţi 
împreună. Poporul nostru e flămând şi atât de îndobitocit, în cât te ţine pe d-ta 
drept luptător pentru drepturile sale. D-ta ştii însă foarte bine care este adevărul. 

„Am zis că aceasta este cea mai uşoară formă, prin care vom trece, dar nu că ar 
fi deslegarea chestiei sociale. Problema aceasta cere colaborarea mai multor 
generaţiuni; este însă în această formă, grăuntele organic, care tinde la o 
desvoltare, urmând să evolueze de la sine. Tocmai pentru că este vorba de o 
tranziţie, atât de liniştită şi practică, uşor de adus la îndeplinire - şi care totuşi 

cuprinde în sine germenul organic al tuturor desvoltărilor mai îndepărtate - s'a 
făcut ca, odată cu propunerea mea, să isbucnească un strigăt de furie prin toate 
ziarele burgheziei. Tocmai prin aceasta s'a dat agitaţiei mele întinderea colosală, ce 
o are acuma. 

„N'ar fi fost tot aşa, dacă aş fi înaintat prea departe şi aş fi făcut vre-o 
propunere abstractă. 

„Legea unei activităţi teoretice este cu totul alta, ba chiar opusă cu a unei 
agitaţii practice de felul celei, ce am făcut prin scrierea mea, „Răspuns pe faţă”, şi 
prin discursurile ce am ţinut după aceca. O lucrare teoretică este atâta mai bună cu 
cât are în vedere urmările cele mai îndepărtate din principiul desvoltat întri'însa. O 
agitaţie practică e, dinpotrivă, cu atât mai puternică, cu cât se concentrează asupra 
unui punct începător, din care urmează mai apoi totul. 

„Dar trebue să fie o astfel de idee, care să cuprindă în sine anumite urmări mai 
îndepărtate; un punct de plecare, din care viitorul să se desvolte ca o necesitate 
organică. 

În caz contrar, avem de a face cu un paliativ mort, o încercare searbădă, o idee 
care nu poate avea nici un fel de urmare, nici măcar pe aceea de a se realiza ea 
însăşi. Astfel sunt, de pildă, toate cererile partidului progresist, care parcă are 
ambiția de a nu fi niciodată la înălţimea teoretică cuvenită, închipuindu-şi că astfel 
ar sta pe un tărâm practic”. 

Aci se vede toată mărimea lui Lassalle: 

Un cugetător adânc, care stătea la înălţimea teoretică a timpului său, fiind tot 
odată om practic, în gene-ral toţi agitatorii, ce cunoaştem din Istorie, au fost ori 
oameni practici şi atunci le-a lipsit ştiinţa, ori oameni de ştiinţă, dar necunoscători 
în ale vieţei. Lassalle însă este un exemplu rar: a fost şi învăţat şi agitator practic. 
Rezultatele căpătate de Lassalle arată îndestul cât de mare simţ practic avea, pe 
lângă cele mai întinse şi mai adânci cunoştiinţe teoretice. 

In adevăr, statul n'a vroit să dea creditul cerut de Lassalle. Dar din pricină că 
chestia a fost pusă cu atâta dibăcie practică, căci el prevedea foarte bine toate 
urmările teoretice ale propunerei sale, Lassalle n'a putut să piardă. 

In adevăr, în ce poziţie a fost pus statul în urma propunerei? Dacă dădea credit 
lucrătorilor, ar fi zguduit societatea din temelii; dacă statul ar fi pus 400.000 de 
lucrători stăpâni pe fabrici şi dacă în fiecare an s'ar fi aşteptat încă câte 20.000 să 
ajungă şi ei în aceeaşi situaţie, s'ar fi făcut o propagandă socialistă nespus de mare, 
nu numai în Germania dar în toată lumea civilizată. Ar fi fost pecetluită căderea 
organizaţiei economi-co-sociale întemeiate pe despoiere, pe minciună, pe corupţie, 
pe acea proprietate aşa de frumos numită de Lassalle, „Eigenthum ist 
Fremdenthum” adică Proprietatea unuia este rodul muncei altuia. 

Laveleye, vorbind de Lassdlle, zice:” „Dacă s'ar cere numai o sută de milioane 
de taleri pentru a preface pe lucrători în proprietari, ce parlament nu ar vota o 
asemenea sumă?” 

Aicea se vede ce vrea să zică naivitatea unui învăţat nepractic. Nu o sută de 
milioane, dar dacă ar fi trebuit numai o sută de lei pentru a preface pe lucrători în 
proprietari, tot nu s'ar fi găsit nici un parlament să-i voteze. Mai de grabă ar fi voit 
să vază ţara cotropită de străini, jumătate din populaţie împuşcată pe uliţi, de cât 


7 Lavelaye: „Le socialisme contemporain”, Pje 

să consimţă să voteze un leu. A vota credite pentru a preface colectivităţi de 
lucrători în proprietari, înseamnă a recunoaşte că organizaţia socială de astăzi este 
întemeiată pe aceea că de o parte stă capitalul şi de alta munca, adică a recunoaşte 
că starea de acuma a omenirei, întemeiată pe producţiune salariată, este o 
monstruozitate. Şi când parlamentele ar ajunge să mărturisească asemenea lucruri, 
nu vor trece multe zile până la căderea acestei stări de lucruri. lată de ce zicem că 
parlamentele, cari se alcătuesc din reprezentanţii privilegiaţilor, vor primi mai bine 
să rămâie în ţara lor ca Scipion pe ruinele Cartaginei, de cât să voteze un singur 
leu. 

Statul prin urmare, primind propunerea lui Lassale, ar trebui să se facă 
schimbătorul societăţii, să fie revoluţionar, lucru cu neputinţă. 

Deci să respingă cererea... Să respingă? Dar atunci lucrătorii, prin gura lui 
Lassalle, spun „Cum poate statul să nu dea credit lucrătorilor, cari sunt temelia 
statului? Cum poate statul să refuze lucrătorilor ceea ce dă în fiecare zi 
capitaliştilor sub formă de subsidii, garanţii, etc? Lucrătorii nici nu cer atâta, numai 
un credit vor, prin care să facă fabrici, în care statul va fi garantat. Prin urmare 
statul nu poate să piardă; dar dacă nu va primi atunci va arăta că are interes ca 
lucrătorii să rămâie în robia capitalului; în loc de a fi cum se pre-tinde, expresiunca 
moralei şi a ordinei, nu este de cât complice al acelei organizaţii întinse, al acelei 
societăţi de exploatare, ce se chiamă burghezie. 

Bismarck strâmtorat de această încheiere, a făgăduit creditul în primul 
moment, apoi a început a şovăi, făcând felurite salturi mortale: pe deoparte 
stăruind să se voteze legea în potriva socialiştilor, iar pe de alta întocmind nişte 
case de retragere foarte caraghioase. Nemulţumind pe lucrători şi înarmând 
burghezimea împotrivă-i, se zvârcoleşte acuma ajutând prin zvârcolirile lui 
desnodământul neînlăturat, spre care merge societatea. 

Cât despre partidul socialist, după doisprezece ani de la începerea agitaţiei lui 
Lassalle, număra în Germania 800.000 de voturi. In mare parte, acest rezultat s'a 
datorit lui Lassalle. Acum nici un socialist serios, în Germania, nu mai crede cu 
putinţă ca statul să dea credit, dar pentru a ajunge la această convingere a trebuit 
să fie pusă chestia de Lassalle, adică să fie şi la înălţimea ştiinţifică şi la cea 
practică. 

Pe vremea lui Lassalle, chestia a fost pusă de dânsul tocmai aşa cum trebuia: 
aceasta este pricina urmărilor nespus de mari ale propagandei lui. Mi se pare că 
nimeni din biografii lui Lassalle, nici prieteni nici duşmani, n'au atras de ajuns 
luarea aminte asupra acestui punct. 

Răspunsul deschis trimis de Lassalle comitetului societăţei de lucrători din 
Leipzig şi care cuprinde mai toate ideile lui pe scurt, a făcut atâta efect, parcă ar fi 
fost o bombă explosivă aruncată într'o piaţă plină de oameni. Presa de toate 
colorile s'a repezit cu turbare asupra lui Lassalle. Conservatorii îl învinovăţesc că 
vrea să facă revoluţie, liberalii că vrea să aducă reacţiunea. In toate părţile se face 
propagandă în potriva lui Lassalle, făcând pe lucrători să creadă că agitatorul e 
reacţionar şi că vrea să-i arunce în braţele lui Bismarck. Cu toate acestea, 
meetinguri mari de lucrători, la Leipzig, la Hamburg, la Solingen, la Koln, la 

Dusseldorf s'au declarat pentru propunerile lui Lassalle, din care pricină presa s'a 
năpustit şi mai cu furie asupra agitatorului, în frunte cu căpeteniile liberalilor, 


Shultze-Delilzsch şi economiştii Max, Wirlh, Faucher, etc. 
* 


XX 


Tocmai acum s'a înfăţişat lui Lassalle prilejul de a se arăta ca orator, ca tribun 
popular în toată strălucirea lui. La 16 Aprilie a vorbit la Leipzig, la 17 şi 19 Mai la 
Frankfurt pe Main. 

Succesul nemăsurat de mare, ce a avul Lassalle, e cu atât mai de necrezut, cu 
cât miile de lucrători, ce au venit să-l asculle, au fost strânşi de duşmanii lui pentru 
a-l huidui. 

Cei dintâi lucrători, cari s'au unit cu asociaţiunea cea mare a lucrătorilor, care 
s'a format în Leipzig, sub numele de „Allgemeiner Deutscher Arbeiterverein”, au 
fost duşmani de ai lui şi numai convinşi de acest mare fermecător, s'au făcut cei 
mai infocaţi partizani ai lui. Allgemeiner Deutscher Arbeilerverein a fost organizat 
de Lassalle şi a primit statutele date de dânsul. Lassalle a fost ales preşedinte timp 
de cinci ani. 

Ca preşedinte, Lassalle a arătat un talent de arganizator nu mai prejos de cât 
talentul de agitaţie. Dar este de netăgăduit că primirea preşedinţiei a fost o greşală 
din parlea lui, deoarece a pierdut multă vreme prețioasă, pentru propagandă. De 
altfel fie care greşală a lui a fost primită cu aplauze sălbatece de bucurie de către 
duşmani. Lassalle trebuia să facă agitaţie întinsă, practică şi teoretică: trebuia să 
fie piept tuturor calomniilor, ce se ridicau în toată Germania; trebuia să poarte 
sumedenie de procese criminale cari îi veneau din pricina discursurilor şi tot odată 
trebuia să administreze o societate cu mii de membri, o societate asupra căreia 
s'au năpustit toate intrigile burgheziei. Lassalle însă nu se descurajă. 

In Septembrie, tipărind una după alta broşurile: „Zur Arbeiterfrage”, 
„Arbeiterlesebuch" şi discursurile de apărare, a plecat la Rin, unde voia să treacă 
în revistă zeci de mii de lucrători, care se uniseră cu societatea generală a 
lucrătorilor germani. In Frankfkurt pe Main a ţinut vestitul său discurs: „Die Feste, 
die Presse, etc.” 

Acest discurs a pricinuit mai ales ura presei germane. Lassalle arăta cum presa, 
în societatea actuală, în loc de a fi un factor cultural, e factor al minciunei, al 
imoralităţei, al destrăbălărei, un mijloc de a face parale, calomniind şi minţind în 
toate chipurile. Presa numai atunci va ajunge factor cultural, cum a fost în timpul 
revoluţiei franceze, când va fi deplină libertate pentru presă, când nu vor fi garanţii 
şi când anunţurile nu vor fi tipărite în jurnale, lucru care face din fiecare jurnal o 
întreprindere comercială, care trebue să scrie cum vor muşteriii. In aceste condiţii 
presa va ajunge un instrument de desvoltare intelectuală a poporului, dar până 
atunci... până atunci de bună samă nici o presă târitoare n'a fost înfierată mai 
grozav decât de Lassalle. 

"Când cineva vrea să câştige bani, zice Lassalle, să fabrice cit sau postav sau să 
joace la bursă. 

„Dar pentru un câştig, prost de tot, să otrăvească toate fântânile spiritului 
poporului şi să dea poporului din sute de ţevi moartea spiritului în fiecare zi - este 
cea mai mare nelegiuire ce se poate închipui!" Şi apoi: „[ineţi cu tărie, cu inimă 

înfocată la lozinca ce vă arunc: ură şi dispreţ, moarte şi pieire presei de acuma! 
Este o lozincă îndrăzneață, dată de un om împotriva unei instituţii cu mii de braţe 
cu care chiar regii s'au luptat în deşert! Dar cum voi ascultați cu patimă şi lăcomie 
spusele mele, şi cum sufletul meu, în cea mai curată inspirare, tremură când 
străbate în al vostru tot aşa îmi fulgeră asigurarea că va veni vremea când vom 
arunca acel fulger, care va îngropa această presă în noaptea veşniciei”. 

Aşa vorbă aspră nimeni n'a mai rostit împotriva presei vândute, şi totuşi atât de 
puternice. Poate deci să-şi închipue ori-cine turbarea, ce a apucat presa. 

lată şi o pildă. La Solingen, Lassalle vorbi înaintea a zece mii de oameni. 
Entuziasmul a fost atât de mare, în cât autorităţile se temeau de o catastrofă. De 
aceea întrunirea a fost oprită cu asprime de poliţie prin jandarmi. Atunci Lassalle, 
în fruntea acelei mulţimi de zece mii de oameni, se duse la biroul telegrafic şi 
expedie o telegramă de protest lui Bismarck. Pe tot parcursul drumului, Lussalle 
întrebuinţă toate puterile pentru a ţine mulţimea în frâu. Ar fi fost deajuns un semn 
şi catastrofa ar fi izbucnit, A doua zi toate jurnalele au scris că mulţimea era să 
sfâşie pe Lassalle şi că acesta a scăpat numai prin ajutorul poliţiei. 

Intorcându-se de la Rin, Lassale s'a hotărit să atace pe duşmani în cetatea lor 
cea mai tare, adică în Berlin, unde partidele politice şi mai ales cea liberală 
progresistă, avea mai ales înrâurire asupra lucrătorilor. Lassale tipări la 14 
Octombrie o proclamaţie către lucrătorii Berlinului şi la 22 Noemvrie se tinu acel 
meting, după care Lassalle a fost arestat şi în timpul căruia a fost insultat personal 
de câţi-va lucrători. 

Marele maestru german, Friedrich Spilhagen, în romanul său, „In Reih und 
Glied”, capodoperă a acestui vestit scriitor, arată scena aceasta cu colorile cele mai 
vii şi credem că vom face plăcere cetitorilor noştri citându-le o bucată care se 
raportă la această într'unire. Se ştie că Leo von Guttman eroul romanului este 
Lassalle însuşi?. 

„Localul zice Spilhagen - în care L. ţinea discursuri şi unde trebuia să fie şi de 
astă dată într'unirea, se afla într'o mahala îndepărtată a oraşului uriaş, intr'o parte 
locuită aproape numai de lucrători. Il izbi pe L. faptul că, în astă seară, cu cât 
venea mai aproape de loc, cu atâta se arăta o vieaţă mai neobişnuită în aceste uliti, 
de altfel neliniştite. Pretutindenea stăteau în uşi oameni ce vorbiau cu aprindere. 

„Grupe mici de lucrători se grăbiau; din berării şi din crâşme străbătea zgomot 
sălbatec prin ferestrele deschise; o mulţime de ştrengari alergau pe uliţi strigând; 
patrule de poliţie umblau printre dânşii şi parcă nici nu vedeau agitația de pe 
străzi. La un colţ stătea un om, care aştepta pe L. şi păşi iute spre dânsul. Era un 
lucrător tânăr, care ţinea la L. din tot sufletul. Tânărul trase pe L. la o parte şi 
spuse că se petrec lucruri ciudate; că localul de întrunire este tixit de lucrători 
suspecți, cari au intrat aproape cu forţa. Se află printre dânşii şi oameni foarte bine 
îmbrăcaţi, dar cari se aseamănă la apucături cu ceilalţi. Poliţia, care este de faţă, 
nu se amestecă în tărăboi, care se face din minut în minut mai mare. La urma 
urmei nu-i îndoială, că au vre un plan împotriva „asociaţiei” şi că au de gând mai 
ales să se lege de L. Că el, din partea lui, roagă pe L. să nu se arate în local; 


8Cităm după biografia pusă în fruntea scrierilor lui Lassalle, tipărită în America. Biografia a 
suferit oareşicari prefaceri, Această biografie americană e însă din cele mai slabe şi mai 
necomplecte. Page 

preşedintele ar avea pricini întemeiate pentru a amâna întrunirea, înlăturând 
astfel, foarte uşor, uneltirile. 

„Tânărul vorbia cu foc şi cu stăruinţă în interesul lui L... căci îl iubea foarte 
mult. 

„Dar L.... nu era de părere că trebue să asculte de sfatul cel binevoitor. „La ce 
foloseşte şovăirea şi frica?” - spuse el, păşind cu tărie înainte, - „Nu mai putem da 
îndărăt. Intâmple-se orice!” 

„Şi eu voi fi acolo!” - strigă lucrătorul stând lângă L. Şi aşa intrară amândoi în 
local, care în adevăr avea un aspect, ce ar fi speriat şi pe cel mai curajos. Localul 
foarte mare, care cu galeria lui putea cuprinde peste 1000 de oameni, era tixit de o 
gloată, care făcea un sgomot sălbatec; aspectul sălii părea cu atât mai ciudat, cu 
cât încă nu se aprinsese de cât un policandru lângă masa preşedintelui şi tribuna 
oratorului, aşa că mai tot parterul şi mai ales galeria erau aproape în întuneric. 
Numai cu greu reuşi L. să străbată până la masa, lângă care stătea preşedintele şi 
câţiva dintre cei mai credincioşi ai lui L, fără să ştie de ce să se apuce. Se 
înspăimântară când îl văzură pe L. şi-l rugară să nu se arate la tribună; încă nu-l 
văzuse nimeni, încă era cu putinţă să se înlăture nenorocirea. 

„Dar L. nu voia să asculte de asemena sfafuri. Nu se putea amâna întrunirea. 
Preşedintele era dator să o deschidă. 

„Cu neplăcere se sui preşedintele pe platformă, dar ce vorbi el şi chiar sunetul 
clopotului nu se auzi din pricina zgomotului. 

„Indată după dânsul apăru L. la tribună. 

„Imediat se ridică o furtună de glasuri, ce ţipau, şuerau, urlau. Se auzeau bătăi 
din picioare şi se făcea aşa zgomot de credeai că se va nărui clădirea peste nebuni. 
Palid, dar fără nici o mişcare pe faţă, cu ochii săi mari şi negri îndreptaţi asupra 
mării furtunoase de obraze amenințătoare, stătea L. Intinse mâna; ca prin farmec 
se făcu linişte aşa de mare în sală, încât cuvintele lui grave, limpezi, cu sunet 
metalic, răsunară lămurit până în colţurile cele mai îndepărtate ale sălii! Şi tot mai 
mare se făcea liniştea, cu cât vorbia mai departe, şi din ce în ce mai puternic 
răsuna glasul lui: parcă un farmec legase sufletele! 

„Părea o putere fermecătoare aceea, care dădea curaj omului palid de la 
tribună, lui, unuia singur, să păşească împotriva unei mulţimi, care putea să-l rupă 
în bucăţi, de ar fi vroit? Ori era soarta lui mai bună de cât i se spusese? Dar, nu era 
la urma urmei adevărat tot ce spunea el, despre ticăloşia sărăciei şi a neştiinţei, 
care-i făcea orbi şi surzi, încât alungau dela dânşii pe acei, ce n'au altă dorinţă, alt 
gând, de cât să le uşureze sarcina ticăloşiei ca să se poată şi ei ridica şi răsufla la 
lumina soarelui, care luceşte pentru toţi? 

„Nu spunea omul palid, ai cărui obraji se roşiau încet încet, curat adevărul: că 
soarele cu toate câte s'ar spune, nu a lucit încă nici odată peste un popor slobod, de 
atâtea mii de ani, - nu a lucit pentru un popor, în care să aibă fiecare nu numai 
dreptul, dar şi putinţa de a trăi omeneşte? Şi că lucrătorul de astăzi nu se 
deosebeşte de robul din vechime şi de fel, de cât cu numele? 

„Nu era adevărat oare, că acest drept, despre care se tot vorbeşte lucrătorilor 
amărăţi, a ajuns în mâna capitaliştilor un lanţ viclean mai tare decât acela cu care 
lega trufaşul roman pe robii săi, ori de cât jugul cu care sălbatecul baron, din 
veacul de mijloc, îşi ţinea clăcaşii nedeslipiţi de pământ? Un tant poţi să-l rupi, un 

jug poţi să-l lepezi, dar un drept ori un adevăr, este ca un şarpe, care, prin 
strânsoarea lui puternică, sfarmă încet, încet, orice împotrivire. Credeţi că 
exagerez situaţia că voiesc numai să vă aţâţ împotriva stăpânilor, cum v'au aţăţat ei 
împotriva mea? Vă voi arăta că toate cele spuse de mine sunt adevărate, cuvânt cu 
cuvânt, literă cu literă. Va voi dovedi cu învățături din mersul istoriei şi din ştiinţă, 
că tot ceeace vă spun eu este purul adevăr...” 

— Nu-l credeţi, oameni buni, spune minciuni! Fie ce cuvânt ce iese din gura lui 
este minciună...” strigă cineva. 

„Farmecul se sfârşi. Glasul ce se auzise - nu era al unui lucrător - fu înăbuşit de 
un zgomot mult mai grozav decât cel dela început. Partizanii lui L., pe cari mersul 
minunat al întrunirei îi umpluse de curaj, cerură să se facă linişte şi voiră să fie 
stăpâni în localul lor; mare număr dintre cei, ce veniseră numai de curiositate, ori 
ca să asiste la un scandal, captivaţi de cuvintele lui L., fără de voe se uniră cu 
dânsul. Cei mai mulţi însă, nu uitaseră pentru ce li se dăduse atâţia bani şi băutură, 
şi nu voiau să fi venit degeaba la întrunire. Ei răspunseră la ocară cu ocară, şi la 
lovitură cu lovituri. In clipa următoare, toată masa de oameni formă un haos 
zgomotos şi îngrozitor, în care, prin nori de praf, de abia se putea distinge câte un 
obraz înfocat de mânie, pumni ridicaţi, chipuri ce se mişcau încolo şi încoace”. 

In timpul acestei scene, pregătite de poliţie, Lassalle a fost arestat ca 
turburător al liniştei publice şi tot odală învinuit de înaltă trădare. Patru luni a stat 
Lassalle în arest preventiv, până la proces. S'a întâmplat şi atunci ca şi cu alte 
procese de ale lui, adică a fost achitat, Dar nu numai atâta, ca totdeauna, din 
acuzat s'a făcut acuzator, fermecând până şi pe judecători. 

Procesul, închisoarea, discursul de apărare plin de pasiune, de logică, de 
farmec, broşura „Der Hochverrathsprozes”, tipărit de Lassalle, după achitare, au 
făcut ca în Berlin, ca şi în toată Germania, Lassalle să devie idolul lucrătorilor. 

In curând, după ce Lassalle fu liberat din închisoare, era pe drumuri spre a-şi 
propovădui ideile. 

Ce a făcut el în acest timp, pare aproape de necrezut, - peste fire. El „ţinu piept 
la cinci procese criminale, cari i s'au intentat pe vremea când era la închisoare. 

Afară de asta, trebuia să cârmuiască o asociaţie atât de mare, să intre în toate 
amănuntele; tot în această vreme el a scris şi tipărit cartea sa - Basliat Schultze 
Delitzsch - despre care până şi Laveleye zice, că nici Proudhon n'a scris „rien de 
plus mordant” şi care va rămâne clasică pentru ştiinţa socialismului. 

Dar cu toate treburile acestea, a fost în provincia renană şi a vorbit în mai multe 
locuri 14 zile de a rândul - apoi la Leipzig, Dusseldorf, Solingen, Barmen, Köln, 
Duisburg şi Wermelskirchen. In sfârşit la 22 Mai ţinu cea din urmă cuvântare în 
Ronsdorf despre „Agitaţia Uniunii generale germane a lucrătorilor şi făgăduinţa 
regelui Prusiei”. Această cuvântare a ţinut-o tocmai după un an dela fondarea 
„Uniunii”. 

Este cu neputinţă să descriem cum a fost primit Lassalle peste tot locul; n'are 
cine-va decât să citească jurnalele de pe atuncia. Vom spune numai câte-va cuvinte 
despre sărbătoarea din Ronsdorf. Ronsdorful a fost ales ca loc pentru serbare din 
pricina frumuseţei lui - o vale încântătoare înconjurată de munţi şi în care erau o 

mulţime de sate. La Eberfeld, Lassalle fusese aşteptat de peste o mie de lucrători. 
De acolo a fost dus în triumf la Ronsdorf. 

In tot drumul, din sate şi oraşe, eşia popor în mase pentru a întâmpina pe 
agitalori. Aproape de Ronsdorf, trăsura lui Lassalle fu acoperită cu flori. Fetele 
lucrătorilor veniseră, sute şi mii, să-l primească. Pâlcuri de lucrători se ţineau după 
trăsură şi astfel a intrat Lassalle în Ronsdorf. Acolo ţinu cea din urmă cuvântare. In 
acest discurs se vede, se simte tot succesul propagandei, tot succesul uniunii 
lucrătorilor germani. Lucru ciudat, în acest discurs se vede presimţirea neagră a 
morţei, care era atât de aproape de dânsul! După ce arată succesul nespus de mare 
al propagandei sale, zise că starea lui e foarte grea. Osândit la un an de închisoare 
la Dusseldorf, osândit, la 4 luni închisoare în lipsă, la Berlin, având încă 5 procese 
criminale pe capul său, clevetit de toată presa germană, prigonit de guvern. 

„Eu cred - spune Lassalle în discursul de la Ronsdorf, - că voi nimici aceste 
procese ca şi pe celelalte. Dar oricât de tare să fie cineva - puţină descurajare şi-i 
pierdut. Dacă am ridicat acest steag, ştiam foarte bine ce mă aşteaptă, ştiam că voi 
pieri (mare mişcare între lucrători). Simţirea ce mă străbate, când mă gândesc că 
pot fi înlăturat, nu pot să o arăt mai bine de cât cu vorbele poetului roman: 
„Exoriare uliquis nostris ex ossibus ultor”, adecă „Să iasă, dacă voi pieri, un 
răsbunător şi urmaş din cenuşa mea”. Numai să nu piară odată cu mine această 
mişcare culturală şi naţională, ci focul ce am aţâţat să ardă mai departe, cât timp 
va mai vedea lumina soarelui unul din voi! Făgăduiţi-mi aceasta şi ca sernn ridicaţi 
mâna dreapta!” 

Intreaga adunare cuprinsă de entusiasm ridică mâinile. (Urmară aclamări 
îndelungate şi repetate). 

După triumful de la Ronsdorf, Lassalle plecă în Elveţia după sfatul doctorilor, 
pentru a-şi întrema sănătatea sdruncinată prin închisori şi prin o muncă mai presus 
de puterea omenească. 

Apropiindu-ne de zilele cari au adus drama morţii lui Lassalle, ne simţim 
întristaţi. 

In adevăr, Lassalle a murit într'un duel, ce a avut cu un tânăr de 20 de ani, 
pentru o fată. Sfârşit nevrednic de un Lassalle! Ne putem explica acest fapt prin 
aceea, că medicii au spus că sistemul nervos al acestui om era atât de stors, de 
slăbit, prin muncă peste măsură, în cât de nu murea împuşcat, tot nu avea mult de 
trait. Numai sfârşirea puterilor nervoase ne face să pricepem cum de a voit 
Lassalle să se bată cu Iancu Racoviţă. Cu inima plină de durere, ne apropiem de cel 
de pe urmă episod din viaţa lui Lassalle. 

In Berlin trăia o familie aristocratică, van Donning, al cărei cap era consilier al 
legaţiunei bavareze. Fata lui van Donning, Elena van Donning, era foarte frumoasă, 
excentrică şi plină de „fantaisies romanesques”. In 1862, înainte de a se începe 
agitația între lucrători, Lassalle era unul din oamenii cel mai cunoscuţi din Berlin. 
Frumos, învăţat, plin de spirit, era bine primit în cele mai aristocratice saloane din 
Berlin. Elena visa să facă cunoştinţă cu Lassalle şi visul i s'a împlinit mulţumită 
baronesei K... Aceasta a poftit pe Elena, spunând că la dânsa va fi şi Lassalle. 

Elena aştepta cu mare nerăbdare în saloanele baronesei pe Lassalle, 
interesându-se foarte puţin de publi-cul aristocratic, ce umplea saloanele 
baronesei. 

In sfârşit se deschise uşa şi baroneasa K... intră la braţ cu doi oameni, dintre 
care unul un mic tip jidovesc şi altul înall, frumos, cu un cap clasic, roman. S'a 
făcut îndată mare mişcare, parcă intrase vreun actor vestit pe scenă, Elena”, care 
ştia că Lassalle era evreu, crezu că cel mic era Lassalle şi era foarte necăjită” 

„De ce un spirit mare să nu fie şi într'un trup frumos!” Omul cel înalt începu a 
vorbi şi puţin câte puţin se făcu tăcere. Şi vorbi numai el. 

Atunci Elena a înţeles greşala şi a aflat că omul cu tipul roman era Lassalle. La 
un cuvânt împotriva femeilor, Elena se amestecă, protestează, se începe o discuţie 
între dânşii şi la sfârşitul petrecerei merseră atât de departe, încât Lassalle a dus-o 
în braţe pe scară până la trăsura ei. Acest fapt, care ar fi provocat scandal din 
partea altuia, s'a iertat lui Lassalle. Se înţelege lesne că romantica Elenă, atunci în 
vârstă de 17-18 ani, s'a înamorat nebună de Lassalle. In curând se începu vestita 
campanie de agitaţie printre lucrători. 

Viaţa lui Lassalle se petrecea pe pieţe, unde erau strânşi mii de oameni, apoi în 
închisori. leşia din închisoare şi din nou se arăta în popor. Se înţelege că nu mai 
avea când gândi la romane. 

Totul s'ar fi uitat, dacă nenorocirea n'ar fi făcut ca tocmai când s'a dus Lassalle 
la Geneva, să fie trimis acolo van Donning ca ambasador din partea guvernului 
bavarez. Intâlnirea la Righi-Kaltbad în Alpi, nu putea decât să le înfierbinte iubirea 
şi-şi jurară să rămâie credincioşi unul altuia până la moarte şi de a se lua neţinând 
în seamă nici o piedică. La Geneva, trăia pe atunci un tânăr român, prinţul Iancu 
Racoviţă, tânăr slab şi nulitate din punctul de vedere fizic, moral şi spiritual. Acest 
prinţ (?)10 se înamoră de Elena şi o ceru. Tatăl ei consimţi, dar Elena îi mărturisi că 
iubeşte pe Lassalle. Poate să-şi închipue ori cine mânia diplomat-lui. Işi blestemă 
fata, îi făcu o scenă îngrozitoare şi jură că nici odată nu-şi va da învoirea. Mai bine 
să o vadă moartă de cât nevasta lui Lassalle! 

Elena scrise lui Lassalle următorul răvaş: „Sufletul meu! Măreţul meu vultur! — 
Nici un ceas n'a trecut de când sunt acasă şi nu pot să-ţi descriu de cât lucruri 
noui, lucruri triste. Când am venit, am aflat pe soră-mea mai mică, Margareta, 
logodită cu baronul Kayserlink; m'am folosit de acest moment şi am vestit mamei 
vizita ta, dar am dat de mare împotrivire. N'am plâns, n'am tremurat, m'am gândit 
la chipul tău şi te-am rugat încet: vino sublimule, mândrule, împărătescule vultur, 
şi cu privirea ta splendidă dă-mi putere şi tărie! 

„Aşa m'am rugat şi credinţa în tine mi-a ajutat. Iţi mulţumesc puternice 
Siegfried. Acum sunt 61⁄2 şi tu Domnul şi Dumnezeu meu, parcă eşti lângă mine! 

Puțin, după sosirea scrisorii, veni şi Elena, spunându-i că a fugit din casa 
părintească, unde vieaţa-i este cu neputinţă, că de acuma e a lui şi să o ducă unde 
voeşte. Lassalle, în loc de a pleca în alt canton şi de a se cununa, face o greşeală de 
neînțeles, declarând că vrea să între în casa părinţilor ei ziua mare şi că, dacă van 
Donning nu se va învoi va cere mijlocirea regelui (!!!) Bavariei. 


9 Elena Racoviţă (fata lui van Donning) a tipărit o broşură din care se luminează partea din urmă 
a vieţii lui Lassulle. In această broşură, care poartă titlul „Relaţiile mele cu F. Lassalle” a arătat 
romanul aşa de nenorocos pentru dânsa, cât şi pentru Lassalle. Ea declară că va rămânea 
credincioasă amintirei celui mai mare dintre bărbaţi, pe care îl îndumnezeeşte. Recomandăm acelor 
dintre cititorii noştri care ştiu nemţeşte, să citească această scriere; titlul ei este „Meine 
Beziehungen zu F. Lasalle”. Noi arătăm romanul pe scurt după această lucrare. 
10 Se ştie că tinerilor noştri le place să page în străinătate titlul de print. 

După aceasta a dus pe Elena acasă. Poate oricine înţelege turbarea părinţilor. 
Elena fi închisă într'o odaie, în care n'avea nimeni voe să intre, iar pe Lassalle l-au 
poftit să nu le vie în casă. 

Lassalle desfăşură o energie sălbatecă şi - lucru aproape de necrezut - după 
cererea lui, Ministrul de externe al Bavariei şi Kettler arhiepiscopul de la Mainz - 
cea mai mare autoritate catolică (van Donning era catolic) din Germania - mijlociră 
cerând lui van Donning să dea fata după Lassalle, după înfricoşatul revoluţionar!!. 
Mijlocirea însă veni prea târziu. Sub înrâurirea părinţilor barbari, cari nu se 
ruşinau de a pune să o bată crunt, Elena scrise lui Lassalle că şi-a luat seamă că nu 
mai poate fi a lui şi că consimte la căsătoria cu Racoviţă. Lassalle a înţeles mişelia 
părinţilor şi de aceea a trimes doi prieteni, între care şi pe respectatul bătrân, 
colonelul Rustow, pentru ca să repete şi în faţa lor Elena refuzul. Elena l-a repetat. 
In broşură zice că a făcut aşa din pricina intrigilor părinţilor, simțind că prin acest 
refuz se sinucide. Primind ştirea aceasta, Lassalle pierde cu desăvârşire sângele 
rece şi provoacă pe van Donning la, duel. Van Donning ca om cu judecată, şi 
diplomat iscusit, fugi din Geneva, nevoind a se bate cu acest revoluţionar, cu atât 
mai mult cu cât Lassalle era cunoscut ca unul din cei mai buni duelişti. A găsit mai 
potrivit să trimeată, în locu-i, pe viitorul lui ginere, pe Iancu Racoviţă. Prietenii îşi 
dădură toate silinţele să împiedice duelul, descoperiră faptul şi poliţiei - dar în 
zadar. Colonelul Rustow spunea mai târziu: „M'am făcut până şi agent de poliţie 
pentru Lassalle, dar în zadar”. Prietenii lui Lassalle îl rugară să tragă la tir, el însă 
refuză râzând. Racoviţă toată ziua s'a exercitat, ştiind că a doua zi avea să tragă la 
ţintă în inima lui Lassalle, o inimă care a bătut cu atâta foc pentru suferinţele 
poporului. Lassalle a scris toată ziua, între altele şi-a făcut şi testamentul. 

Duminică, la 28 August, adversarii s'au dus la Carouge. Racoviţă a tras întâi, 
glonţul lui intră în partea dreaptă a trupului, rupse părţile moi şi ieşi la stânga. 
Lassale stătu câtva în picioare, se sui chiar singur pe treptele spitalului (lucru 
aproape de necrezut, căci rana era mortală), sus însă căzu leşinat. 

Contesa Hatzfeld şi prietenii lui Lassalle chemară prin telegraf pe cei mai mari 
doctori, pe profesorul Thelius, pe vestitul Billroth, dar în zadar. Miercuri, la 31 
August, la 5 ceasuri dimineaţa, după trei zile de suferinţi grozave, muri Lassalle şi 
proletariatul german află vestea grozavă!?. 

Se constitui imediat un comitet internaţional de emigraţi din toate ţările, pentru 
a îngriji de ceremonia înmormântărei. 

Din acest comitet au făcut parte: James Fazy şi Elie Ducomme, din Geneva, col. 


11 Kettler a căzul sub influenţa lui Lassale şi a scris pe urmă o mulţime de broşuri socialiste. 

12 Este interesant de ştiut ce impresie a produs moartea lui Lassalle asupra Elenei van Donning. 
Ea ştia despre duel, dar era cu desăvârşire liniştită. Că I. Racoviţă va omori pe Lassale, i se părea 
absurd. 

Pe la 10 dimineaţa şedea în grădină; deodată vine Racoviţă galben ca un mort şi căzând în 
genunchi strigă: „Eleno, am omorît pe Lassalle”. Ea era aşa de încredinţată de imposibilitatea 
faptului, încât a început a râde, crezând că e vorba de vreo intrigă. „Tu zici, că tu Iancu Racoviţă, ai 
omorît pe Lassalle!” Dar chiar desnădejdea lui Racoviţă a făcut-o să priceapă grozavul adevăr şi 
atunci a căzut ca lovită de trăsnet. 

Toată broşura e plină de cea mai mare idolatrizare a lui Lassalle şi de ură către părinţi. Am spus 
că Racoviţă era bolnav. Intâm-plarea din urmă i-a mai îngreuiat boala; se muncea groaznic 
înțelegând ce rol a jucat el în dramă. Când doctorii au spus că Racoviţă nu mai are de trăit decât 
câteva luni, Elena, mişcată de iubirea şi de remuşcarea lui, a devenit femeea lui, pentru a-i uşura 
cele din urmă momente, după cum spune ea însăşi. Peste şase luni Racoviţă a murit, iar Elena i-a 

fost mai de grabă soră de caritate decât soţie.p age 

Becker din Biel, F. Reusche din Glogau, George Klapca şi contele Bethlen din 
Ungaria, T. Strinsky şi F. Bosak din Polonia, Alexandru Herzen şi Mihail Bacunin 
din Rusia, G. Pina şi G. Zamperini din Italia şi Francesco Garrida din Madrid. 

Nu-i nevoie să mai spunem impresia groaznică, ce a făcut moartea lui Lassalle 
asupra proletariatului german; 24.000 de lucrători declarară că vor merge şi vor 
primi cosciugul la graniţă şi-l vor purta în negru prin toată Germania. Ar fi fost un 
spectacol măreț, cum nu cunoaşte istoria altul. Această procesiune ar fi pus în 
mişcare toată Europa, dar guvernul temându-se de urmări, îndreptă pe contesa de 
Hatzfeld cu cosciugul la Breslau, la rude, unde îl înmormântară în grabă. 

Pe marmoră se vede inscripţia: „Aci odihneşte ceeace a fost muritor în F. 
Lassalle, cugetător şi luptător”. 

Această inscripţie a fost făcută de vestitul învăţat german Boekh. 

Lassale a murit, dar iubirea către poporul ce sufere, ideia regenerărei omenirei 
şi marea mişcare populară, începută de dânsul, nu va muri. 

Nu va muri! Vor trece veacuri după veacuri, dar legenda acestui om înalt, 
subţire, cu ochi plini de foc, cu vorba fermecătoare nu va va fi uitată. 

Şi chiar dacă întunerecul va birui lumina, dacă reacţiunea va învinge (lucru cu 
neputinţă însă) şi istoria, prostituata apăsătorilor, nu ar da loc lui Lassalle, - chiar 
dacă istoria va scrie mereu numai despre regi, împărați, şi curtezanii acestora, 
atunci poporul va crea o legendă, în care va pune toată iubirea sa şi această 
legendă va cânta pe acest mare învăţător şi agitator al poporului. 

C. Dobrogeanu-Gherea 


Page 
83 


